text:
 |
 52013PC0627
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos bearta maidir leis an margadh aonair Eorpach sa chumarsáid leictreonach agus chun Ilchríoch Idirnasctha a bhaint amach, agus lena leasaítear Treoir 2002/20/CE, Treoir 2002/21/CE agus Treoir 2002/22/CE agus Rialachán (CE) Uimh. 1211/2009 agus Rialachán (AE) Uimh. 531/2012 /* COM/2013/0627 final - 2013/0309 (COD) */
 MEABHRÁN MÍNIÚCHÁIN
 1. COMHTHÉACS
 AN TOGRA
 1.1. Cuspóirí an togra
 Ní mór don Eoraip leas a bhaint as foinsí nua
 fáis chun téarnamh a chur faoin iomaíochas, an nuálaíocht a bhrú chun cinn agus
 jabanna nua a chruthú. Tá an geilleagar
 domhanda ag éirí ina gheilleagar atá bunaithe ar an idirlíon, agus ba cheart a
 aithint gur foinse fáis chliste, inbhuanaithe agus uilechuimsitheach is ea an
 teicneolaíocht faisnéise agus chumarsáide (TFC). Níl
 sé ar acmhainn na hEorpa diúltú do bhuntáistí a ghabhann le teicneolaíochtaí
 idirnasctha ar dá mbarr a tháinig méadú táirgeachta 50% le blianta beaga anuas
 i ngach earnáil; teicneolaíochtaí lena
 gcruthaítear cúig jab os coinne gach jab a chailltear agus a spreagann
 seirbhísí nua nuálacha a bhfuil sé ar a gcumas méadú go scála domhanda ach iad
 an deis a fháil fás. Is é seo an eochair a ligfidh don Eoraip an éigeandáil a
 fhagáil ina diaidh agus éirí níos láidre lena linn; ach chun an eochair sin a
 chasadh ní mór dúinn dul i ngleic leis na bacainní atá á gcur ag an ilroinnt leanúnach
 ar an bhfás eacnamaíoch. Tá seo aitheanta go hiomlán ag Comhairle Eorpach
 Earrach 2013, mar is léir óna Conclúidí, conclúidí lenar leagadh amach gur
 chóir don Choimisiún tuairisc a thabhairt faoi Dheireadh Fómhair 2013 ar na
 bacainní atá le sárú chun Margadh Aonair Digiteach lánfheidhmiúil a chur i
 gcrích, agus bearta cinnte a thíolacadh maidir leis an gcaoi a mbunófar margadh
 aonair don teicneolaíocht faisnéise agus teileachumarsáide.
 Is é cuspóir
 ginearálta an togra druidim níos gaire do mhargadh aonair don chumarsáid
 leictreonach:
 – ina mbeidh
 saoránaigh agus gnólachtaí in ann rochtain a fháil ar sheirbhísí cumarsáide
 leictreonaí cibé áit a soláthraítear iad san Aontas, agus é sin a dhéanamh gan
 srianta trasteorann ná costais bhreise gan údar dlisteanach;
 – ina bhféadfaidh
 cuideachtaí a sholáthraíonn líonraí agus seirbhísí cumarsáide leictreonaí iad a
 fheidhmiú agus a sholáthar is cuma cén áit san AE a bhfuil an chuideachta
 bunaithe nó a custaiméirí lonnaithe.
 Tá an sprioc uaillmhianach seo tábhachtach
 inti féin, tharla go bhfuil breis is deich mbliana imithe thart
 d'idirghabhálacha reachtacha Aontais a bhí dírithe ar na margaí sin a
 léirscaoileadh agus a chomhtháthú. Tá géarghá le bearta práinneacha agus
 cinntitheacha chun an sprioc mar atá leagtha síos sa togra a bhaint amach, go
 háirithe ó tharla go gcaithfear fanacht tamall eile, fiú tar éis an togra a
 ghlacadh, sula bhfeicfear tairbhe na mbeart sin. Mar go gcothódh sé comhtháthú
 an mhargaidh agus infheistíocht trasteorann i líonraí agus i soláthar
 seirbhísí, beidh de thoradh ar mhargadh aonair don chumarsáid leictreonach go
 spreagfaí an iomaíocht, an infheistíocht agus an nuálaíocht i dtaca le líonraí
 agus seirbhísí. Maidir leis na bearta sonracha atá sa togra, ba chóir go mbeadh
 de thoradh orthu méadú iomaíochta i dtaca le cáilíocht agus praghas an
 bhonneagair, neartú ar an nuálaíocht agus ar an difreáil go ginearálta, agus go
 háirithe i samhlacha gnó, agus éascú ar an bpleanáil a ghabhann leis na gnéithe
 tráchtála agus teicniúla a bhaineann le cinntí infheistíochta, feadh a
 mbaineann na cinntí sin le dul isteach nó forleathnú i margaí na líonraí
 fosaithe nó na líonraí gan sreang. Ar an dóigh
 sin, cuirfidh sé bonn daingean faoi bhearta eile atá dírithe ar na spriocanna
 uaillmhianacha don teicneolaíocht leathanbhanda, spriocanna atá leagtha amach
 sa Chlár Digiteach Eorpach, agus cuirfidh sé bonn freisin faoi bhunú
 fíor-Mhargaidh Aonair Dhigitigh ina mbeidh saorghluaisteacht ag inneachar, ag
 feidhmchláir agus ag seirbhísí digiteacha eile. Trí bhreis mhór iomaíochta agus
 comhtháite a bhaint amach sa bhonneagar ar fud an Aontais, ba chóir gur lú dris
 chosáin a bheadh sna margaí agus gur lú gá le rialáil ex ante ar na
 margaí cumarsáide leictreonaí, ionas go ndéanfar díobh, le himeacht ama,
 earnáil a bheidh faoi réir rialacha iomaíochta agus rialála cothrománacha ar
 nós gach earnála eile.
 Mar gheall air go bhfuil ag méadú de shíor ar
 an bhfáil atá ar an mbonneagar agus ar sheirbhísí digiteacha, mhéadófaí dá réir
 sin an rogha agus an caighdeán seirbhíse a bheidh ag tomhaltóirí, agus
 chuideodh sé le comhtháthú sóisialta agus críochach, chomh maith le
 soghluaisteacht a éascú ar fud an AE; mar an
 gcéanna, ar feadh a mbaineann leis an ngeilleagar digiteach ina iomláine, trí
 fheabhas a chur ar fheidhmiú earnáil na cumarsáide leictreonaí, ba chóir go
 dtiocfadh méadú ar ilrogha agus ar cháilíocht na n‐ionchur ó ghnólachtaí,
 agus ar an dóigh sin ba chóir go bhféadfaí méaduithe táirgiúlachta a bhaint
 amach ní amháin ó sheirbhísí poiblí nuachóirithe ach ó úsáid TFC freisin. Is é croí na sprice bonn daingean a chur faoi
 chumas iomaíochta na hEorpa tráth a bhfuil an domhan ag brath níos mó ná riamh
 ar an eacnamaíocht dhigiteach chun feidhmiú agus fás.
 Is iad seo a leanas na príomhdhúshláin a
 bhaineann le comhtháthú an mhargaidh aonair: ar an gcéad dul síos, bacainní
 neamhriachtanacha a chur i leataobh sa réimeas údaraithe agus sna rialacha a
 bhaineann le soláthar seirbhísí ionas go mbeidh údarú a fhaightear i mBallstát
 amháin bailí i ngach Ballstát, agus ionas go mbeidh oibreoirí abálta seirbhísí
 a sholáthar ar bhun chur i bhfeidhm comhsheasmhach agus cobhsaí na ndualgas
 rialála; ar an dara dul síos, a chinntiú gur mó comhchuibhiú a bheidh ann
 maidir le rochtain a fháil ar acmhainní bunriachtanacha; ráthaíocht a thabhairt
 d’oibreoirí móibíleacha maidir le dálaí sannacháin intuartha a bheith ar fáil
 dóibh chomh maith le tráthchláir chomhordaithe i dtaca le rochtain ar
 speictream don leathanbhanda gan sreang ar fud an AE; comhchuibhiú a dhéanamh
 ar na bealaí a bhfaightear rochtain ar líonraí fosaithe Eorpacha ionas go
 mbeidh sé níos éasca ag soláthróirí a seirbhísí a thairiscint ar fud an
 mhargaidh aonair; ar an tríú dul síos, ardleibhéal coiteann sa chosaint
 tomhaltóra a ráthú ar fud an Aontais, agus dálaí coiteanna tráchtála i dtaca
 leis sin dó, lena n‐áirítear bearta chun deireadh a chur de réir a chéile
 le formhuirir fánaíochta móibílí agus cosaint a thabhairt don rochtain ar an
 idirlíon oscailte. Is dúshláin ar leith iad sin, dá gcuirtear réitigh ar leith
 i láthair sa togra seo, agus is nithe iad atá ríthábhachtach don
 chinnteoireacht tráchtála agus infheistíochta san earnáil seo, agus do leas na
 dtomhaltóirí; dá réir sin ní mór dul i ngleic leo anois d'aon iarraidh amháin
 má tá uainn an margadh aonair a thapú. Beidh na dúshláin sin in éineacht leis
 na dúshláin níos ginearálta a bhaineann le cruthú an mhargaidh aonair
 dhigitigh, m.sh. na rialacha a mbeidh feidhm leo maidir le hinneachar ar líne.
 D'fhonn Eorpaigh a bheith ábalta tairbhe a
 bhaint as seirbhísí ardcháilíochta nua agus nuálacha, ní mór breis
 infheistíochta a dhéanamh go tapa sa chéad staid forbartha eile ar an
 mbonneagar. Le go mbeidh margadh dinimiciúil
 agus iomaíoch againn ní mór dúinn timpeallacht cheart rialála a chruthú.
 Caithfidh an timpeallacht sin an chothromaíocht cheart idir an riosca agus an
 luach saothair a chur ar fáil dóibh siúd a bhfuil fonn infheistíochta orthu. Féadfaidh timpeallacht dá leithéid deireadh a chur
 leis an ilroinnt sa soláthar seirbhísí, ionas go mbeidh tionscail agus
 úsáideoirí uile an AE ábalta tairbhe iomlán a bhaint as a gcuid buntáistí. Chun tacú leis na cuspóirí sin, tá an Coimisiún ag
 glacadh, maille leis an togra seo, Moladh maidir le dualgais neamh‐idirdhealaithe
 agus maidir le modheolaíochtaí costasaithe comhsheasmhacha a mbeidh sé d’aidhm
 acu iomaíocht a spreagadh agus borradh a chur faoin infheistíocht sa
 leathanbhanda.[1]
 Déanfaidh an Moladh sin iomaíocht a spreagadh agus borradh a chur faoin
 infheistíocht i líonraí ardluais trí chobhsaíocht fhadtéarmach a sholáthar do
 phraghsanna rochtana ar líonraí copair agus trína bhíthin sin rochtain
 chomhionann a áirithiú do chách ar líonraí na n‐oibreoirí atá ann faoi
 láthair, rud a áiritheoidh deis chothrom iomaíochta, agus trí na dálaí a leagan
 amach nach mór a bheith ann chun nach mbeadh gá le rialú praghsanna a dhéanamh
 ar líonraí NGA (rochtain den chéad ghlúin eile) feasta agus chun go mbeadh
 breis saoirse ag infheisteoirí sna líonraí sin straitéisí praghsála iomchuí a
 aimsiú a chinnteodh toradh ar a n‐infheistíocht d’ainneoin bonneagair
 eile bheith san iomaíocht, bonneagair amhail líonraí copair, líonraí cábla i
 limistéir áirithe agus, as seo amach, líonraí móibíleacha den 4ú glúin.
 Agus an togra seo á mheas, ní mór aird a
 thabhairt ar an gcomhthéacs ar feadh a mbaineann le tionscnaimh eile a rinneadh
 le déanaí sa réimse, nó atá le tarlú gan mhoill. Leis
 an togra seo, forbraítear agus cuirtear le príomhthreoracha 2002, mar a
 leasaíodh iad in 2009, treoracha lena rialaítear an soláthar i réimse na
 cumarsáide leictreonaí; déantar sin trí fhorálacha reachtacha a bheidh
 infheidhme go díreach a thabhairt isteach, forálacha a bheidh ag feidhmiú i
 dteannta fhorálacha na dtreoracha maidir le hábhair amhail údarú, sannadh
 speictrim agus rochtain ar líonraí. Glacadh an togra seo i gcomhthéacs an togra
 ón gCoimisiún le haghaidh Rialacháin ó Pharlaimint na hEorpa agus
 ón gComhairle maidir le bearta chun an costas a bhaineann le cur
 in úsáid líonraí cumarsáide leictreonaí ardluais a laghdú[2]. Leis an togra sin chuathas i
 ngleic, trí ionstraim aonair, le roinnt gnéithe ar leith a bhaineann le costais
 rialála ag staideanna éagsúla den phróiseas infheistíochta i líonraí; trí dhul
 i ngleic leis na gnéithe sin uile, is féidir costais a bhaineann le feidhmiú
 céimneach an leathanbhanda a ísliú a oiread le 30%. Chomh maith leis sin,
 glacadh an togra seo i bhfianaise an eolais go ndéanfar athbhreithniú in 2014
 ar an Moladh ón gCoimisiún maidir leis na margaí iomchuí[3], agus go bhfuil an obair
 ullmhúcháin air sin dulta go maith chun cinn cheana; ach
 an togra seo a ghlacadh agus a chur i bhfeidhm go gasta, b’fhéidir go laghdófaí
 líon nó raon na margaí a bheadh faoi réir rialála ex ante mar chuid den
 anailís ionchasach ar fhorbairt na hiomaíochta i margadh aonair.
 1.2. Comhthéacs ginearálta
 I saol an lae inniu, tá a lán seirbhísí agus
 feidhmchlár digiteach nua á gcur ar líne laistigh de mhargadh aonair an AE. Sa lá atá inniu ann, is beag nach fíor a rá gur sa
 réimse digiteach atá gach deis nuálachta agus fáis i ngach earnáil den
 gheilleagar idir an earnáil mhótarfheithiclí (carranna nasctha), earnáil an
 fhuinnimh (eangacha cliste), fhorais riaracháin phoiblí (ríomhsheirbhísí
 rialtais) agus seirbhísí ginearálta (ríomhsheirbhísí sláinte), agus eile. Is cuma cén cineál gnólachta atá i gceist,
 cuideachtaí nuathionscanta nó fiontair mhóra, teastaíonn seirbhísí agus
 bonneagar den úrscoth chun iad a reáchtáil. Fós
 féin, tá an t‐éiceachóras iomlán seo ag brath ar an idirnascacht a
 chuirtear ar fáil le líonraí cumarsáide leictreonaí.
 Sa lá atá inniu ann, tá an AE ilroinnte ina 28
 margadh cumarsáide náisiúnta ar leithligh, agus líon teoranta imreoirí i ngach
 ceann díobh. Dá bharr sin, cé nach bhfuil aon
 oibreoir i níos mó ná leath na mBallstát, agus cé gur i líon beag Ballstát atá
 bunáite na n‐oibreoirí, tá breis is 200 oibreoir ag riar do mhargadh ina
 bhfuil 510 milliún custaiméir. Déantar rialacha TFC an AE a chur i bhfeidhm ar
 bhealaí éagsúla, na rialacha maidir le húdaruithe, dálaí rialála, sannadh
 speictrim agus cosaint tomhaltóirí, mar shampla. Cuireann
 an leagan amach aimhréidh seo bacainní agus breis costais ar oibreoirí ar mian
 leo seirbhísí a sholáthar thar theorainneacha críochacha, agus dá réir sin
 cuireann sé moill orthu leathnú amach. Tá seo
 i nglanchodarsnacht leis an tSín nó le Stáit Aontaithe Mheiriceá áit a bhfuil
 margaí aonair de 1400 agus 330 milliún custaiméir, faoi seach, agus ceithre nó
 cúig oibreoir mhóra ag riar dóibh, faoi réir reachtaíochta amháin, córais
 cheadúnaithe amháin agus beartais speictrim amháin.
 Trí bharrainneachtaí scála agus dheiseanna nua
 fáis, is féidir an toradh ar infheistíocht i líonraí ardluais a fheabhsú, agus
 ag an am céanna, tiomáint a chur faoin iomaíocht agus faoin iomaíochas domhanda
 freisin. Fós féin, laistigh den AE, ní féidir le hoibreoirí a ndóthain
 buntáiste a bhaint astu. I gcodanna eile den
 domhan, táthar ag déanamh iarrachtaí agus infheistíocht shuntasach i réimse na
 forbartha digití agus tá a thoradh sin le feiceáil ag infheisteoirí agus ag
 tomhaltóirí – ach san Eoraip níl a mhacasamhail sin de fheabhsúchán nua ag tarlú
 tapa go leor.
 Ag an am céanna, de dheasca na hilroinnte ar
 na margaí náisiúnta, is é mar atá ag tomhaltóirí gur lú rogha atá acu, gur lú
 nuálacht agus cáilíocht atá sna seirbhísí atá ar fáil dóibh, agus fós go bhfuil
 sé i bhfad níos daoire acu glaonna thar teorainn nó glaonna fánaíochta a
 dhéanamh laistigh den AE. Is é a thoradh sin
 nach féidir leo lántairbhe a bhaint as na seirbhísí a bhfuil fáil orthu sa lá
 atá inniu ann.
 Dá dheasca sin, tá an Eoraip ag cailleadh
 amach ar dheis ollmhór fáis. Mar go bhfuil an
 TFC ina cuid de gach gné den saol, baineann an ilroinnt ar an margadh
 cumarsáide leictreonaí den éifeachtúlacht agus den táirgiúlacht i réimsí
 leathana den gheilleagar. Meastar gur fiú
 oiread le 0.9% den OTI nó €110 billiún sa bhliain an acmhainn nár baineadh di
 fós ach a d’fhéadfaí a thabhairt i dtír trí mhargadh aonair sa chumarsáid
 leictreonach a thabhairt i gcrích san AE[4].
 Fiú, gan a áireamh ach margadh aonair na seirbhísí gnó-chumarsáide, fós tá €90
 billiún sa bhliain de thairbhe le gnóthú as sin.[5]
 Bíonn margadh teileachumarsáide fónta ina
 bhunsraith le geilleagar digiteach níos forleithne, agus is léir ón bhfás
 inbhuanaithe fostaíochta cé chomh fuinniúil is atá an geilleagar sin. Mar
 mhíniú ar scála agus ar stóinseacht an gheilleagair fhorleathain sin, tá breis
 is 4 mhilliún saineolaí TFC ag obair san AE agus tá an líon sin ag dul i méid
 d'ainneoin an chúlaithe eacnamaíochta. Sa gheilleagar i gcoitinne, d’fhéadfaí
 borradh 5% a chur faoin OTI as seo go dtí 2020,[6]
 agus 3.8 milliún jab a chruthú, ach breis infheistíochta TFC a dhéanamh,
 feabhas a chur ar ríomhscileanna an fhórsa oibre agus athchóiriú a dhéanamh ar
 dhálaí an gheilleagair idirlín.[7]
 Srianta margaidh
 ar an gcumarsáid leictreonach, cuireann siad bac ar an tairbhe atá i seirbhísí
 tras‐Eorpacha, tairbhe amhail cáilíocht
 níos fearr, barainneachtaí scála, infheistíocht níos mó, breis éifeachtúlachta
 agus deiseanna margála níos láidre. Bíonn
 tionchar diúltach aige sin ar an éiceachóras digiteach i gcoitinne san AE lena n‐áirítear
 monaróirí trealaimh, agus soláthraithe inneachair agus feidhmchlár –
 cuideachtaí de gach sórt idir chuideachtaí nuathionscanta agus rialtais. Bíonn tionchar aige freisin ar na hearnálacha sin
 sa gheilleagar, amhail baincéireacht, an tionscal mótarfheithiclí, loighistic,
 miondíol, sláinte, fuinneamh nó iompar, a bhíonn ag brath ar an lúdracht
 leictreonach chun táirgiúlacht a fheabhsú, trí néalríomhaireacht, míreanna
 nasctha agus soláthar seirbhíse comhtháite, mar shampla.
 1.3. Cúlra polaitiúil
 Cheana féin, sa Chlár Oibre Digiteach don
 Eoraip, tionscnamh suaitheanta de chuid na straitéise AE ‘Eoraip 2020’,
 tarraingíodh aird ar an ról riachtanach seo atá ag TFC agus ag lúdracht líonra. Sa chlár oibre sin, leagtar amach a lán tionscnamh
 chun infheistíocht a chur chun cinn, iomaíochas a fheabhsú agus laghdú a
 dhéanamh ar an gcostas a bhaineann le líonraí ardluais a chur i bhfeidhm go
 céimneach, agus é d’aidhm aige sin a áirithiú go mbeidh rochtain ag gach
 Eorpach ar leathanbhanda tapa. Sheol an
 Coimisiún freisin Comhghuaillíocht Mhór um Poist Dhigiteacha, d'fhonn acmhainn
 na hearnála seo a thapú maidir le fostaíocht a chruthú.
 Chomh maith leis sin, tá an Coimisiún ag cur
 tionscnamh chun feidhme chun "Margadh Aonair Digiteach" a áirithiú,
 agus chun inneachar ar líne a chur chun cinn, lena n‐áirítear
 ríomhthráchtáil agus ríomhsheirbhísí rialtais. Mhol
 an Coimisiún freisin Rialachán um Chosaint Sonraí an AE a athchóiriú, d'fhonn
 príobháideacht an tsaoránaigh a chosaint, agus san am céanna, nuálacht agus gnó
 laistigh de mhargadh aonair a éascú; agus mhol
 sé straitéis a chuirfeadh an chibearshlándáil chun cinn agus a thabharfadh
 cosaint do bhonneagair agus do líonraí ríthábhachtacha de chuid an AE, lena n‐áirítear
 dréacht‐Treoir maidir le Slándáil Líonraí agus Faisnéise,[8] rud a d'imreodh ról tábhachtach
 i measc na dtomhaltóirí agus na saoránach chun breis muiníne a spreagadh sa
 timpeallacht ar líne.
 Dá ndéanfaí dul chun cinn i dtreo margaidh
 aonair sa chumarsáid leictreonach bheadh tacaíocht ann d’éiceachóras an
 Mhargaidh Aonair Dhigitigh. Bheadh i gceist
 lena leitheíd sin de mhargadh, ní amháin bonneagar nua-aimseartha, ach
 seirbhísí digiteacha a bheadh nuálach agus slán.
 Mar gur aithin sé an méid sin, leag Comhairle
 Eorpach Earrach 2013 béim ar an tábhacht atá leis an margadh aonair digiteach
 don fhás agus d’iarr sí ar an gCoimisiún bearta daingne a thíolacadh (in am do
 Chomhairle Eorpach Dheireadh Fómhair) chun Margadh Aonair sa TFC a bhunú chomh
 luath agus ab fhéidir. An togra sin, maille
 leis an Moladh ón gCoimisiún maidir le dualgais i dtaca le neamh‐idirdhealú
 agus maidir le modheolaíochtaí costasaithe comhsheasmhacha a mbeidh sé d’aidhm
 acu iomaíocht a spreagadh agus borradh a chur faoin infheistíocht sa
 leathanbhanda, is éard atá iontu tacar de bhearta cóimheáite atá dírithe ar
 dhul chun cinn a dhéanamh i dtreo Margaidh Aonair sa Teileachumarsáid agus
 infheistíocht a chothú.
 2. TORTHAÍ
 AN CHOMHAIRLIÚCHÁIN LE PÁIRTITHE LEASMHARA AGUS AN MEASÚNÚ TIONCHAIR
 2.1. Dearcadh na ngeallsealbhóirí
 Tharla gur leagadh amach i gconclúidí Chomhairle
 Eorpach an Earraigh gur ghá moltaí nithiúla a chur i láthair in am do
 Chomhairle Eorpach Dheireadh Fómhair, b'éigean na comhairliúcháin phoiblí a
 chur i gcrích laistigh den am gairid sin. Chomh maith le comhairliúcháin
 fhoirmiúla shonracha a rinne sé, chuaigh an Coimisiún i dteagmháil dhlúth le
 raon leathan eagraíochtaí geallsealbhóirí chun measúnú a dhéanamh ar staid
 ghinearálta mhargadh na cumarsáide leictreonaí agus ar an dóigh le margadh
 aonair a bhunú. Chuaigh sé i mbun cainte le geallsealbhóirí, agus fuair
 aighneachtaí ó gheallsealbhóirí in earnálacha uile an tionscail, ó eagraíochtaí
 tomhaltóirí, ón tsochaí shibhialta, agus ó rialálaithe agus rialtais náisiúnta.
 De bhreis air sin, d’eagraigh an Coimisiún
 roinnt ócáidí comhairliúcháin ar ar fhreastail geallsealbhóirí thar ceann
 earnálacha uile an tionscail, na dtomhaltóirí agus na sochaí sibhialta[9]. Ba é a léirigh na
 comhairliúcháin sin go bhfuil móramh mór de na geallsealbhóirí ar aon intinn
 leis an gCoimisiún maidir le cineál na faidhbe agus go n‐aontaíonn siad
 go bhfuil gá gníomhú go práinneach.
 Chomh maith leis sin, chuathas i mbun plé i
 bParlaimint na hEorpa agus i gComhairle na nAirí (an Chomhairle Iompair,
 Teileachumarsáide agus Fuinnimh). Sa phlé a rinneadh sa Chomhairle bhí bunáite
 na dtoscaireachtaí ar aon tuairim maidir le cineál na faidhbe agus maidir leis
 an ngá bearta a dhéanamh chun dul chun cinn a dhéanamh i dtreo margaidh aonair,
 d'fhonn iomaíocht agus an rogha atá ar fáil do thomhaltóirí a chosaint nó a
 fheabhsú, d’fhonn dul i ngleic le ceist na glan‐neodrachta agus na
 fánaíochta agus d’fhonn arbatráiste sa rialáil a sheachaint agus san am céanna
 a áirithiú go mbeidh an rialáil níos comhsheasmhaí i ngach réimse, lena n‐áirítear
 freisin an bhainistíocht speictrim, agus go seachnaítear an ró-lárú ar
 inniúlachtaí. Sa phlé a rinneadh i bParlaimint na hEorpa, tacaíodh go láidir le
 príomhaidhmeanna an togra ón gCoimisiún agus tarraingíodh aird ar leith ar a
 phráinní is atá sé deireadh a chur le coincheap na fánaíochta sa mhargadh aonair
 don chumarsáid leictreonach, agus ar an bpráinn atá ann ardleibhéal cosanta a
 thabhairt do na tomhaltóirí agus rialacha soiléire a leagan síos maidir leis an
 nglan‐neodracht.
 2.2. Saineolas
 Cuireadh staidéar mór i gcrích in 2012 Steps
 towards a truly internal market for e-communications (‘Céimeanna ionsair
 fhíor-mhargadh imheánach don chumarsáid leictreonach’).[10] Sa staidéar sin rinneadh
 measúnú ar an staid ina raibh margadh aonair an AE don chumarsáid leicreonach
 agus rinneadh meastúchán ar acmhainn eacnamaíoch an mhargaidh aonair.
 Tharraing an Coimisiún freisin ar a lán foinsí
 eile fianaise, amhail Scórchlár an Chláir Dhigitigh (scórchlár bliantúil) agus
 staidéir eacnamaíocha a rinne Ard‐Stiúrthóireacht na nGnóthaí
 Eacnamaíocha agus Airgeadais, mar shampla, an staidéar ar an ilroinnt ar an
 margadh teileachumarsáide san Eoraip.[11]
 Trí mheicníocht chomhairliúcháin an AE faoin gcreat rialála, tarraingíodh aird
 freisin ar chleachtais neamhréireacha atá ag údaráis náisiúnta rialála agus iad
 i mbun rialála ar na margaí ábhartha. Chomh maith leis sin, i gcomhthéacs an
 Chláir Beartais um an Speictream Raidió, d'aimsigh an Coimisiún easpa mhór
 comhleanúnachais ar fud na mBallstát maidir le húdarú agus oscailt bandaí
 speictrim le haghaidh úsáide atá neodrach i dtaca le teicneolaíocht de, agus go
 háirithe maidir leis na ceanglais a leagtar agus maidir le huainiú.
 2.3. Measúnú ar thionchar an Rialacháin atá
 beartaithe
 I gcomhréir lena
 bheartas “Rialáil Níos Fearr”, rinne seirbhísí an Choimisiúin measúnú tionchair
 ar na roghanna beartais éagsúla.
 Tá gaol idir na
 príomhchúiseanna atá leis an ilroinnt ar an rialáil agus na príomhcheanglais
 earnáil-shonracha a ghabhann le soláthar an bhonneagair cumarsáide leictreonaí,
 ceanglais atá faoi réir an dlí Eorpaigh (údarú, rochtain ar bhonneagar fosaithe
 agus ar bhonneagar gan sreang, comhlíonadh na rialacha lena dtugtar cosaint don
 chríoch‐úsáideoir). Cé go bhfuil a gnéithe sainiúla féin ag gach eilimint
 acu sin, agus cé go mbeidh réiteach ar leith ar an ilroinnt ag gabháil le gach
 eilimint, tá gach ceann acu ríthábhachtach má tá i ndán is go gcuirtear i
 leataobh na príomhbhacainní atá le sárú chun soláthar comhtháite líonraí agus
 seirbhísí cumarsáide leictreonaí a bhaint amach san Aontas. Go háirithe,
 rinneadh an measúnú ar na réitigh (a) trí thagairt do bhacainní atá ann de
 dheasca na réimeas rialála náisiúnta agus easpa comhsheasmhachta sa chur chuige
 rialála a chuireann na húdaráis rialála náisiúnta chun feidhme; (b) trí
 thagairt don easpa comhordaithe maidir le dálaí agus sannadh speictrim chomh
 maith leis an éiginnteacht rialála i dtaca le hinfhaighteacht minicíochtaí; (c)
 trí thagairt don easpa atá ann i dtáirgí mórdhíola a cheadaíonn seirbhísí a
 sholáthar agus é sin a dhéanamh trí líonra oibreora eile ag a bhfuil leibhéil
 chomhsheasmhacha idir-inoibritheachta seirbhísí, agus é sin á mheas i
 bhfianaise na mbeart ceartaitheach atá ar fáil sa mhargadh nó trí chaibidlíocht
 chómhalartach; (d) trí thagairt do mhéid na hilroinnte ar na rialacha cosanta
 tomhaltóirí atá ina cúis le leibhéil éagothroma cosanta do thomhaltóirí agus le
 dálaí tráchtála athraitheacha, lena n‐áirítear costais arda na fánaíochta
 agus na nglaonna idirnáisiúnta, agus scóigeadh nó blocáil seirbhísí.
 Chun dul i ngleic
 le bunchúiseanna na hilroinnte, toghadh trí rogha beartais agus rinneadh
 tuilleadh anailíse orthu. Ba é an chéad rogha an ceann atá bunaithe ar an
 gcreat rialála le haghaidh cumarsáide leictreonaí mar atá faoi láthair. Ba é an
 dara rogha a ndearnadh anailís air ionstraim reachtach aonair (Rialachán) lena
 ndéanfaí an creat rialála a oiriúnú nuair is gá do mhargadh aonair AE sa
 chumarsáid leictreonach, agus é sin a bhunú ar chomhordú níos fearr san AE.
 Áiríodh leis an tríú rogha an méid a bhí i gceist leis an dara rogha, ach faoin
 rogha seo thiocfadh rialálaí aonair AE in ionad an struchtúir rialála reatha
 ionas go n‐áiritheofaí comhordú iomlán sa rialáil.
 Rinneadh measúnú ar gach rogha beartais i
 dtaca lena éifeachtaí a bhainfidís amach na cuspóirí beartais, agus díríodh sa
 mheasúnú ar na costais agus ar na tairbhí ó thaobh éilimh agus soláthair de,
 lena n‐áirítear an tionchar a bheadh aige ar struchtúr thionscal na
 cumarsáide leictreonaí san AE, ar an ngeilleagar, ar jabanna, ar bharrachas
 tomhaltóirí agus ar an gcomhshaol.
 Baintear de thátal
 sa Mheasúnú Tionchair gurb é an dara rogha an ceann is fearr atá ar fáil. Ar an
 gcéad dul síos, bheadh d’aidhm ag údarú Eorpach aonair an t‐ualach
 riaracháin atá ar oibreoirí Eorpacha a laghdú agus ar an dóigh sin a áirithiú
 go mbeadh comhsheasmhacht sa rialáil a dhéanfaí orthu.
 Trí chomhordú a
 dhéanamh ar úsáid an speictrim raidió sa mhargadh aonair d’fhéadfaí a áirithiú
 go mbeadh fáil shioncrónach ar acmhainní speictrim agus go gcuirfí i bhfeidhm
 coinníollacha comhsheasmhacha i dtaca lena úsáid ar fud na hEorpa, agus a
 áirithiú ar an dóigh sin go mbainfí úsáid éifeachtúil as an speictream. Ag an
 am céanna, thacódh sé sin le hintuarthacht i dtimpeallacht infheistíochta na
 líonraí ardluais, lena n‐áirítear cumhdach críochach leathan na líonraí,
 rud a bheadh le leas fadtéarmach na gcríoch‐úsáideoirí.
 Ach táirgí
 rochtana mórdhíola caighdeánaithe a bheith ar fáil ar leibhéal an AE mar dhóigh
 le cumhacht shuntasach a bhaint amach sa mhargadh, d’fhéadfadh oibreoirí
 líonraí fosaithe a gcuid seirbhísí lúdrachta a sholáthar dá gcustaiméirí ar fud
 an Aontais agus sin a dhéanamh le hardcháilíocht seirbhíse. Dá gcuirtí na
 táirgí sin ar fáil, meastar go gcuideodh sé go mór le hinfheistíocht a
 spreagadh, infheistíocht thar theorainneacha Ballstát go háirithe, agus dá réir
 sin go n‐éascódh sé do chuideachtaí dul isteach i margaí nua chun
 freastal ar éilimh custaiméirí agus é sin a dhéanamh le táirgí rochtana
 d'ardchaighdeán, agus go méadódh sin an iomaíocht agus go dtabharfadh sé ar
 oibreoirí feabhas a chur ar a bpacáiste seirbhísí trí infheistiú i mbonneagar
 agus i seirbhísí.
 Trí bhíthin
 rialacha coiteanna maidir le cáilíocht seirbhísí, d’fhéadfaí a áirithiú go
 mbeadh an tsaoirse ag úsáideoirí rochtain a fháil ar a rogha féin seirbhísí
 agus feidhmchlár agus sin a dhéanamh faoi réir téarmaí conarthacha soiléire a
 bheadh infheidhme ar fud an Aontais agus gan aon bhaol go ndéanfaí a rochtain
 ar an idirlíon a bhlocáil nó a scóigeadh gan chúis iomchuí. Ag an am céanna,
 d’áiritheoidís go mbeadh sé indéanta seirbhísí speisialaithe a fháil chun
 inneachar, feidhmchláir agus seirbhísí sonracha a sholáthar, agus dá réir sin
 ardcháilíocht seirbhísí a bhaint amach. Bheadh mar thoradh ar bhreis
 trédhearcachta agus ar an treisiú ar chearta conartha go n‐áiritheofaí
 spéis na dtomhaltóirí in ardcháilíocht agus in iontaofacht seirbhísí agus dá
 réir sin threiseofaí leis an dinimic iomaíochta sa mhargadh.
 Chomh maith leis
 sin uile, thacódh bearta maidir le difríochtaí gan bonn cirt idir praghsanna
 glaonna intíre agus praghsanna glaonna ó Bhallstát go Ballstát den AE, agus
 bearta lena n‐éascófaí soláthar tairiscintí amhail 'roaming like at home’
 (is é sin, gurbh ionann an costas fánaíochta agus an costas ag baile) trí
 bhíthin comhaontuithe fánaíochta, thacódh na bearta sin leis an aidhm ceal a
 chur i gcostais bhreise gan bonn cirt ar sheirbhísí cumarsáide leictreonaí a
 sholáthraítear thar theorainneacha.
 Freisin, chuirfeadh an dara rogha sin feabhas,
 ar an mbealach is éifeachtúla agus is tráthúla, ar an intuarthacht dhlíthiúil
 agus ar an trédhearcacht. Go háirithe, ba chóir go mbeadh breis cóineasaithe
 mar thoradh ar an rogha sin ós rud é go méadódh sé ar inchoimhlinteacht sna
 margaí, ós rud é go gcruthódh sé dálaí oibríochtúla níos comhchoitinne
 (rochtain ar acmhainní, rialacha dírithe go sonrach ar thomhaltóirí), agus
 freisin mar go dtiocfadh buntáistí scála as de bharr praghasleaisteachais do
 chustaiméirí nó brú ó iomaíocht. Toradh eile ba chóir bheith ar an rogha sin go
 gcuirfí feabhas ar an timpeallacht infheistíochta in am trátha; thiocfadh an
 feabhas sin de bharr an bhrú bhreise ó iomaíocht, agus na dreasachtaí chun
 difreála a thiocfadh mar gheall air, agus de bharr an mhéadaithe a thiocfadh ar
 bhuntáistí scála agus ar intuarthacht rialála, agus de bharr gurbh fhearr a
 bheifí ábalta seirbhísí nuálacha a dháileadh ar an mórchóir. Cé go bhfuil súil
 go mbeadh tionchar dearfach ag na tograí sin ar chruthú fostaíochta, is deacair
 an fíorthionchar sóisialta agus fostaíochta a thuar go fóill. Tabharfaidh an
 Coimisiún aird speisialta ar an ngné seo de le linn dó monatóireacht agus
 meastóireacht a dhéanamh ar an reachtaíocht.
 I gcomórtas leis an mbarr-rogha sin (rogha 2),
 theastódh 3 go 5 bliana chun an cuspóir inmhianaithe a bhaint amach le rogha 1
 (an creat reatha a chur chun feidhme) nó le rogha 3 (athrú iomlán ar an
 rialachas rialála i dtaca le seirbhísí uile-AE), agus dá ngabhfaí na roghanna
 sin d'fhéadfadh sé go gcaillfí amach ar OTI méadaithe de 3.7% sa tréimhse 2015
 – 2020.
 Is leis an
 mbarr-rogha sin freisin is luaithe a d'fheicfí torthaí agus a bhainfí amach na
 cuspóirí sonracha, agus ar an gcaoi sin, is leis an rogha sin, thar aon rogha
 eile a measúnaíodh, a bhainfí amach na tairbhí eacnamaíocha agus sóisialta ab
 fhearr ar fad.
 Thug an Bord um
 Measúnú Tionchair tuairim uaidh ar an dréacht‐mheasúnú tionchair ar an 6 Meán
 Fómhair 2013.
 Tá an tuarascáil agus an achoimre
 feidhmiúcháin a ghabhann léi foilsithe in éineacht leis an togra.
 3. EILIMINTÍ
 DLÍ AN TOGRA
 3.1. Bunús dlí
 Tá an togra bunaithe ar Airteagal 114 den
 Chonradh ar Fheidhmiú an Aontais Eorpaigh, toisc go bhfuil baint aige le
 margadh inmheánach na cumarsáide leictreonaí agus le feidhmiú an mhargaidh sin.
 3.2. Coimhdeacht
 Ní raibh an creat rialála reatha in ann a
 chuspóirí a bhaint amach go hiomlán, is é sin, margadh aonair don chumarsáid
 leictreonach a bhunú. Cé go bhfuil na rialacha náisiúnta i gcomhoiriúint do
 chreat rialála reatha an AE, tá difríochtaí eatarthu a chuireann bacainní roimh
 sheirbhísí a oibriú agus a fháil ó thar teorainn, agus ar an dóigh sin fágann
 siad nach bhfuil ach saoirse theoranta ann seirbhísí cumarsáide a sholáthar cé
 gur saoirse í sin atá ráthaithe ag dlí an AE. Tá tionchar díreach aige sin ar
 fheidhmiú an mhargaidh inmheánaigh. Níl sé d'inniúlacht ná de dhreasacht ag
 Ballstáit an tírdhreach rialála reatha a athrú.
 Teastaíonn bearta ar leibhéal an AE chun dul i
 ngleic le bunchúiseanna na faidhbe. Ar an gcéad dul síos, rachfar i ngleic leis
 an ilroinnt atá ann faoin láthair de dheasca na gné náisiúnta atá ar na córais
 údarúcháin ghinearálta, agus déanfar é sin trí údarú aonair AE a chur ina n‐ionad.
 Trí chóras ina ndéanfaí dhá rud i gcomhar – sásra aonair AE don údarú agus
 rialú ag leibheál an Bhallstáit ar astarraingt agus/nó ar fhionrú an údaraithe
 sin – bheifí ábalta clárú na n‐oibreoirí AE a éascú agus comhordú na mbearta
 forfheidhmithe is tromchúisí a bhaineann leis sin a éascú chomh maith. Ráthaíonn
 an togra breis comhsheasmhachta sa rialáil agus san intuarthacht do
 chuideachtaí dá leithéid mar go dtugann sé an chumhacht don Choimisiún ceanglas
 a chur ar na rialálaithe náisiúnta bearta ceartaitheacha a bheadh beartaithe
 acu, ach a bheadh ar neamhréir le dlí an AE, a astarraingt. Áirithíonn an togra
 go ndéanfar i bhfad níos mó cóineasaithe ar na coinníollacha rialaithe a
 bhaineann le rochtaina fháil ar acmhainní fosaithe agus ar acmhainní gan
 sreang, agus a éascaíonn an soláthar atá á dhéanamh ar sheirbhísí pan‐Eorpacha.
 Trí chomhchuibhiú iomlán a dhéanamh ar chearta críoch‐úsáideoirí,
 áiritheofar go mbeidh cearta agus dualgais den chineál céanna ar shaoránaigh
 agus ar sholáthraithe ar fud an AE, ach go háirithe go mbeidh sé ar a gcumas
 uile margaíocht a dhéanamh ar sheirbhísí agus seirbhísí a fháil thar
 theorainneacha faoi dhálaí comhionanna.
 De bhrí nach bhfuil i gceist leis an togra ach
 an méid is lú is gá d'idirghabháil AE chun bacainní áirithe ar an margadh
 inmheánach a bhaint, urramaítear dá réir sin prionsabal na coimhdeachta.
 Ar an gcéad dul síos, bheadh an t‐údarú
 aonair AE ar fáil d’oibreoirí a bhfuil sé i gceist acu bheith ag gníomhú go pan‐Eorpach
 agus is faoi na Ballstáit a d’fhágfaí cinntí maidir leis na ceanglais rialála a
 bhfuil dlúthcheangal acu leis an ionad ina bhfuil an líonra lonnaithe nó ina
 bhfuil an tseirbhís á soláthar. Is i gciste na mBallstát ar leith a fhanfaidh
 cibé ioncaim a thoibhítear ar shannadh spreictrim, agus beidh lamháil mhaith
 rogha i dtaca le mionsonraí ag na Ballstáit ar leith a bhuí leis an mbreis
 mionsonraithe a dhéantar sa togra ar na prionsabail rialála a bhaineann le
 sannadh speictrim, prionsabail a leagadh síos i bhfianaise na mórchuspóirí atá
 i gcreat rialála an AE. Ar an gcaoi céanna, is ar sheiceáil comhoiriúnachta
 dlíthiúla a bhunófar an nós imeachta maidir le fógra mar gheall ar speictream a
 thabhairt don Choimisiún, seachas rogha an Choimisiúin a chur in ionad rogha na
 mBallstát ar leith, agus beidh sin uile faoi réir coimircí breise amhail an nós
 imeachta scrúdúcháin trí bhíthin coisteolaíochta. Maidir le húsáid pointí
 rochtana gan sreang a bhfuil raon beag acu, ní bheidh údarú ginearálta ar fáil
 ach don chuid sin acu a chuirtear in úsáid le cumhacht íseal agus ar dhóigh
 nach ndéanann dochar do thaitneamhacht na timpeallachta, agus beidh na
 teorainneacha sin ar an gcur in úsáid arna saineadh le bearta cur chun feidhme.
 Lena chois sin uile, tar éis anailíse a rinneadh ar an margadh sa chreat
 reatha, is faoi údarás rialaithe náisiúnta an Bhallstáit ina bhfuil an líonra
 lonnaithe a bheidh rialáil i dtaca le táirgí rochtana fíorúla Eorpacha a
 shuíomh; san am céanna, beidh an sásra a úsáidfear chun comhchuibhiú a dhéanamh
 ar tháirgí rochtana fíorúla ar aon dul leis an sásra atá leagtha síos cheana
 faoin gcreat reatha agus a úsáidtear i gcás táirgí rochtana mórdhíola
 fisiceacha.
 3.3. Comhréireacht
 Ní théann gníomhaíocht an AE thar an méid is
 gá a dhéanamh chun na cuspóirí sainaitheanta a bhaint amach. Beidh na bearta
 dírithe ar dhriseanna cosáin atá ag cur bac ar an margadh aonair a chur i
 leataobh, ach é sin a dhéanamh trína laghad agus is féidir de leasuithe
 riachtanacha a dhéanamh ar an gcreat rialála reatha, is é sin an méid is gá
 chun go bhféadfar na dálaí a chruthú ina mbeadh margaí nua trasteorann sa
 chumarsáid leictreonach ábalta teacht chun cinn ag leibhéal an AE. Trí sin a
 dhéanamh, déanfar cuspóirí insroichte den dá chuspóir sin de chuid an Mhargaidh
 Aonair, mar atá, saoirse soláthair agus saoirse tomhailte a bheith ag gabháil
 le seirbhísí cumarsáide leictreonaí. Ag an am céanna, mar nach mbainfear, ach
 sa bheag, leis an gcreat rialála reatha ná leis an gcaoi a ndéanann na húdaráis
 rialála náisiúnta maoirseacht ar na margaí, seachnaítear aon chur isteach ar
 oibríochtaí na soláthraithe sin arbh fhearr leo gan forleathnú lasmuigh dá
 limistéar náisiúnta féin ná fiú lasmuigh dá limistéar fo-náisiúnta féin.
 Ina theannta sin, is faoi phrionsabal na
 ‘rialála níos fearr’ ba chóir don fhorbairt ar mhargaí nua trasteorann tarlú,
 i.e. trí laghdú ar an mbrú rialála sa chás go gcruthaítear go bhfuil na margaí
 sin iomaíoch i gcomhthéacs Eorpach níos comhtháite, agus ba chóir freisin go
 ndéanfaí an fhorbairt sin i gcomhréir le hinniúlachtaí maoirseachta na n‐údarás
 rialála náisiúnta agus faoi réir rialaithe ex post ar an iomaíocht. Tá
 tairbhe ann sin mar is iad na húdarais rialála náisiúnta is fearr a bheadh
 ábalta na sainiúlachtaí náisiúnta a thabhairt san áireamh agus iad (i) ag déanamh
 rialála ar an rochtain ar bhonneagair fhisiceacha a fhanfaidh, de dheasca a
 nádúir, laistigh den réimse geografach náisiúnta nó réigiúnach; agus (ii) ag
 déileáil le ceisteanna na dtomhaltóirí sa chomhthéacs náisiúnta (ach go
 háirithe ina dteanga féin).
 Dá réir sin, ní dhéanfaidh na bearta atáthar a
 mholadh aon athruithe suntasacha ar an rialáil ná ní aistreoidh siad
 inniúlachtaí go dtí an leibhéal Eorpach, amhail mar a bheadh i gcás rialálaí
 Eorpaigh nó ceadúnaithe speictrim phan‐Eorpaigh.
 Cuirfidh na réitigh ar chumas na
 ngeallsealbhóirí ábhartha na sineirgí a bhaineann le margadh aonair mór a
 shaothrú agus neamhéifeachtúlachtaí ina gcuid oibríochtaí agus infheistíochtaí
 a laghdú, ar an modh is tráthúla agus is éifeachtaí. Ag an am céanna, cinnteoidh
 an togra seo leanúnachas rialacha do na hoibreoirí sin a roghnaíonn cloí le
 soláthar seirbhísí laistigh d’aon Bhallstát amháin, ach chomh maith leis
 cinnteoidh sé go mbainfidh na hoibreoirí sin tairbhe as rialacha feabhsaithe
 agus soiléirithe i dtaca le cearta críoch‐úsáideoirí agus as timpeallacht
 ina mbeidh breis intuarthachta maidir le rochtain a fháil ar acmhainní
 speictrim agus ar tháirgí ardcháilíochta don rochtain ar líonraí fosaithe.
 3.4. Cearta bunúsacha
 Rinneadh anailís ar thionchar an togra ar chearta
 bunúsacha amhail an tsaoirse chun tuairimí a nochtadh, an tsaoirse
 fiontraíochta, an neamh‐idirdhealú, an chosaint do thomhaltóirí agus an
 chosaint ar shonraí pearsanta. Go háirithe, tabharfaidh an Rialachán cosaint
 don rochtain ar an idirlíon oscailte; leagtar
 síos caighdeán ard maidir le comhchuibheacht iomlán i gcearta críoch‐úsáideoirí,
 tugtar breis saoirse gnó ag an leibhéal Eorpach agus ba chóir go dtiocfadh, de
 thoradh an Rialacháin, laghdú in am tráth ar an méid rialála atá dírithe ar
 earnálacha ar leith seachas a chéile.
 3.5. An rogha ionstraime
 Rialachán is ea rogha ionstraime an
 Choimisiúin toisc go n‐áirithítear leis go ndéanfar bacainní ar an
 margadh aonair a bhaint tríd an gcreat rialála reatha le haghaidh na cumarsáide
 leictreonaí a chomhlánú. Áirítear leis seo cearta agus dualgais shonracha, a
 bheidh infheidhme go díreach, do sholáthraithe agus do chríoch‐úsáideoirí;
 agus tá ann freisin, sásraí comhordaithe maidir le hionchuir áirithe ar an
 leibhéal Eorpach a bheidh dírithe ar an soláthar trasteorann i seirbhísí
 cumarsáide leictreonaí a éascú. Mar shampla, tá sé tábhachtach gur rialachán a
 d’úsáidfí i réimse amhail an t‐idirlíon oscailte agus an bainistiú
 tráchta, áit a bhfuil chur chuige ceartchoiteann riachtanach, ar an gcéad dul
 síos chun go seachnófaí an claonadh atá ann faoi láthair réitigh náisiúnta a
 cheapadh a dtarlaíonn díbhéirsiú dá ndeasca, agus ar an dara dul síos chun go
 mbeifí ábalta bainistiú comhtháite a dhéanamh ar na líonraí agus inneachar,
 feidhmchláir agus seirbhísí ar líne a fhorbairt ab fhéidir a chur ar fáil ar
 mhodh coiteann ar fud an Aontais.
 3.6. Struchtúr an togra, na príomhchearta agus
 na príomhdhualgais
 Forálacha ginearálta (Caibidil I,
 Airteagail 1 agus 2)
 Is i gCaibidil 1 atá na forálacha ginearálta,
 lena n‐áirítear na sinmhínithe ábhartha. Bunaítear ann prionsabail
 rialála a mbeidh ar na comhlachtaí rialála gníomhú dá réir agus iad ag cur an
 rialacháin chun feidhme i dteannta fhorálacha an chreata reatha.
 Údarú aonair AE (Caibidil 1, Airteagal 3
 go 7)
 Faoi láthair ní mór d’oibreoirí ar mian leo
 seirbhísí a chur ar fáil i níos mó ná aon Bhallstát amháin údarú a bheith acu ó
 na Ballstáit ar leith sin. Tugtar isteach leis an rialachán seo córas údaraithe
 aonair AE, arna bhunú ar chóras aonair fógraí sa Bhallstát ina bhfuil
 príomhlonnaíocht an tsoláthraí cumarsáide leictreonaí Eorpaí (an tír bhaile),
 agus leagtar síos ann na coinníollacha a bhaineann leis. Is faoi réir rialú na
 tíre baile a bheidh astarraingt agus/nó fionrú an údaraithe aonair AE. Na
 hoibreoirí sin a bhfuil údarú aonair AE acu, beidh siad i dteideal cóir rialála
 chothrom a fháil, nuair atá siad faoi réir ag dálaí cosúla laistigh dá
 mBallstát agus ó Bhallstát go Ballstát; agus imreoirí nua agus oibreoirí beaga
 atá ag feidhmiú thar theorainneacha críochacha, beidh díolúine acu ó tháillí
 agus ó thobhaigh a bhaineann le maoiniú na seirbhíse uilíche i mBallstáit
 lasmuigh dá dtír bhaile (tíortha aíochta). Leanfaidh oibreoirí atá i seilbh
 údaraithe aonair AE de bheith ag soláthar seirbhísí ar fud na hEorpa ar bhonn
 breis comhsheasmhachta i gcur chun feidhme na gceanglas rialála.
 Dá réir sin, beidh de thoradh ar chóras an
 údaraithe aonair AE go gcuirfear i leataobh bacainní riaracháin
 neamhriachtanacha agus go ráthófar cearta agus dualgais níos comhsheasmhaí do
 sholáthraithe Eorpacha i dtaca lena n‐oibríochtaí ar fud na hEorpa agus
 chun cuidiú leo forleathnú.
 Acmhainní Eorpacha (Caibidil III)
 Roinn 1 (Airteagail 8 go 16)
 San am i láthair, níl dóthain intuarthachta i
 dtaca le infhaighteacht speictrim ar fud an AE ar fáil do sholáthraithe
 Eorpacha seirbhísí móibíleacha agus dá réir sin ní fóláir dóibh déileáil le
 dálaí difriúla ar feadh a mbaineann le sannachán speictrim. Ar an ábhar sin, is
 deacra pleanáil fhad‐téarmach a dhéanamh, is deacra infheistíocht a dhéanamh
 thar teorainneacha críochacha agus dá réir sin is deacra dóibh a ngnó a
 fhorbairt. De dheasca an leagain amach aimhréidh sin, cuireann déantúsóirí
 trealaimh a gcuid dearthaí in oiriúint do mhargaí eile ina bhfuil breis scála
 agus deiseanna fáis níos tarraingtí. Chun deireadh a chur leis an riocht neamh‐inbhuanaithe
 sin, ní foláir a áirithiú go ndéantar comhchuibhiú ar na hacmhainní speictrim,
 mar a leanas:
 ·
 prionsabail rialála choiteanna a bheidh infheidhme
 sna Ballstáit a shainiú nuair a bheifear ag sainiú na gcoinníollacha
 comhchuibhithe maidir le húsáid speictrim sa chumarsáid leathanbhanda gan
 sreang;
 ·
 cumhacht a thabhairt don Choimisiún gníomhartha cur
 chun feidhme a ghlacadh d'fhonn comhchuibhiú a dhéanamh ar infhaighteacht
 speictrim, ar uainiú sannachán agus ar thréimhse na gceart úsáide i gcás úsáide
 speictrim;
 ·
 sásra comhairliúcháin a bhunú a chuirfidh ar chumas
 an Choimisiúin athbhreithniú a dhéanamh ar dhréachtbhearta náisiúnta maidir le
 húsáid agus sannadh speictrim;
 ·
 simpliú a dhéanamh ar na coinníollacha a ghabhann
 le cur in úsáid agus le soláthar rochtana ar sheirbhísí leathanbhanda
 ísealchumhachta gan sreang (‘WIFI’, mionchealla) agus ar an dóigh sin méadú ar
 an iomaíocht agus laghdú ar chúngaigh sna líonraí.
 Roinn 2 (Airteagail 17 go 20)
 Dhéanfadh rochtain fhíorúil ar líonraí
 fosaithe, agus í ar ardcháilíocht agus comhchuibhithe, éascú ar dhul isteach sa
 mhargadh agus dhéanfadh sí níos easca é seirbhísí thar teorainneacha críochacha
 a sholáthar to chríoch‐úsáideoirí agus do ghnólachtaí, agus chuirfeadh
 sin tiomáint faoin iomaíocht agus faoin infheistíocht. San am i láthair, tá an‐éagsúlacht
 ar fud an AE sa chaoi a sainítear táirgí rochtana fíorúla ar líonraí fosaithe.
 Déantar an comhchuibhiú ar an rochtain fhíorúil ar líonraí fosaithe i dtaca le
 seirbhísí thar theorainneacha críochacha a áirithiú mar a leanas:
 ·
 déantar sainiú ar na gnéithe atá i gcoitinne ag na
 táirgí rochtana fíorúla ar leathanbhanda a bhfuil comhchuibhiú déanta orthu ar
 leibhéal an AE (díchuachadh fíorúil, sruth giotán IP agus deighleáin chríochta
 línte ar léas), nuair a dhéantar sainordú a dhíriú ar oibreoirí a bhfuil
 cumhacht mhargaidh shuntasach acu;
 ·
 dá réir sin, cuirtear de cheanglas ar na
 rialálaithe náisiúnta a thabhairt san áireamh go bhfuil na táirgí rochtana comhchuibhithe
 sin ann sula ndéana siad aon bhearta ceartaitheacha rialála a fhorshuíomh, agus
 aird iomchuí a thabhairt ar an tionchar a d’fhéadfadh bheith ag na bearta
 ceartaitheacha sin ar an iomaíocht, ar an infheistíocht sa bhonneagar reatha
 agus ar na ceanglais uileghabhálacha i dtaca le comhréireacht; tugann an togra
 san áireamh an cleachtas cinnteoireachta atá ann, le foráil a dhéanann nasc
 idir na dualgais i dtaca le rialú praghsanna mórdhíola sna líonraí NGA
 (rochtain den ghlúin is déanaí) agus na srianta ar iomaíocht a thagann de
 bhonneagair mhalartacha, agus an ráthaíocht éifeachtach ar rochtain neamh‐idirdhealaitheach
 agus an leibhéal iomaíochta san earnáil mhiondíola, ar feadh a mbaineann le
 praghas, rogha agus cáilíocht;
 ·
 tugtar an ceart do sholáthraithe seirbhísí
 cumarsáide leictreonaí rochtain a fháil ar théarmaí réasúnta ar tháirgí
 lúdrachta comhchuibhithe, agus an ceart go mbeadh cáilíocht seirbhíse urrúsach
 i dteannta na dtáirgí sin a ligfeadh cineálacha nua seirbhísí ar líne a chur ar
 fáil.
 Cearta na gcríoch‐úsáideoirí
 (Caibidil IV, Airteagail 21 go 29)
 San Eoraip, níl aon chomhsheasmhacht sna
 rialacha i dtaca le cearta críoch‐úsáideoirí, agus is deacracht é sin atá
 roimh sholáthraithe agus chríoch‐úsáideoirí araon agus atá ina chúis le
 héagothromaíocht sna leibhéil chosanta agus le difríochtaí a bheith idir na
 rialacha nach foláir cloí leo i mBallstáit éagsúla. Cuireann an ilroinnt sin
 costas ar oibreoirí, mí-shásamh ar chríoch‐úsáideoirí agus i ndeireadh na
 dála, cuireann sí bac ar sholáthar seirbhísí thar teorainneacha críochacha agus
 ciallaíonn sí gur lú fonn a bhíonn ar chríoch‐úsáideoirí na seirbhísí sin
 a úsáid. D’fhonn leibhéal iomchuí cosanta a ráthú do thomhaltóirí ar fud an AE,
 déantar na rialacha i dtaca le cearta críoch‐úsáideoirí a chomhchuibhiú;
 déantar foráil do na nithe seo a leanas:
 –
 neamh‐idirdhealú idir seirbhísí cumarsáide
 náisiúnta agus idirnáisiúnta (mura bhfuil bonn cirt oibiachtúil leis na
 difríochtaí);
 –
 ceanglais maidir le faisnéis réamhchonartha agus
 faisnéis chonarthach a bheith éigeantach;
 –
 breis trédhearcachta agus áiseanna dírithe ar
 'bhillí scáfara’ a sheachaint;
 –
 an ceart an conradh a fhoirceannadh tar éis sé mhí
 gan aon chostais (cé is moite de luach iarmharach aon trealaimh fóiríoctha nó
 próimóisean eile);
 –
 cuirtear dualgas ar sholáthraithe gan aon teorannú
 a dhéanamh ar an nascadh le hinneachar, feidhmchláir agus seirbhísí a bhfuil
 críoch‐úsáideoirí ag fáil rochtana orthu – tugtar Glan‐neodracht
 air seo freisin – agus déantar rialáil ar an úsáid a bhaineann oibreoirí as
 bearta bainistíochta tráchta, ar feadh a mbaineann le rochtain ghinearálta ar
 an idirlíon; déantar soileiriú freisin ar an gcreat dlíthiúil a bhaineann le
 seirbhísí speisialaithe lena ngabhann cáilíocht ardfheabhsaithe.
 Athrú soláthraí a éascú (Caibidil V, Airteagal 30)
 Déantar an iomaíocht idir na soláthraithe
 cumarsáide leictreonaí a spreagadh trí fheabhas a chur ar na rialacha a
 bhaineann le malairtí soláthraí, agus leis sin déantar níos éasca é do chríoch‐úsáideoirí
 an soláthraí is fearr a riarann dá riachtanais féin a roghnú. Tugann na
 forálacha san áireamh prionsabail chomhchuibhithe atá infheidhme maidir le
 nósanna imeachta aistrithe, amhail treoshuíomh na dtáillí de réir an chostais,
 próisis don bhainistiú a dhéanfaidh an soláthraí nua, agus an foirceannadh
 uathoibríoch ar an gconradh leis an sean‐soláthraí.
 Forálacha eagraíochtúla agus forálacha
 deiridh (Caibidil VI, Airteagail 31 go 40)
 Tá forálacha ginearálta sa Chaibidil seo a
 bhaineann le cumhachtaí smachtbhannaí na n‐údarás inniúil náisiúnta agus
 rialacha maidir leis an gcumhacht atá ag an gCoimisiún gníomhartha tarmligthe
 nó cur chun feidhme a ghlacadh.
 Leagtar amach, freisin, modhnuithe ar na Creat‐Treoracha
 agus ar na Rialacháin Fánaíochta agus BEREC. Maidir le rialáil ex ante
 ar an margadh, agus tharla go mbeidh gach údarás rialála náisiúnta (ÚRN) fós
 freagrach as a mhargaí (náisiúnta) féin, díríonn na modhnuithe ar bhreis
 comhsheasmhachta agus cobhsaíochta a bhaint amach ar fud an AE i dtaca leis an
 measúnú a dhéanann ÚRN ar na margaí agus i dtaca le forshuíomh dualgas, tríd an
 gcóras rialála, ar shealbhóirí údaraithe aonair AE, agus leis sin féachann siad
 lena chinntiú nach dtitfeadh na sealbhóirí sin faoi réir ceanglas éagsúil sna
 Ballstáit uile ina mbeidís lonnaithe i gcás go dtarlódh cliseadh margaidh de
 chineál comhionann i margaí na mBallstát sin. Agus é sin de chuspóir aige, tá
 beartaithe leis na forálacha go dtabharfaí cumhacht don Choimisiún a éileamh go
 dtarraingeofaí siar bearta ceartaitheacha a fhorshuífí ar oibreoirí a bhfuil
 údarú aonair AE acu, agus tá beartaithe chomh maith go gcuirfí ar fáil
 deimhneacht dhlíthiúil maidir leis na critéir lena n‐aithnítear margaí ba
 chóir a chur faoi réir beart ceartaitheach ex ante, agus le linn é sin a
 dhéanamh go dtabharfaí san áireamh aon srianta ar iomaíocht ó sheirbhísí de
 chineál cóibhéiseach arna gcur ar fáil ag imreoirí ‘seirbhísí de mhuin an
 idirlín’ (SMI).
 Cé go mbeidh de thoradh ar an Rialachán
 Fánaíochta III, gona bhearta struchtúracha, go gcuirfear breis iomaíochta ar
 siúl sa mhargadh, níltear ag súil go gcruthóidh sé dálaí ina mbeidh custaiméirí
 ábalta seirbhísí a thomhailt i dtíortha eile díreach ar an nós atá acu agus iad
 ag baile ina dtír féin, agus mar sin níltear ag súil go gcuirfidh sé deireadh
 ar fad le táillí fánaíochta san Eoraip. Le hAirteagal 33, déantar
 tuilleadh le cois a ndearnadh leis an Rialachán Fánaíochta, trí dhreasachtaí a
 thabhairt d'oibreoirí glaonna agus seirbhísí eile fánaíochta a sholáthar ag
 praghasleibhéil intíre. Tugann an togra seo isteach sásra deonach a chuirfidh
 ar chumas oibreoirí móibíleacha dul i gcomhaontuithe fánaíochta déthaobhacha nó
 iltaobhacha ionas go bhféadfaidh siad costais mhórdhíola na fánaíochta a
 inmheánú, agus ar an dóigh sin táillí seirbhísí fánaíochta a laghdú de réir a
 chéile, as seo go dtí Iúil 2016, go dtí na praghasleibhéil intíre agus san am
 céanna na rioscaí arbatráiste a theorannú. Rinneadh comhaontuithe fánaíochta
 den sórt sin sa mhargadh roimhe agus, dá bhrí sin, ní rud úrnua iad. Tá
 comhaontuithe fánaíochta ar an bhfód cheana a cheadaíonn dá gcomhpháirtithe
 barrainneachtaí scála a bhaint amach (agus é sin de réir dhlí na hiomaíochta) i
 dtaca le soláthar seirbhísí fánaíochta idir pháirtithe conarthacha. Leis an
 togra seo, áfach, leagtar síos mar cheanglas go gcaithfear fógra a thabhairt do
 na páirtithe d’fhonn feabhsú ar an trédhearcacht. An sásra deonach sin atá
 molta, dearadh é le súil go meallfadh sé cuideachtaí chun barrainneachtaí scála
 dlistineacha a chur ar aghaidh chuig na tomhaltóirí trí sheirbhísí fánaíochta a
 sholáthar ag na praghasleibhéil intíre, agus é sin a dhéanamh faoi dhálaí a
 chumhdódh an fhánaíocht ar fud an Aontais ionas go mbainfeadh na tomhaltóirí ar
 fud an Aontais tairbhe as tairiscintí dá leithéid in am is i dtráth. San am
 céanna, cuireann an togra ar fáil an chóimheá atá riachtanach chun ligean
 d'oibreoirí a dtairiscintí miondíola a choigeartú agus a chinntiú go mbainfidh
 a gcuid custaiméirí uile tairbhe astu de réir a chéile. Gan comhaontuithe
 fánaíochta déthaobhacha nó iltaobhacha, ní bheadh sé réalaíoch bheith ag súil
 go bhféadfadh oibreoir amháin ar bith, ag gníomhú dó as a chonlán féin, a
 tháillí fánaíochta a ísliú go dtí na leibhéil intíre, ná é sin a bhaint amach
 ar fud na Aontais san am atá beartaithe.
 Ar deireadh thiar, ní foláir athruithe a
 dhéanamh ar an Rialachán BEREC chun breis cobhsaíochta a thabhairt don
 chomhlacht sin agus chun a chur ar a chumas ról níos straitéisí a imirt, go
 háirithe chaithfí a fhoráil go gceapfaí Cathaoirleach ar bhonn gairmiúil agus
 ar bhonn tréimhse ceapacháin trí bliana.
 4. IMPLEACHTAÍ
 BUISÉADACHA
 Níl aon impleacht ag an Rialachán atá
 beartaithe do bhuiséad an Aontais.
 Go háirithe, níl aon impleacht do líon na
 bpost sa phlean bunaíochta ná do ranníocaíocht an AE le Oifig BEREC ag an togra
 go ndéanfaí Rialachán (CE) Uimh. 1211/2009 a leasú agus tá sé ag teacht
 leis na figiúirí atá leagtha amach sa Teachtaireacht chuig Parlaimint na hEorpa
 agus chuig an gComhairle (COM(2013)519 final).
 2013/0309 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS ÓN
 gCOMHAIRLE
 lena leagtar síos bearta maidir leis an
 margadh aonair Eorpach sa chumarsáid leictreonach agus chun Ilchríoch
 Idirnasctha a bhaint amach, agus lena leasaítear Treoir 2002/20/CE, Treoir 2002/21/CE
 agus Treoir 2002/22/CE agus Rialachán (CE) Uimh. 1211/2009 agus
 Rialachán (AE) Uimh. 531/2012
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 114 de,
 Ag féachaint don togra ón gCoimisiún Eorpach,
 Tar éis an dréachtghníomh reachtach a chur
 chuig na parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[12],
 Ag féachaint don tuairim ó Choiste na Réigiún[13],
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1) Ní mór don Eoraip leas a
 bhaint as gach foinse fáis is féidir le teacht aniar ón géarchéim, le poist a
 chruthú agus lena bheith iomaíoch athuair. Is é is aidhm le Straitéis Eoraip 2020
 fás a athbhunú agus poist a chruthú. I gComhairle Eorpach an Earraigh 2013
 leagadh béim ar thábhacht an mhargaidh aonair don ábhar digiteach faoi choinne
 fáis agus d'iarr siad bearta nithiúla, le margadh aonair do theicneolaíocht na
 faisnéise agus na cumarsáide (TFC) a bhunú a luaithe agus is féidir. I
 gcomhréir le cuspóirí na Straitéise Eoraip 2020 agus leis an nglao seo, is
 é is aidhm leis an rialachán seo margadh aonair don chumarsáid leictreonach a
 bhunú trí Chreat Rialála an Aontais maidir le Cumarsáid Leictreonach a
 chomhlánú agus a oiriúnú.
 (2) Sa Chlár Digiteach don Eoraip
 (CDE), ceann de na tionscnaimh shuaitheanta den Straitéis Eoraip 2020, tá
 aitheantas tugtha don ról TFC agus lúdracht líonra mar bhonn fíor-riachtanach
 d'fhorbairt ár ngeilleagair agus ár sochaí. Le go mbainfeadh an Eoraip leas as
 sochair an athraithe dhigitigh ó bhonn, tá margadh aonair dinimiciúil don
 chumarsáid leictreonach do gach earnáil ar fud na hEorpa de dhíth ar an Aontas.
 Mar fhíormhargadh aonair, beidh a leithéid de mhargadh aonair don chumarsáid
 ina chnámh droma do gheilleagar nuálach agus 'cliste' agus mar bhunchloch an
 mhargaidh aonair d’ábhar digiteach inar féidir le seirbhísí ar líne dul gan
 bhac thar theorainneacha.
 (3) I margadh aonair don
 chumarsáid leictreonach gan uaim, ba cheart an tsaoirse chun líonraí agus
 seirbhísí cumarsáide leictreonaí a sholáthar do gach custaiméir san Aontas a
 áirithiú agus ceart gach críoch‐úsáideora an tairiscint is fearr ar an
 margadh a roghnú a áirithiú, agus ba cheart nach gcuirfí bac ar an méid sin trí
 ilroinnt margaí go feadh teorainneacha náisiúnta. Leis an gcreat rialála maidir
 le cumarsáid leictreonach atá ann faoi láthair ní dhírítear ar an ilroinnt sin,
 mar go bhfuil córais údaraithe náisiúnta, seachas uile-Aontais ann, scéimeanna
 sannacháin speictrim náisiúnta, difríochtaí maidir le táirgí rochtana ar fáil
 do sholáthraithe cumarsáide leictreonaí ó Bhallstát go Ballstát, agus
 sraitheanna éagsúla rialacha infheidhme ó thaobh earnála de maidir le
 tomhaltóirí. I roinnt mhaith cásanna ní dhéanann na rialacha Aontais ach an
 bhunlíne a shainiú, agus is minic a chuireann na Ballstáit chun feidhme iad ar
 bhealaí éagsúla.
 (4) Ba cheart d'fhíormhargadh
 aonair don chumarsáid leictreonach iomaíocht, infheistíocht agus nuáil i
 líonraí agus seirbhísí nua agus feabhsaithe a chur chun cinn trí chomhtháthú
 margaidh agus tairiscintí seirbhíse trasteorann a chothú. Ar an gcaoi sin ba
 cheart na spriocanna uaillmhianacha maidir le leathanbhanda ardluais, atá
 leagtha amach sa Chlár Digiteach don Eoraip, a bhaint amach leis. Le méadú ar
 infhaighteacht na mbonneagar agus seirbhísí digiteacha, ba cheart rogha
 tomhaltóirí, cáilíocht seirbhíse agus éagsúlacht an inneachair a bheith ag
 méadú, agus cur le comhtháthú críochach agus sóisialta, chomh maith le
 soghluaisteacht ar fud an Aontais a éascú.
 (5) Ba cheart go mbeadh tionchar
 ag na sochair a thagann as margadh aonair don chumarsáid leictreonach ar an
 éiceachóras digiteach níos leithne lena n‐áirítear monaróirí trealaimh de
 chuid an Aontais, soláthróirí inneachair agus feidhmchlár agus an geilleagar
 níos leithne, lena gcuimsítear earnálacha amhail baincéireacht,
 mótarfheithiclí, lóistíocht, miondíol, fuinneamh agus iompar, a bhraitheann ar
 lúdracht le cur lena dtáirgiúlacht trí, mar shampla, néalfheidhmchláir
 uileláithreacha, rudaí atá nasctha agus deiseanna do sholáthar seirbhíse
 comhtháite do chodanna éagsúla na cuideachta. Ba cheart d'údaráis riaracháin
 phoiblí agus earnáil na sláinte tairbhiú den fáil níos leithne ar
 ríomhsheirbhísí rialtais agus sláinte. I margadh aonair sa chumarsáid
 leictreonach, d’fhéadfaí cur leis an rogha d’inneachar agus seirbhísí
 cultúrtha, agus d’éagsúlacht chultúrtha i gcoitinne. Tá soláthar lúdracht tríd
 na líonraí agus seirbhísí cumarsáide leictreonaí chomh tábhachtach sin don
 gheilleagar níos leithne agus don tsochaí gur cheart ualaigh nach bhfuil bonn
 cirt leo ó thaobh na hearnála de, cibé acu rialála nó eile, a sheachaint.
 (6) Is é is aidhm leis an
 Rialachán seo an margadh aonair don chumarsáid leictreonach a chomhlánú trí
 bheart a dhéanamh ar thrí ais ghinearálta, idirghaolmhara. Ar an gcéad dul
 síos, ba cheart dó saoirse a bhaint amach le seirbhísí cumarsáide leictreonaí
 thar teorainneacha agus thar lionraí i mBallstáit éagsúla a sholáthar, ag cur
 le coincheap an údaraithe AE aonair lena mbunófar na coinníollacha chun
 comhsheasmhacht agus intuarthacht níos fearr a áirithiú maidir le hábhar agus
 le cur chun feidhme an rialachán sonrach ó thaobh earnála de ar fud an Aontais.
 Ar an dara dul síos, is gá rochtain a chumasú, ar théarmaí agus ar
 choinníollacha níos cóineasaithe, ar ionchuir fíor-riachtanacha do sholáthar
 trasteorann líonraí agus seirbhísí cumarsáide leictreonaí, ní amháin don
 chumarsáid leathanbhanda gan sreang, a bhfuil speictream le ceadúnas agus gan
 cheadúnas fíorthábhachtach di, ach don lúdracht líne fosaithe chomh maith. Ar
 an tríú dul síos, ar mhaithe le coinníollacha gnó a ailíniú agus muinín
 dhigiteach na saoránach a chothú, ba cheart don Rialachán seo rialacha maidir
 le cosaint críoch‐úsáideoirí, go háirithe tomhaltóirí a chomhchuibhiú.
 Áirítear leis sin rialacha maidir le neamh‐idirdhealú, faisnéis
 chonarthach, foirceannadh conarthaí agus athrú, chomh maith le rialacha maidir
 le rochtain ar ábhar, ar fheidhmchláir agus ar sheirbhísí ar líne, agus ar bhainistiú
 tráchta a chosnaíonn críoch‐úsáideoirí agus ní hé sin amháin ach
 ráthaíonn siad ag an am céanna feidhmiú leanúnach éiceachóras an Idirlín mar
 inneall spreagtha. Thairis sin, trí leasuithe breise a dhéanamh i réimse na
 fánaíochta, ba cheart muinín na gcríoch‐úsáideoirí a chothú le leanúint
 de bheith nasctha agus iad ag taisteal san Aontas, agus ba cheart, le himeacht
 ama, praghsáil chóineasaithe agus coinníollacha eile a chur chun cinn san
 Aontas.
 (7) Ba cheart don rialachán seo,
 dá bhrí sin, creat rialála an Aontais atá ann cheana (Treoir 2002/19/CE ó
 Pharlaimint na hEorpa agus ón gComhairle[14],
 Treoir 2002/20/CE ó Pharlaimint na hEorpa agus ón gComhairle[15], Treoir 2002/21/EC ó
 Pharlaimint na hEorpa agus ón gComhairle[16],
 Treoir 2002/22/CE ó Pharlaimint na hEorpa agus ón gComhairle[17], Treoir 2002/58/CE ó
 Pharlaimint na hEorpa agus ón gComhairle[18],
 Treoir ón gCoimisiún 2002/77/CE[19],
 chomh maith le Rialachán (CE) Uimh. 1211/2009 ó Pharlaimint na hEorpa agus
 ón gComhairle[20],
 Rialachán (AE) Uimh. 531/2012 ó Pharlaimint na hEorpa agus ón gComhairle[21] agus Cinneadh Uimh. 243/2012/AE
 ó Pharlaimint na hEorpa[22])
 a chomhlánú mar aon leis an reachtaíocht náisiúnta infheidhme arna nglacadh i
 gcomhréir le dlí an Aontais, trí chearta agus oibleagáidí sonracha a bhunú do
 sholáthraithe agus críoch‐úsáideoirí cumarsáide leictreonaí, trí
 leasuithe iarmhartacha a dhéanamh ar na Treoracha atá ann cheana agus ar
 Rialachán (AE) Uimh. 531/2012 chun cóineasú níos mó a áirithiú chomh maith
 le roinnt athruithe substainteacha i gcomhréir le Margadh Aonair níos iomaíche.
 (8) Urramaíonn na bearta dá
 bhforáiltear sa Rialachán seo prionsabal na neodrachta teicneolaíche, eadhon ní
 dhéanann siad idirdhealí i bhfabhar ná in aghaidh úsáide cineáil áirithe
 teicneolaíochta.
 (9) Tá soláthar cumarsáide
 leictreonaí thar teorann i gcónaí faoi réir ualaí níos mó ná mar atá orthusan
 atá laistigh de theorainneacha náisiúnta. Go háirithe, ní mór do sholáthraithe
 trasteorann fógra a thabhairt fós i leith táillí agus iad a íoc i mBallstáit
 aonair óstacha. Ba cheart sealbhóirí údaraithe aonair AE a bheith faoi réir
 córas fógraíochta aonair i mBallstát a bpríomhbhunaíochta (Ballstát baile), rud
 a laghdóidh an t‐ualach riaracháin do sholáthraithe trasteorann. Ba
 cheart feidhm a bheith ag an údarú AE aonair maidir le haon ghnóthas a
 sholáthraíonn seirbhísí agus líonraí cumarsáide leictreonaí i níos mó ná
 Ballstát amháin, nó a bheartaíonn iad a sholáthar, agus ar an gcaoi sin beidh
 sé i dteideal leas a bhaint as na cearta a bhaineann leis an tsaoirse seirbhísí
 agus líonraí cumarsáide leictreonaí a sholáthar i gcomhréir leis an Rialachán
 seo i mBallstát ar bith. Le húdarú AE aonair lena sainítear an creat dlí is
 infheidhme maidir le hoibreoirí cumarsáide leictreonaí a sholáthraíonn
 seirbhísí ar fud na mBallstát ar bhonn údaraithe ghinearálta sa Bhallstát baile
 ba cheart éifeachtacht na saoirse seirbhísí agus líonraí cumarsáide leictreonaí
 a sholáthar san Aontas iomlán a áirithiú.
 (10) D'fheadfadh soláthar seirbhísí
 agus líonraí cumarsáide leictreonaí thar teorainneacha a bheith i bhfoirmeacha
 éagsúla, ag brath ar roinnt fachtóirí amhail an cineál líonra nó seirbhísí a
 sholáthraítear, méid an bhonneagair fhisiciúil a bhfuil gá leis nó an líon
 rannpháirtithe sna Ballstáit éagsúla. Féadfar an rún maidir le seirbhísí cumarsáide
 leictreonaí a sholáthar thar teorainneacha nó líonra cumarsáide leictreonaí a
 oibriú i níos mó na Ballstát amháin a thaispeáint trí ghníomhaíochtaí amhail
 idirbheartaíocht comhaontuithe maidir le rochtain ar líonraí i mBallstát
 áirithe nó margaíocht tríd an suíomh idirlín i dteanga an Bhallstáit
 spriocdhírithe.
 (11) Beag beann ar conas a
 roghnaíonn soláthraí líonraí cumarsáide leictreonaí a oibriú nó seirbhísí
 cumarsáide leictreonaí a sholáthar thar teorainneacha, ba cheart an córas
 rialála is infheidhme maidir le soláthraí cumarsáide leictreonaí Eorpach a
 bheith neodrach maidir le roghanna tráchtála atá taobh thiar d'eagrú
 feidhmeanna agus gníomhaíochtaí ar fud Ballstát. Dá bhrí sin, gan aird ar
 struchtúr corpartha an ghnóthais, ba cheart a mheas mar Bhallstát baile
 soláthraí cumarsáide leictreonaí Eorpach an Ballstát ina ndéantar cinntí
 straitéiseacha maidir le soláthar líonraí nó seirbhísí cumarsáide leictreonaí.
 (12) Ba cheart an t‐údarú AE
 aonair a bheith bunaithe ar an údarú ginearálta sa Bhallstát baile. Níor cheart
 é bheith faoi réir coinníollacha atá infheidhme cheana de bhua dlí náisiúnta
 atá ann cheana agus nach sonrach d'earnáil na cumarsáide leictreonaí é. Sa
 bhreis air sin, beidh feidhm ag forálacha an Rialacháin seo agus Rialachán (AE) Uimh. 531/2012
 maidir le soláthraithe cumarsáide leictreonaí Eorpacha.
 (13) Tá an chuid is mó de na
 coinníollacha sonracha ó thaobh earnála de, mar shampla maidir le rochtain ar
 líonraí nó slándáil agus iontaofacht a bhaineann leo nó rochtain ar sheirbhísí
 éigeandála, tá siad ceangailte leis an áit ina bhfuil an líonra sin lonnaithe
 nó ina soláthraítear an tseirbhís. Dá thoradh sin féadfaidh soláthraí
 cumarsáide leictreonaí Eorpach bheith faoi réir coinníollacha is infheidhme sa
 Bhallstát ina n‐oibríonn sé, a mhéid nach bhforáiltear a mhalairt sa
 Rialachán seo.
 (14) I gcás ina n‐éilíonn
 Ballstáit ranníocaíocht ón earnáil chun oibleagáidí na seirbhíse uilíche agus
 costais riaracháin na n‐údarás rialála náisiúnta a mhaoiniú, ba cheart na
 critéir agus na nósanna imeachta maidir le ranníocaíochtaí a chionroinnt bheith
 comhréireach agus neamh‐idirdhealaitheach i dtaca le soláthraithe
 cumarsáide leictreonaí Eorpacha, ionas nach gcuirfear bac ar theacht isteach
 trasteorann ar an margadh, go háirithe iontrálaithe nua agus oibreoirí beaga;
 ba cheart, i ranníocaíochtaí gnóthas aonair dá bhrí sin, cion margaidh an
 ranníocóra i dtéarmaí láimhdeachais arna réadú sa Bhallstát ábhartha a chur san
 áireamh agus a bheith faoi réir cur i bhfeidhm thairseach de minimis.
 (15) Is gá a áirithiú im imthosca
 comhchosúla nach mbeidh aon idirdhealú sa chaoi a gcaitheann Ballstáit éagsúla
 le haon soláthraí cumarsáide leictreonaí Eorpach agus go gcuirtear cleachtais
 rialála comhsheasmhacha i bhfeidhm sa mhargadh aonair, go háirithe maidir le
 bearta a thagann faoi raon feidhme Airteagal 15 nó Airteagal 16 de Threoir 2002/21/CE,
 nó Airteagal 5 nó Airteagal 8 de Threoir 2002/19/CE. Ba cheart
 dá bhrí sin go mbeidh ceart ag soláthraithe cumarsáide leictreonaí Eorpacha ar
 chóir chomhionann ó na Ballstáit éagsúla i gcásanna atá go hoibiachtúil
 comhionann chun oibríochtaí ilchríochacha níos comhtháite a chumasú. Ina
 theannta sin, ba cheart nósanna imeachta sonracha a bheith ann ar leibhéal an
 Aontais chun athbhreithniú a dhéanamh ar dréachtchinntí maidir le réitigh de
 réir bhrí Airteagal 7a de Threoir 2002/21/CE sna cásanna sin, le go
 seachnófar díbhéirseachtaí gan bonn cirt in oibleagáidí is infheidhme maidir le
 soláthraithe cumarsáide leictreonaí Eorpacha i mBallstáit éagsúla.
 (16) Ba cheart leithdháileadh
 inniúlachtaí rialála agus maoirseachta a bhunú idir an Ballstát baile agus aon
 Bhallstát óstach de sholáthraithe cumarsáide leictreonaí Eorpacha d'fhonn na
 bacainní ar theacht isteach a laghdú agus lena áirithiú ag an am céanna go
 bhforfheidhmítear na coinníollacha is infheidhme maidir le soláthar seirbhísí
 agus líonraí cumarsáide leictreonaí ag na soláthraithe sin. Dá bhrí sin, cé gur
 cheart do gach údarás rialála náisiúnta maoirseacht a dhéanamh ar chomhlíonadh
 na gcoinníollacha is infheidhme ina chríoch i gcomhréir le reachtaíocht an
 Aontais, lena n‐áirítear trí bhíthin smachtbhannaí agus bearta
 eatramhacha, níor cheart ach an údarás rialála náisiúnta sa Bhallstát baile a
 bheith i dteideal cearta soláthraí cumarsáide leictreonaí Eorpach, maidir le
 líonraí agus seirbhísí cumarsáide leictreonaí a sholáthar san Aontas iomlán nó
 i gcuid de, a fhionraí nó a aistarraingt.
 (17) Is chun leasa an phobail
 speictream raidió agus is acmhainn fhíor-riachtanach é don mhargadh inmheánach
 do chumarsáid shoghluaiste, leathanbhanda gan sreang agus satailíte san Aontas.
 Cuidíonn forbairt na cumarsáide leathanbhanda gan sreang le cur chun feidhme an
 Chláir Dhigitigh don Eoraip agus go háirithe leis an aidhm rochtain
 leathanbhanda a fháil ar luas nach lú ná 30 Mbps faoi 2020 do shaoránaigh uile
 an Aontais agus an luas agus an acmhainneacht leathanbhanda is airde agus is
 féidir a sholáthar don Aontas Mar sin féin, tá an tAontas chun cúil ar na
 príomhréigiúin dhomhanda eile – Meiriceá Thuaidh, an Afraic agus áiteanna áirithe
 san Áis – ó thaobh feidhmiú chéimneach agus dul i bhfód ar an margadh maidir
 leis an nglúin is déanaí de theicneolaíochtaí leathanbhanda gan sreang a bhfuil
 gá leor chun na cuspóirí sin a bhaint amach. Is léir ón bpróiseas ilroinnte ina
 n‐údaraítear agus ina gcuirtear ar fáil an banda 800 MHz don
 chumarsáid leathanbhanda gan sreang, agus leath na mBallstát ag lorg maolú nó ag
 teip orthu ar bhealach eile é a dhéanamh faoin spriocam atá leagtha síos i
 gCinneadh 243/2012 ó Pharlaimint na hEorpa agus ón gComhairle maidir le
 Clár Beartais um an Speictream Raidió[23]is
 léir go bhfuil beart práinneach de dhíth fiú laistigh de théarma reatha an RSPP
 seo. Níor leor bearta an Aontais, maidir leis comhchuibhiú na gcoinníollacha
 infhaighteachta agus úsáide éifeachtúla speictrim raidió don chumarsáid
 leathanbhanda gan sreang de bhun Chinneadh 676/2002/CE ó Pharlaimint na
 hEorpa agus ón gComhairle[24],
 le díríu ar an bhfadhb seo.
 (18) Trí beartais náisiúnta éagsúla
 a chur i bhfeidhm cruthaítear neamhréireachtaí agus ilroinnt an mhargaidh
 inmheánamigh, rud a chuireann bac ar fheidhmiú céimneach seirbhísí uile-Aontais
 agus ar chomhlánu an mhargaidh inmheánaigh don chumarsáid leathanbhanda gan
 sreang. D'fhéadfadh sé go háirithe coinníollacha neamhionanna a chruthú maidir
 le rochtain ar na seirbhísí sin, bac a chur ar iomaíocht idir gnóthais atá
 bunaithe i mBallstáit éagsúla, agus infheistíochtaí in ardlíonraí agus in
 ardteicneolaíochtaí agus teacht chun cinn seirbhísí nuálacha a mhúchadh, rud a
 choinneodh saoránaigh agus gnólachtaí ó sheirbhísí ardcháilíochta comhtháite
 uileláithreacha agus a choinneodh oibreoirí leathanbhanda gan sreang ó
 ghnóthachain éifeachtúlachta méadaithé ó oibríochtaí mórscála níos comhtháite.
 Dá bhrí sin, ba cheart gníomh ar leibhéal an Aontais maidir le gnéithe áirithe
 sannacháin speictrim raidió a bheith ag gabháil le forbairt clúdaigh
 chomhtháite fhorleathan na ardseirbhísí cumarsáide leathanbhanda gan sreang ar
 fud an Aontais. Ag an am céanna, ba cheart do Bhallstáit an ceart a
 fhorchoimeád bearta a ghlacadh lena speictream raidió a eagrú d'ord poiblí,
 chun críocha slándála poiblí agus do chosaint.
 (19) Ba cheart do sholáthraithe
 seirbhísí cumarsáide leictreonaí, lena n‐áirítear oibreoirí soghluaiste
 nó cuibhreannas de na hoibreoirí sin, bheith in ann an clúdach éifeachtach agus
 ar chostas réasúnta ar chuid ollmhór de chríoch an Aontais a eagrú chun leasa
 fadtéarmaigh críoch‐úsáideoirí, agus ar an gcaoi sin a bheith in ann
 speictream raidió a úsáid thar roinnt Ballstát a bhfuil coinníollacha, nósanna
 imeachta, costais, uainiú, fad ré i mbandaí comhchuibhithe comhchosúla acu,
 agus a bhfuil pacáistí speictrim raidió comhlántacha acu, amhail comhcheangal
 de mhinicíochtaí níos ísle agus níos airde chun ceantair dlúthdhaonra agus
 ceantair ina bhfuil daonra níos lú. Ach tionscnaimh ar son comhordú agus
 comhsheasmhachta níos mó a bheith ann chuirfí le hintuarthacht na timpeallachta
 infheistíochta líonra. Chuideofaí lena a leithéid d'intuarthacht freisin trí
 bheartas soiléir i bhfábhar ré fhadtéarmach do chearta úsáide a bhaineann le
 speictream raidió, gan dochar do chineál éiginnte na gceart sin i mBallstáit
 áirithe, agus nasctha ar a sheal le coinníollacha soiléire maidir le haistriú,
 léasú nó comhroinnt cuid nó iomlán an speictrim raidió faoi réir an chirt indibhidiúil
 úsáide sin.
 (20) Ba cheart comhordú agus
 comhsheasmhacht na gceart úsáide do speictream raidió a fheabhsú, ar a laghad i
 gcás na mbandaí atá comhchuibhithe don chumarsáid leathanbhanda fosaithe gan
 sreang, fánaíochta agus soghluaiste. Áirítear leis sin na bandaí a aithnítear
 ar leibhéal an ATI (Aontais Teileachumarsáide Idirnáisiúnta) d'Ardchórais
 Teileachumarsáide Soghluaiste Idirnáisiúnta, chomh maith le bandaí a úsáidtear
 do líonraí ceantair logánta raidió (RLAN) amhail 2.4 GHz agus 5 GHz. Ba cheart
 bandaí a chlúdach freisin a fhéadfar a chomhchuibhiú sa todhchaí don chumarsáid
 leathanbhanda gan sreang, mar atá beartaithe in Airteagal 3(b) den RSPP
 agus sa Tuairim ón RSPG maidir le 'Dúshláin straitéiseacha roimh an Eoraip agus
 aghaidh á tabhairt aici ar an éileamh speictrim raidió méadaitheach ar
 leathanbhanda gan sreang' a glacadh an 13 Meitheamh 2013, amhail, san
 am atá díreach romhainn, na bandaí 700 MHz, 1.5 GHz agus 3.8-4.2 GHz.
 (21) Chuideofaí le comhsheasmhacht
 idir na nósanna éagsúla sannacháin speictrim raidió trí fhorálacha níos
 sainráite maidir leis na critéir is ábhartha d'uainiú nósanna imeachta
 údaraithe; an ré a bhfuil na cearta úsáide bronnta ina leith, na táillí agus a
 modúlachtaí íocaíochta; oibleagáidí acmhainne agus clúdaigh; sainiú ar raon
 speictrim raidió agus bloic ar speictream faoi réir nós imeachta deonta;
 ceanglais tairsigh oibiachtúla maidir le hiomaíocht éifeachtach a chur chun
 cinn; coinníollacha maidir le cumas trádála na gceart úsáide, lena n‐áirítear
 coinníollacha a chomhroinnt.
 (22) Ach an t‐ualach táillí a
 theorannú don mhéid is gá le bainistíocht bharrmhaith speictrim raidió, a
 mbeidh comhardú idir íocaíochtaí láithreacha agus táillí tréimhsiúla ag gabháil
 leis, spreagfaí infheistíocht san fheidhmiú céimneach bonneagair agus
 teicneolaíochta, agus chuirfí na buntáistí costais ar aghaidh chuig na críoch‐úsáideoirí.
 (23) Ba cheart do shannacháin
 speictrim raidió níos comhthráite agus feidhmiú céimneach leathanbhanda gan
 sreang dá bharr sin ar fud an Aontais tacú le héifeachtaí scála i dtionscail
 ghaolmhara amhail i gcás trealaimh líonra agus gléasra teirminéil. D'fhéadfadh
 na tionscail sin ar a seal tionscnaimh Aontais agus beartais maidir le húsáid
 speictrim raidió a chur san áireamh, níos mó ná mar a rinneadh le déanaí. Ba
 cheart dá bhrí sin nós imeachta comhchuibhithe a bhunú do na tráthchláir do
 shannachán agus d' íosré nó ré chomhchoiteann na gceart úsáide sna bandaí sin.
 (24) Maidir leis na
 príomhchoinníollacha substainteacha a d'fhéadfadh a bheith ceangailte le cearta
 maidir le húsáid speictrim raidió do leathanbhanda gan sreang, chuideofaí le
 cur i bhfeidhm cóineasaithe na bprionsabal rialála agus na gcritéar atá leagtha
 síos sa Rialachán seo ag Ballstáit aonair trí shásra comhordúcháin lena dtugtar
 deis don Choimisiún agus do údaráis inniúla na mBallstát eile barúil a
 thabhairt roimh do Bhallstát áirithe cearta úsáide a bhronnadh agus lena
 dtugtar deis don Choimisiún tuairimí na mBallstát a chur san áireamh, le cur
 chun feidhme aon togra ar léir nach bhfuil sé i gcomhlíonadh dhlí an Aontais a
 chosc.
 (25) I bhfianaise an bhorrtha in
 éilimh speictrim raidió ar leathanbhanda gan sreang, ba cheart réitigh i dtaca
 le rochtain atá éifeachtúil go speictreach ar leathanbhanda gan sreang a chur
 chun cinn. Airítear leis sin úsáid córas rochtana ísealchumhachta gan sreang a
 bhfuil raon oibriúcháin beag aige amhail na cinn ar a dtugtar 'baill te' de
 líonraí ceantair logánta raidió (RLAN ar a dtugtar 'Wi-Fi' freisin), chomh
 maith le líonraí a bhfuil pointí rochtana cealla beaga ísealchumhachta
 (ar a dtugtar freisin femto -,pico- nó meitreachealla) acu.
 (26) Trí chórais rochtana
 comhlántacha gan sreang amhail RLAN, go háirithe pointí rochtana a bhfuil
 rochtain phoiblí orthu, beidh rochtain níos mó ar an idirlíon do chríoch‐úsáideoirí,
 agus beidh oibreoirí soghluaiste ábalta scar go pras le trácht soghluaiste,
 agus acmhainní speictrim raidió comhchuibhithe á n‐úsáid nach n‐éilíonn
 údarú aonair nó ceart úsáide an speictrim raidió.
 (27) Go n‐uige seo, is
 úsáideoirí príobháideacha a úsáideann formhór na bpointí rochtana RLAN mar
 shíneadh logánta gan sreang ar a nasc leathanbhanda fosaithe. Má roghnaíonn
 críoch‐úsáideoirí, laistigh de shrianta a suibscríobh idirlín féin,
 rochtain ar a RLAN féin a chomhroinnt le daoine eile, ba cheart, a bhuí do
 infhaighteacht líon mór de na pointí rochtana sin, go háirithe i gceantair
 dhlúthdhaonra, toilleadh sonraí gan sreang a uasmhéadú trí athúsáid speictrim
 raidió agus bonneagar leathanbhanda gan sreang comhlántach a chruthú a mbeidh
 rochtain ag críoch‐úsáideoirí eile air. Dá bhrí sin, ba cheart srianta
 nach bhfuil gá leo do chríoch‐úsáideoirí lena rochtain ar a RLAN féin a
 chomhroinnt le críoch‐úsáideoirí eile nó chun nascadh leis na pointí
 rochtana sin, a bhaint nó a chosc.
 (28) Sa bhreis air sin, ba cheart
 srianta nach bhfuil gá leo ar úsáid agus idirnascadh phointí rochtana RLAN a
 bhaint chomh maith. Úsáideann údaráis phoiblí nó soláthraithe seirbhísí poiblí
 pointí rochtana RLAN ar bhonn méadaitheach ina gcuid áitreabh chun a gcríoch
 féin, mar shampla le húsáid ag a bpearsanra, chun rochtain chost‐éifeachtach
 ar líne ar sheirbhísí ríomhrialtais a éascú níos fearr do shaoránaigh, nó chun
 tacú le soláthar seirbhísí poiblí cliste le faisnéis réad‐ama, amhail i
 gcás iompair phoiblí nó bainistiú tráchta. Ba cheart do na comhlachtaí sin
 rochtain a sholáthar ar na pointí rochtana sin do shaoránaigh i gcoitinne mar
 sheirbhís choimhdeach do sheirbhísí a thairgtear don phobal ar na háitribh sin,
 agus ba cheart iad a chumasú lena dhéanamh i gcomhlíonadh rialacha iomaíochta
 agus soláthair phoiblí. Má chuirtear rochtain logánta ar líonraí cumarsáide
 leictreonaí ar fáil laistigh de mhaoin phríobháideach nó de cheantar poiblí
 teoranta nó timpeall orthu, mar sheirbhís choimhdeach do ghníomhaíocht eile
 nach bhfuil ag brath ar an rochtain sin, amhail baill te RLAN a chuirtear ar
 fáil do chustaiméirí gníomhaíochtaí tráchtála eile nó do phobal i gcoitinne sa
 cheantar sin, ní cháilítear an soláthraí sin mar sholáthraí cumarsáide
 leictreonaí.
 (29) Is trealamh an‐bheag neamhshonraíoch
 iad pointí rochtana gan sreang a bhfuil raon beag acu cosúil le ródairí Wi-Fi
 baile, ar cheart saintréithe teicniúla a shonrú ar leibhéal an Aontais ina
 leith faoi choinne tús a chur leo agus a n‐úsáid i gcomhthéacs logánta
 éagsúla faoi réir údarú ginearálta, gan srianta míchuí ó phleanáil indibhidiúil
 nó ó cheadúnais eile. Ba cheart comhréireacht na mbeart lena sonraítear na
 saintréithe teicniúla don úsáid sin a thairbheoidh d'údarú ginearálta a
 áirithiú trí shaintréithe atá i bhfad níos sriantaí ná na huastairsigh is
 infheidhme i mbearta an Aontais maidir le paraiméadair amhail aschur cumhachta.
 (30) Ba cheart do na Ballstáit a
 áirithiú nach gcuirfidh bainistíocht speictrim raidió ar leibhéal náisiúnta
 cosc ar Bhallstáit eile an speictrim raidió a bhfuil siad ina theideal a úsáid,
 nó a n‐oibleagáidí a chomhlíonadh maidir le bandaí a bhfuil a n‐úsáid
 choomhchuibhithe ar leibhéal an Aontais. Ag cur le gníomhaíocht an RSPG atá ann
 cheana, tá gá le sásra comhordúcháin lena áirithiú go mbeidh rochtain
 chothromasach ag gach Ballstát ar speictream raidió agus go mbeidh torthaí
 comhordúcháin comhsheasmhach agus infheidhmithe.
 (31) Is léir ón taithí a fuarthas i
 gcur chun feidhme chreat rialála an Aontais nár éirigh le forálacha atá ann
 cheana lena gceanglaítear cur i bhfeidhm comhsheasmhach beart rialála mar aon
 leis an sprioc cuidiú le forbairt an mhargaidh inmheánaigh, nár éirigh leo
 dóthain dreasachtaí a chruthú le táirgí rochtana a cheapadh ar bhonn caighdeán
 agus próiseas comhchuibhithe, go háirithe i ndáil le líonraí fosaithe. Agus iad
 ag oibriú i mBallstáit éagsúla, tá deacrachtaí ag oibreoirí ionchuir rochtana a
 fháil atá den cháilíocht cheart agus a bhfuil na leibhéil idir-inoibritheachta
 seirbhíse agus líonra chearta acu, agus nuair atá fáil orthu, léiríonn na
 hionchuir sin gnéithe teicniúla éagsúla. Leis sin méadaítear costais agus is
 bacainn é ar sholáthar seirbhísí thar theorainneacha náisiúnta.
 (32) Luatheofaí comhtháthú an
 mhargaidh aonair don chumarsáid leictreonach trí chreat a bhunú ina saineofaí
 príomhtháirgí fíorúla Eorpacha áirithe, atá thar a bheith tábhachtach do
 sholáthraithe seirbhísí cumarsáide leictreonaí chun seirbhísí trasteorann a
 sholáthar agus chun straitéis uile-Aontais a ghlacadh i dtimpeallacht atá
 'uile-IP' (timpeallacht bunaithe ar Phrótacal Idirlín) ar bhonn méadaitheach.
 (33) Ba cheart díriú ar na
 riachtanais oibríochtúla a bhfónann táirgí fíorúla éagsúla dóibh. Ba cheart
 táirgí Eorpacha rochtana fíorúla ar leathanbhanda bheith ar fáil i gcás ina
 gceanglaítear ar oibreoir, a bhfuil cumhacht shuntasach sa mhargadh aige, faoi
 théarmaí na Treorach Réime agus na Treorach maidir le Rochtain, rochtain a
 sholáthar ar théarmaí rialáilte ag pointe rochtana sonrach ina líonra. Ar an
 gcéad dul síos, ba cheart iontráil trasteorann a éascú trí tháirgí
 comhchuibhithe a chumasaíonn soláthraithe trasteorann seirbhísí soláthar
 tosaigh a chur ar fáil dá gcríoch‐úsáideoirí gan mhoill agus le cáilíocht
 intuartha agus dhóthanach, lena n‐áirítear seirbhísí do chustaiméirí gnó
 a bhfuil ilshuíomhanna acu i mBallstáit éagsúla, i gcás inar ghá agus inar
 chomhréireach de bhun anailíse margaidh. Ba cheart na táirgí comhchuibhithe seo
 a bheith ar fáil ar feadh tréimhse fada go leor le gur féidir le cuardaitheoirí
 rochtana agus soláthraithe infheistíochtaí meántéarmacha agus fadtéarmacha a
 phleanáil.
 (34) Ar an dara dul síos, tá táirgí
 rochtana fíorúla sofaisticiúla a éilíonn ardleibhéal infheistíochta ó
 chuardaitheoirí rochtana agus a thugann leibhéal níos airde rialaithe agus
 difreála dóibh, go háirithe trí rochtain a sholáthar ar leibhéal níos logánta,
 tá siad thar a bheith tábhachtach chun coinníollacha a chruthú d'iomaíocht
 inbhuanaithe ar fud an mhargaidh inmheánaigh. Dá bharr sin, ba cheart na
 príomhhtáirgí rochtana mórdhíola sin ar rochtain na céad glúine eile (NGA) a
 chomhchuibhiú chun infheistíocht trasteorann a éascú. Ba cheart na táirgí
 rochtana fíorúla ar leathanbhanda sin a cheapadh i gcaoi is go mbeidh
 feidhmiúlachtaí iontu a bheidh coibhéiseach le díchuachadh fisiciúil, ionas go
 leathnófar an raon réiteach mórdhíola ionchasach a bheidh ar fáil ag údaráis
 rialála náisiúnta lena mheas faoin measúnú comhréireachta de bhun Threoir 2002/19/CE.
 (35) Ar an tríú dul síos, is gá
 freisin táirge rochtana mórdhíola a chomhchuibhiú chun deighleáin de línte
 léasaithe, a bhfuil comhéadain fheabhsaithe acu, a fhoirceannadh, chun soláthar
 trasteorann seirbhísí lúdrachta atá ríthábhachtach ó thaobh misin de a chumasú
 do na húsáideoirí gnó a éilíonn an méid is mó.
 (36) I gcomhthéacs ascnaimh
 chéimnithigh go 'líonraí uile-IP', gan táirgí lúdrachta bunaithe ar phrótacal
 IP le haghaidh aicmí éagsúla seirbhísí a bhfuil cáilíocht seirbhíse ráthaithe
 acu lena gcumasaítear conair chumarsáide ar fud fearann líonra agus ar fud
 teorainneacha líonra, laistigh de na Ballstáit agus eatarthu, cuirtear bac ar
 fhorbairt feidhmchlár a bhraitheann ar rochtain ar líonraí eile, agus cuirtear
 srian ar nuáil theicneolaíoch ar an gcaoi sin. Thairis sin, tríd an staid sin
 cuirtear cosc ar scaipeadh níos forleithne éifeachtúlachtaí a bhaineann le
 bainistiú agus soláthar líonraí bunaithe ar IP agus ar tháirgí lúdrachta a
 bhfuil cáilíocht seirbhíse ráthaithe acu, go háirithe slándáil fheabhsaithe,
 iontaofacht agus solúbthacht, éifeachtúlacht costais agus soláthar níos tapa,
 rud atá chun leasa oibreoirí líonraí, soláthraithe seirbhísí agus críoch‐úsáideoirí.
 Tá gá dá bhrí sin, le cur chuige comhchuibhithe maidir le ceapadh agus
 infhaighteacht na dtáirgí sin, ar théarmaí réasúnta lena n‐áirítear,
 nuair a iarrtar é, an deis do na gnóthais cumarsáide leictreonaí lena mbaineann
 tras‐soláthar a dhéanamh.
 (37) Ba cheart bunú táirgí Eorpacha
 de rochtain fhíorúil ar leathanbhanda faoin Rialachán seo a léiriú sa mheasúnú
 arna dhéanamh ag údaráis rialála náisiúnta ar na réitigh rochtana is iomchuí ar
 líonraí na n‐oibreoirí arna n‐ainmniú mar oibreoirí a bhfuil
 cumhacht shuntasach sa mhargadh acu, agus ba cheart ag an am céanna ró-rialáil
 trí iolrú táirgí rochtana mórdhíola nach gá, cibé acu a fhorchuirtear é de bhun
 anailíse margaidh nó a fhoráiltear ina leith faoi choinníollacha eile, a
 sheachaint. Go háirithe, níor cheart go dtiocfadh méadú ar líon na dtáirgí
 rochtana rialáilte arna bhforchur ar oibreoir áirithe de bharr táirgí Eorpacha
 de rochtain fhíorúil a thabhairt isteach astu féin. Thairis sin, tar éis an
 Rialachán seo a ghlacadh, níor cheart go ndéanfaí difear don fhreagracht atá ar
 na húdaráis rialála náisiúnta an leigheas is oiriúnaí agus is comhréirí a
 aimsiú le dul i ngleic le fadhb na hiomaíochta i gcomhréir le hAirteagal 16 de
 Threoir 2002/21/CE i ngeall ar an ngá go ndéanfaidís measúnú féachaint ar
 cheart táirge Eorpach de rochtain fhíorúil ar leathanbhanda a fhorchur in ionad
 leigheasanna rochtana mórdhíola atá ann cheana, agus measúnú ar cé chomh
 hoiriúnach agus atá sé táirge Eorpach de rochtain fhíorúil ar leathanbhanda a
 fhorchur i gcomhthéacs athbhreithnithe ar an margadh amach anseo ina n-aimsíonn
 siad cumhacht shuntasach sa mhargadh.
 (38) Ar mhaithe le hintuarthacht
 rialála, ba cheart a léiriú sa reachtaíocht freisin, príomheilimintí de
 chleachtas cinnteoireachta i mbun forbartha faoin gcreat dlíthiúil reatha a
 dhéanann difear do na coinníollacha faoina gcuirtear táirgí rochtana mórdhíola,
 lena n‐áirítear táirgí rochtana fíorúla Eorpacha ar leathanbhanda, ar
 fáil do líonraí NGA. Ba cheart a áireamh anseo forálacha lena léirítear, le
 haghaidh anailíse ar mhargaí rochtana mórdhíola agus go háirithe lena fháil
 amach an bhfuil gá le rialuithe praghsanna ar an rochtain sin ar líonraí NGA,
 tábhacht na gaolmhaireachta idir srianta iomaíocha ó bhonneagair gan sreang
 agus fosaithe malartacha, ráthaíochtaí éifeachtacha maidir le rochtain neamh‐idirdhealaitheach,
 agus an leibhéal iomaíochta atá ann cheana i dtéarmaí praghais, rogha agus
 cáilíocht ar leibhéal miondíola. Is é an ghné is deireanaí a luaitear a
 chinneann na sochair do chríoch‐úsáideoirí. Mar shampla, i seoladh an
 mheasúnaithe cás i ndiaidh cáis a rinne siad de bhun Airteagal 16 de Threoir
 2002/21/CE agus gan dochar don mheasúnú ar chumhacht shuntasach sa mhargadh,
 féadfaidh údaráis rialála náisiúnta glacadh leis, má tá dhá líonra fhosaithe
 NGA ann, go bhfuil dálaí an mhargaidh iomaíoch go leor le huasghráduithe
 líonraí a spreagadh agus le forbairt a dhéanamh i dtreo soláthar seirbhísí
 sárghasta a spreagadh, ar paraiméadar tábhachtach amháin é d'iomaíocht
 mhiondíola.
 (39) Is féidir a bheith ag súil
 leis gurb é an toradh a bheidh ar iomaíocht níos dlúite go dtiocfaidh laghdú le
 himeacht ama ar rialáil atá sonrach ó thaobh earnála de bunaithe ar anailís
 mhargaidh. Ar ndóigh, ba cheart gurb é ceann de na torthaí as Comhlánú an
 Mhargaidh Aonair go mbeadh claonadh níos mó i dtreo iomaíochta éifeachtaí ar
 mhargaí ábhartha, agus go measfaí gur leor cur i bhfeidhm ex post dhlí
 na hiomaíochta le feidhmiú an mhargaidh a áirithiú. Ar mhaithe le soiléire
 dhlíthiúil agus intuarthacht cur chuige thar teorainneacha a áirithiú, ba
 cheart foráil a dhéanamh maidir le critéir shoiléire agus cheangailteacha i
 dtaca le conas measúnú a dhéanamh an bhfuil bonn cirt ann oibleagáidí rialála ex
 ante a fhorchur ar mhargadh áirithe, trí thagairt do mharthanacht scrogall
 agus ionchais iomaíochta, go háirithe iomaíocht atá bunaithe ar bhonneagar,
 agus na coinníollacha iomaíochta ar leibhéal miondíola maidir le paraiméadair
 amhail praghas, rogha agus cáilíocht, rudaí is ábhartha faoi dheoidh do chríoch‐úsáideoirí
 agus don iomaíochas domhanda gheilleagar an AE. Ba cheart an méid sin a bheith
 mar thaca d'athbhreithnithe leanúnacha ar an liosta margaí atá soghabhálach i
 leith rialála ex ante agus cuidiú le rialtóirí náisiúnta a gcuid
 iarrachtaí a dhíriú ar áiteanna nach bhfuil an iomaíocht éifeachtach fós agus
 an méid sin a dhéanamh ar bhealach coinbhéarsach. D'fhéadfadh sé go ndéanfadh
 bunú fíormhargaidh aonair don chumarsáid leictreonach difear do raon feidhme
 geografach margaí, chun críocha rialála atá sonrach ó thaobh earnála de
 bunaithe ar phrionsabail iomaíochta agus cur i bhfeidhm dhlí na hiomaíochta
 féin araon.
 (40) Cruthaíonn éagothromaíochtaí i
 gcur chun feidhme náisiúnta rialacha maidir le cosaint críoch‐úsáideoirí
 atá sonrach ó thaobh earnála de bacainní suntasacha ar an margadh aonair don
 ábhar digiteach, go háirithe i bhfoirm costas méadaithe comhlíonta do
 sholáthraithe cumarsáide leictreonaí don phobal ar mian leo seirbhísí a
 thairiscint ar fud na mBallstát. Thairis sin, i ngeall ar ilroinnt agus
 éiginnteacht maidir leis an leibhéal cosanta a thugtar i mBallstáit éagsúla
 baintear an bonn de mhuinín críoch‐úsáideoirí agus athchomhairlítear iad ó
 sheirbhísí cumarsáide leictreonaí a cheannach thar lear. Chun cuspóir an
 Aontais maidir le bacainní ar an margadh inmheánach a bhaint is gá sraith
 aonair agus lán‐chomhchuibhithe de rialacha atá sonrach ó thaobh earnála
 de lena gcruthaítear ardleibhéal cosanta do chríoch‐úsáideoirí, a chur in
 ionad beart dlíthiúil náisiúnta dibhéirseach atá ann cheana. Níor cheart go
 gcuirfeadh lán‐chomhchuibhiú sin na bhforálacha dlíthiúla cosc ar
 sholáthraithe cumarsáide leictreonaí don phobal socruithe conarthacha a théann
 níos faide ná an leibhéal sin cosanta a thairiscint do chríoch‐úsáideoirí.
 (41) Ós rud nach gcomhchuibhíonn an
 Rialachán seo ach rialacha áirithe atá sonrach ó thaobh earnála de, ba cheart
 go mbeadh sé gan dochar do na rialacha ginearálta cosanta tomhaltóirí, arna
 mbunú ag gníomhartha Aontais agus reachtaíocht náisiúnta dá gur chun feidhme.
 (42) I gcás ina dtagraíonn na
 forálacha i gCaibidil 4 agus i gCaibidil 5 den Rialachán seo do chríoch‐úsáideoirí,
 ba cheart feidhm a bheith ag na forálacha sin ní hé amháin maidir le
 tomhaltóirí ach maidir le catagóirí eile críoch‐úsáideoirí chomh maith,
 go príomha maidir le micrifhiontair. Arna iarraidh sin dóibh ar bhonn
 indibhidiúil, ba cheart críoch‐úsáideoirí eile seachas tomhaltóirí bheith
 in ann teacht ar chomhaontú, trí chonradh indibhidiúil, maidir le himeacht ó
 fhorálacha áirithe.
 (43) Chun an margadh aonair don
 chumarsáid leictreonach a chomhlánú ní mór na bacainní a bhaint do chríoch‐úsáideoirí
 i dtaca le rochtain ar sheirbhísí cumarsáide leictreonaí a fháil ar fud an
 Aontais. Níor cheart dá bhrí sin, d'údaráis phoiblí bacainní a chruthú nó a
 choinneáil ar cheannach trasteorann na seirbhísí sin. Níor cheart do
 sholáthraithe cumarsáide leictreonaí don phobal rochtain a shéanadh nó a
 shrianadh do chríoch‐úsáideoirí ná idirdhealú ina gcoinne ar bhonn a
 náisiúntachta nó a mBallstát cónaithe. Ba cheart, mar sin féin, bheith in ann
 difreáil a dhéanamh ar bhonn difríochtaí a bhfuil bonn cirt oibiachtúil leo ó
 thaobh costas, rioscaí agus dálaí margaidh de, amhail éagsúlachtaí éilimh agus
 praghsáil ag iomaitheoirí.
 (44) Tá difríochtaí praghais an‐suntasach
 ann i gcónaí, i gcás cumarsáide fosaithe agus soghluaiste, idir
 teachtaireachtaí guthghlao agus teachtaireachtaí SMS baile agus na cinn a
 chríochnaíonn i mBallstát eile. A fhad is atá éagsúlachtaí substainteacha idir
 tíortha, oibreoirí agus pacáistí taraife, agus idir seirbhísí soghluaiste agus
 fosaithe, leanann an méid seo de dhifear a dhéanamh do ghrúpaí custaiméirí níos
 soghonta agus is bacainn é don chumarsáid gan uaim laistigh den Aontas.
 Tarlaíonn an méid sin in ainneoin laghdú an‐suntasach, agus cóineasú i
 ndearbhthéarmaí, rátaí críochnaithe i mBallstáit éagsúla, agus praghsanna ísle
 ar mhargaí trasdula. Thairis sin, ba cheart laghduithe breise ar chostais
 teacht as an ascnamh go timpeallacht cumarsáide leictreonaí 'uile-IP'. Ba
 cheart dá bhrí sin, bonn cirt a thabhairt le haon difríochtaí taraife miondíola
 suntasacha idir cianchumarsáid fhosaithe bhaile, ar cumarsáid í seachas an
 chumarsáid laistigh de cheantar logánta amháin arna haithint trí chód ceantair
 gheografaigh sa phlean uimhríochta náisiúnta, agus cumarsáid fhosaithe a
 chríochnaíonn i mBallstát eile, trí thagairt do chritéir oibiachtúla. Níor
 cheart go sáródh taraifí miondíola ar chumarsáid soghluaiste idirnáisiúnta na
 taraifí Eora-ghuthghlao agus taraifí Eora-SMS do ghlaonna fánaíochta rialáilte
 agus teachtaireachtaí SMS, faoi seach, dá bhforáiltear i Rialachán (AE) Uimh. 531/2012
 mura dtugtar bonn cirt leis trí chritéir oibiachtúla. Féadfar a áireamh ar na
 critéir sin costais bhreise agus corrlach gaolmhar réasúnta. Ar na fachtóirí
 oibiachtúla eile, féadfar a áireamh difríochtaí i bpraghasleastachas gaolmhar
 agus infhaighteacht éasca taraifí malartacha ó sholáthraithe cumarsáide
 leictreonaí don phobal a thairgeann cumarsáid trasteorann laistigh den Aontas
 ar chostas an‐bheag nó saor in aisce a chur ar fáil do chríoch‐úsáideoirí,
 (45) Tháinig forbairt ar an
 idirlíon thar roinnt mhaith blianta mar ardán oscailte do nuálaíocht agus nach
 bhfuil ach bacainní beaga ar rochtain ann do chríoch‐úsáideoirí, do
 sholáthraithe inneachair agus feidhmchlár agus do sholáthraithe seirbhíse
 idirlín. Is éard is aidhm leis an gcreat rialála atá ann cheana cumas críoch‐úsáideorí
 teacht ar fhaisnéis agus é a scaipeadh nó a rogha feidhmchlár agus seirbhísí a
 reáchtáil, a chur chun cinn. Le déanaí, mar sin féin, i dtuarascáil Comhlacht
 na Rialálaithe Eorpacha um Chumarsáid Leictreonach (BEREC) maidir le cleachtais
 bainistíochta tráchta a foilsíodh i mBealtaine 2012 agus i staidéar, a
 choimisiúnaigh an Ghníomhaireacht Fheidhmeannach um Thomhaltóirí agus Sláinte
 agus a foilsíodh i Nollaig 2012, maidir le feidhmiú an mhargaidh do rochtain ar
 an idirlíon agus soláthair ó thaobh dearcadh an tomhaltóra de, léiríodh go
 bhfuil líon suntasach críoch‐úsáideoirí thíos le cleachtais bainistithe
 tráchta a dhéanann feidhmchláir sonracha a chosc nó a mhoilliú. I ngeall ar na
 treochtaí sin, ní mór rialacha soiléire ar leibhéal na Aontais chun an t‐idirlíon
 oscailte a choinneáil agus chun ilroinnt an mhargaidh a thiocfadh as bearta
 Ballstát aonair a sheachaint.
 (46) Tá saoirse na críoch‐úsáideoirí
 rochtain a fháil ar fhaisnéis agus ábhar dlíthiúil agus iad a dháileadh,
 feidhmchláir a reáchtáil agus a rogha seirbhísí a úsáid faoi réir urramú dhlí
 an Aontais agus an dlí náisiúnta chomhoiriúnaigh. Sa Rialachán seo sainítear na
 teorainneacha d'aon srianta ar an tsaoirse seo ó sholáthraithe cumarsáide
 leictreonaí don phobal ach tá sé gan dochar do reachtaíocht eile an Aontais,
 lena n‐áirítear rialacha cóipchirt agus Treoir 2000/31/CE.
 (47) In idirlíon oscailte, níor
 cheart do sholáthraithe cumarsáide leictreonaí don phobal, laistigh de
 theorainneacha ar thoirteanna sonraí agus luasanna do rochtain ar sheirbhísí
 idirlín arna gcomhaontú de réir conartha, níor cheart dóibh ábhar, feidhmchláir
 nó seirbhísí sonracha, nó aicmí sonrach díobh a chosc, a mhoilliú, ná
 idirdhealú a dhéanamh ina gcoinne, cé is moite de líon teoranta beart
 bainistithe tráchta réasúnta. Ba cheart na bearta sin a bheith trédhearcach,
 comhréireach agus neamh‐idirdhealaitheach. Cuimsíonn bainistiú tráchta
 réasúnta cosc nó bac a chur le coireanna tromchúiseacha, lena n‐áirítear
 gníomhaíochtaí deonacha soláthraithe chun rochtain ar phornagrafaíocht leanaí
 agus a dáileadh a chosc. Mheasfaí íoslaghdú cúngaigh sna líonraí bheith
 réasúnta ar an gcoinníoll nach dtarlaíonn cungach sna líonraí ach go sealadh
 agus in imthosca eisceachtúla.
 (48) Ba cheart taraifí toirt‐bhunaithe
 a mheas mar chomhoiriúnach le prionsabal an idirlín oscailte a fhad is go
 ligtear do chríoch‐úsáideoirí an taraif a chomhfhreagraíonn lena
 ngnáthúsáid sonraí a roghnú, bunaithe ar fhaisnéis thrédhearcach faoi
 choinníollacha agus impleachtaí na rogha sin. Ag an am céanna, ba cheart do na
 taraifí sin cur ar chumas soláthraithe cumarsáide leictreonaí don phobal
 acmhainní líonraí a oiriúnú níos fearr do thoirteanna sonraí a bhfuiltear ag
 súil leo. Tá sé fíor-riachtanach go mbeidh críoch‐úsáideoirí go hiomlán
 ar an eolas sula n‐aontaíonn siad le haon teorainneacha maidir le toirt
 sonraí nó luas agus na taraifí is infheidhme, gur féidir leo faireachán a
 dhéanamh ar bhonn leanúnach ar a n‐úsáid agus síntí ar na toirteanna
 sonraí atá ar fáil a fháil go héasca más inmhianaithe.
 (49) Tá éileamh ó chríoch‐úsáideoirí
 freisin ar sheirbhísí agus ar fheidhmchláir a éilíonn ardleibhéal cáilíochta
 seirbhíse arna thairiscint ag soláthraihte cumarsáide leictreonaí don phobal nó
 ag soláthraithe ábhair, feidhmchlár nó seirbhísí. Féadfar craobhscaoileadh trí
 Phrótacal Idirlín (IP-TV), trí fhíschomhdháil agus trí fheidhmchláir sláinte
 áirithe a chuimsiú sna seirbhísí sin inter alia. Ba cheart críoch‐úsáideoirí
 a bheith in ann comhaontuithe maidir le soláthar seirbhísí speisialaithe, a
 bhfuil cáilíocht fheabhsaithe seirbhíse ag baint leo, a chur i gcrích le
 soláthraithe cumarsáide leictreonaí don phobal nó le soláthraithe ábhair,
 feidhmchlár nó seirbhísí.
 (50) Ina theannta sin, tá éileamh
 ag soláthraithe ábhair, feidhmchlár agus seirbhísí, ar sholáthar seirbhísí
 tarchuir bunaithe ar pharaiméadair cháilíochta sholúbtha, lena n‐áirítear
 leibhéil níos ísle tosaíochta le haghaidh tráchta nach bhfuil íogair ó thaobh
 ama de. Tá gá leis an bhféidearthacht do sholáthraithe ábhair, feidhmchlár agus
 seirbhísí cáilíocht sholúbtha sin na leibhéal cáilíochta a chaibidliú le
 soláthraithe cumarsáide leictreonaí don phobal le haghaidh soláthair seirbhísí
 speisialaithe agus táthar ag súil go mbeidh ról tábhachtach aici i bhforbairt
 seirbhísí nua amhail cumarsáid meaisín go meaisín (M2M) Ag an am céanna ba
 cheart, leis na socruithe sin, deis a thabhairt do sholáthraithe cumarsáide
 leictreonaí don phobal, trácht a chothromú níos fearr agus cúngach sa líonra a
 chosc. Ba cheart, dá bhrí sin, go bhféadfaidh soláthraithe ábhair, feidhmchlár
 agus seirbhísí agus soláthraithe cumarsáide leictreonaí don phobal
 comhaontuithe um sheirbhísí speisialaithe maidir le leibhéil shainithe
 cháilíochta seirbhíse a thabhairt i gcrích a fhad is nach ndéanfaidh na
 comhaontuithe sin dochar substaintiúil do cháilíocht ghinearálta seirbhísí
 rochtana idirlín.
 (51) Tá ról fíor-riachtanach ag
 údaráis rialála náisiúnta chun a áirithiú gur féidir le críoch‐úsáideoirí
 úsáid éifeachteach a bhaint as an tsaoirse seo le teacht ar rochtain oscailte
 idirlín. Chun na críche sin, ba cheart oibleagáidí faireacháin agus tuairscithe
 a bheith ag údaráis rialála naisiúnta, agus ba cheart comhlíonadh soláthraithe
 cumarsáide leictreonaí don phobal a áirithiú agus infhaighteacht seirbhísí
 rochtana idirlín neamh‐idirdhealaitheacha ardcháilíochta, nach ndéanann
 seirbhísí speisialaithe dochar dóibh, a áirithiú. Le linn do na húdaráis rialála
 náisiúnta measúnú a dhéanamh ar an dochar ginearálta a d’fhéadfaí a dhéanamh do
 sheirbhísí rochtana idirlín, ba cheart dóibh aird a thabhairt ar pharaiméadair
 cháilíochta amhail uainiú agus iontaofacht (aga folaigh, giodam agus
 caillteanas paicéid), leibhéil agus éifeachtaí an chúngaigh sna líonraí, an
 difríocht idir luasanna iarbhír agus luasanna a fógraíodh, feidhmíocht na
 seirbhísí rochtana idirlín i gcomparáid le seirbhísí speisialaithe, agus an
 cháilíocht mar a fheictear do na críoch-úsáideoirí í. Ba cheart cumhacht a
 thabhairt d'údaráis rialála náisiúnta íoscheanglais cáilíochta seirbhíse a
 fhorchur ar gach soláthraí cumarsáide leictreonaí don phobal nó ar
 sholáthraithe aonair más gá é sin a dhéanamh chun díghrádú/dochar ginearálta
 cháilíocht na seirbhíse a chosc.
 (52) Leis na bearta atá ann chun
 trédhearcacht agus inchomparáideacht níos fearr maidir le praghsanna, taraifí,
 téarmaí agus coinníollacha, agus paraiméadair i leith seirbhíse cáilíochta a
 áirithiú lena n‐áirítear iad sin a bhaineann go sonrach le soláthar
 seirbhísí rochtana idirlín, ba cheart cur le cumas críoch‐úsáideoirí a
 rogha soláthraithe a bharrfheabhsú agus leas iomlán a bhaint ar an gcaoi sin as
 iomaíochas.
 (53) Ba cheart críoch‐úsáideoir
 a chur ar an eolas go leormhaith maidir le praghas agus an cineál seirbhíse atá
 á tairiscint sula gceannaíonn siad seirbhís. Ba cheart an t‐eolas seo a
 chur ar fáil díreach roimh nascadh an ghlao nuair atá glao ar uimhir nó ar
 sheirbhís shonrach faoi réir coinníollacha praghsála áirithe, amhail glaonna
 chuig seirbhísí préimhráta ar minic iad a bheith faoi réir ráta speisialta. I
 gcás ina bhfuil an oibleagáid sin díréireach i bhfianaise fhad agus chostas na
 faisnéise taraife don soláthraí seirbhíse i gcomparáid le gnáthfhad glao agus
 an riosca costais atá ann don chríoch‐úsáideoir, féadfaidh údaráis
 rialála náisiúnta maolú a thabhairt. Ba cheart críoch‐úsáideoirí a chur
 ar an eolas freisin má tá uimhir shaorghlao faoi réir táillí breise.
 (54) Ba cheart do sholáthraithe
 cumarsáide leictreonaí don phobal críoch‐úsáideoirí a chur ar an eolas go
 leormhaith inter alia faoina seirbhísí agus a dtaraifí, paraiméadair i
 leith cáilíochta seirbhíse, rochtain ar sheirbhísí éigeandála agus aon
 srianadh, agus an rogha seirbhísí agus táirgí arna gceapadh do thomhaltóirí
 faoi mhíchumas. Ba cheart an fhaisnéis sin a sholáthar ar bhealach soiléir trédhearcach
 agus a bheith sonrach i leith na mBallstát ina soláthraítear na seirbhísí, agus
 i gcás aon athraithe, a thabhairt cothrom le dáta. Ba cheart soláthraithe a
 dhíolmhú ó na ceanglais faisnéise sin i dtaca leis na tairiscintí sin a
 chaibidlítear go leithleach.
 (55) Tá infhaighteacht na faisnéise
 inchomparáide ar tháirgí agus ar sheirbhísí ríthábhachtach le cur ar chumas na
 gcríoch‐úsáideoirí meastóireacht neamhspleách a dhéanamh ar thairiscintí.
 Is léir ón taithí a fuarthas go méadaítear muinín críoch‐úsáideoirí in
 úsáid seirbhísí agus a dtoilteanas a rogha a úsáid trí infhaighteacht faisnéis
 iontaofa agus inchomparáide.
 (56) Is uirlis thábhachtach iad
 conarthaí do chríoch‐úsáideoirí d'fhonn ardleibhéal trédhearcachta a
 thabhairt dóibh maidir le faisnéis agus deimhneacht dhlíthiúil. Ba cheart do
 sholáthraithe cumarsáide leictreonaí don phobal faisnéis shoiléir agus
 chuimsitheach faoi gach eilimint fhíor-riachtanach an chonartha a thabhairt don
 chríoch‐úsáideoir sula mbeidh an críoch‐úsáideoir faoi cheangal ag
 an gconradh. Ba cheart an fhaisnéis a bheithsainordaitheach agus níor cheart é
 a athrú ach trí chomhaontú iarmhartach an chríoch‐úsáideora agus an
 tsoláthraí Le déanaí, fuair an Coimisiún agus roinnt údarás rialála náisiúnta
 neamhréitigh nach beag idir luas fógraithe seirbhísi rochtana idirlín agus an
 luas atá ar fáil go hiarbhír do chríoch‐úsáideoirí. Ba cheart do
 sholáthraithe cumarsáide leictreonaí don phobal, dá bhrí sin, críoch‐úsáideoirí
 a chur ar an eolas, roimh tabhairt i gcrích conartha, faoin luas agus faoi
 pharaiméadair eile i leith cáilíocht seirbhíse is féidir leo a sheachadadh go
 réadúil ag príomhláthair an chríoch‐úsáideora.
 (57) Maidir le trealamh teirminéil,
 ba cheart a shonrú sna conarthaí aon srianta arna bhforchur ag an soláthraí ar
 úsáid trealaimh, mar shampla trí bhíthin gléasanna soghluaiste 'glasála SIM'
 agus aon mhuirir a bheadh dlite ar fhoirceannadh an chonartha roimh an dáta
 éaga comhaontaithe. Níor cheart aon mhuirir a bheith dlite tar éis dhul in éag
 fhad comhaontaithe an chonartha.
 (58) D'fhonn billí an‐ard a
 thagann gan choinne a sheachaint, ba cheart go mbeadh críoch‐úsáideoirí
 in ann, uasteorainneacha airgeadais a shainiú maidir leis na táillí a bhaineann
 leis an úsáid a bhaineann siad as seirbhísí glaonna agus as seirbhísí rochtana
 idirlín. Ba cheart an tsaoráid sin a bheith ar fáil saor in aisce, agus fógra
 iomchuí a thabhairt is féidir a cheadú arís ina dhiaidh sin, nuair atá an teorainn
 beagnach sroichte. Ar shroicheadh na huasteorann dóibh, níor cheart go
 bhfaigheadh nó go ngearrfaí táille ar chríoch‐úsáideoirí as na seirbhísí
 sin mura n‐iarrann siad go sonrach a soláthar leanúnach mar a
 comhaontaíodh leis an soláthraí.
 (59) Is léir ón taithí a fuair na
 Ballstáit agus ó staidéar le déanaí a choimisiúnaigh an Ghníomhaireacht
 Fheidhmiúcháin um Thomhaltóirí agus Sláinte gurb ionann tréimhsí fada conartha
 agus síntí uathoibríocha nó intuigthe agus bacainní suntasacha ar sholáthraí a
 athrú. Is inmhianaithe dá réir sin go mbeidh críoch‐úsáideoirí in ann
 tarraingt siar ón gconradh, gan phionóis, tar éis sé mhí ó chuirtear i gcrích
 é. Sa chás sin, d'fhéadfaí a iarraidh ar chríoch‐úsáideoirí a gcuid
 soláthraithe a chúiteamh as luach iarmharach trealaimh theirminéil
 fóirdheontais nó luach pro rata temporis aon ábhar fógraíochta
 eile. Ba cheart go mbeadh conarthaí a fadaíodh go hintuigthe faoi réir
 foirceanta le tréimhse fógra mí amháin.
 (60) Aon athruithe suntasacha ar na
 coinníollacha conarthacha arna bhforchur ag soláthraithe seirbhísí cumarsáide
 leictreonaí don phobal chun aimhleas an chríoch‐úsáideora, mar shampla
 iad sin a bhaineann le muirir, taraifí, teorainneacha ar thoirteanna sonraí,
 luas sonraí, cumhdach nó próiseáil sonraí pearsanta, ba cheart iad a mheas mar
 chinn as a dtagann ceart an chríoch‐úsáideora an conradh a fhoirceannadh
 gan aon chostais a thabhú.
 (61) Tá cuachtaí ina gcuimsítear
 cumarsáid leictreonach agus seirbhísí eile cosúil le craolachán líneach i bhfad
 níos forleithne ná mar a bhí siad roimhe seo agus iad ina ngné thábhachtach
 d'iomaíochas. I gcás ina bhfuil feidhm ag rialacha conarthacha éagsúla maidir
 le foirceannadh conartha agus aistriú conartha i dtaca leis na seirbhísí
 éagsúla ina bhfuil na cuachtaí sin, cuirtear cosc go héifeachtach ar chríoch‐úsáideoirí
 aistriú go tairiscintí iomaíocha don chuachadh iomlán nó do chodanna de. Tá
 feidhm ag forálacha an Rialacháin seo, dá bhrí sin, maidir le foirceannadh agus
 aistriú conartha, i dtaca le gach eilimint den chuachadh sin.
 (62) D'fhonn buntáiste iomlán a
 bhaint as an timpeallacht iomaíoch, ba cheart go mbeadh críoch‐úsáideoirí
 in ann roghanna eolasacha a dhéanamh agus soláthraithe a athrú nuair a théann
 sé chun leasa dóibh sin a dhéanamh. Ba cheart do chríoch‐úsáideoirí dá
 bhrí sin a bheith in ann aistriú gan bac a bheith orthu ag bacainní dlíthiúla,
 teicniúla nó nós imeachta, lena n‐áirítear coinníollacha agus muirir
 chonarthacha. Is é an deis uimhir a aistriú leat príomhéascaitheoir rogha
 tomhaltóirí agus iomaíochta éifeachtaí. Ba cheart é a chur chun feidhme
 laistigh den mhoill is lú ionas go ngníomhófar an uimhir laistigh d'aon lá
 oibre ón gcomhaontú a thabhairt i gcrích maidir le huimhir a aistriú. Níor
 cheart go mbeadh socrú billí gan íoc mar choinníoll chun iarratas ar aistriú a
 chur i gcrích.
 (63) Ar mhaithe le tacú le soláthar
 aonad‐uile-ghnó agus le heispéaras aistrithe gan uaim a éascú do chríoch‐úsáideoirí,
 ba cheart gurb é an soláthraí fála cumarsáide leictreonaí don phobal a
 stiúrfaidh an próiseas aistrithe. Níor cheart don soláthraí aistrithe
 cumarsáide leictreonaí don phobal moill a chur ar an bpróiseas aistrithe ná cur
 isteach air. Ba cheart próisis uathoibrithe a úsáid chomh fhorleathan agus is
 féidir agus ardleibhéal cosanta sonraí pearsanta a áirithiú Trí infhaighteacht
 faisnéis thrédhearcach, bheacht, agus thráthúil faoi aistriú ba cheart cur le
 muinín na gcríoch‐úsáideoirí chun aistriú a dhéanamh agus iad a bheith
 níos toilteanaí páirt ghníomhach a ghlacadh sa phróiseas iomaíoch.
 (64) Ba cheart conarthaí le
 soláthraithe aistrithe cumarsáide leictreonaí don phobal a chealú go
 huathoibríoch tar éis aistrí gan aon chéimeanna breise a éileamh ar chríoch‐úsáideoirí.
 I gcás seirbhísí réamhíoctha ba cheart aon chomhardú creidmheasa nár caitheadh
 a aisíoc leis an gcustaiméir aistrithe.
 (65) Ba cheart leanúnachas a chur
 ar fáil do chríoch‐úsáideoirí agus iad ag athrú aitheantóirí tábhachtacha
 seoltaí ríomhphoist. Chuige sin, agus lena áirithiú nach dtéann cumarsáid
 ríomhphoist amú, ba cheart an deis a thabhairt do chríoch‐úsáideoirí áis
 lena gcuirtear ar aghaidh ríomhphoist a roghnú arna tairiscint ag an soláthraí
 seirbhíse rochtana idirlín aistrithe i gcásanna ina bhfuil seoladh ríomhphoist
 ag an gcríoch‐úsáideoir arna sholáthar ag an soláthraí aistrithe.
 (66) Féadfaidh údaráis náisiúnta
 inniúla na próisis dhomhanda maidir le huimhreacha a aistriú agus athrú a
 leagan síos, ag cur forbairt teicneolaíochta san áireamh agus an gá próiseas
 aistrithe tapa éifeachtúil agus áisiúil don tomhaltóir a áirithiú. Ba cheart d'údaráis
 rialála náisiúnta bheith in ann bearta comhréireacha a fhorchur le críoch‐úsáideoirí
 a chosaint go leormhaith ar feadh an phróisis aistrithe lena n‐áirítear
 smachtbhannaí iomchuí a bhfuil gá leo le rioscaí a íoslaghdú maidir le mí-úsáid
 nó moillithe nó críoch‐úsáideoirí a aistriú go soláthraí eile gan a
 dtoiliú. Ba cheart dóibh freisin bheith in ann sásra cúitimh uathoibríoch a
 shocrú do chríoch‐úsáideoirí sna cásanna sin
 (67) Ba cheart go mbeadh údaráis
 rialála náisiúnta inniúla in ann gníomh éifeachtach a ghlacadh d'fhonn
 faireachán a dhéanamh ar chomhlíonadh fhorálacha an Rialacháin seo agus an
 comhlíonadh a áirithiú, lena n‐áirítear an chumhacht pionóis éifeachtacha
 riaracháin nó airgeadais a fhorchur i gcás aon sárú ar an Rialachán sin.
 (68) Chun forbairtí margaidh agus
 teicniúla a chur san áireamh, ba cheart an chumhacht chun gníomhartha a
 ghlacadh i gcomhréir le hAirteagal 290 den Chonradh ar Fheidhmiú an
 Aontais Eorpaigh a tharmligean chuig an gCoimisiún i dtaca leis na
 hIarscríbhinní a oiriúnú. Tá sé thar a bheith tábhachtach go rachaidh an
 Coimisiún i mbun comhairliúcháin iomchuí le linn a chuid oibre ullmhúcháin,
 lena n‐áirítear le saineolaithe. Agus gníomhartha tarmligthe á n‐ullmhú
 agus á dtarraingt suas aige, ba cheart don Choimisiún a áirithiú go
 ndéanfar na doiciméid ábhartha a tharchur go comhuaineach, go tráthúil agus
 go hiomchuí, chuig Parlaimint na hEorpa agus chuig an gComhairle.
 (69) Chun coinníollacha
 aonfhoirmeacha a áirithiú do chur chun feidhme an Rialacháin seo, ba cheart cumhachtaí
 cur chun feidhme a thabhairt don Choimisiún maidir leis an gcinneadh lena
 gceanglaítear ar Bhallstáit a bpleananna a oiriúnú chun tráthchlár
 comhchoiteann maidir le deonadh ceart úsáide agus ceadú úsáide iarbhíre a
 chomhlíonadh.
 (70) Ba cheart na cumhachtaí cur
 chun feidhme a bhaineann le comhchuibhiú agus comhordú údaraithe speictrim
 raidió, saintréithe pointí rochtana gan sreang a bhfuil raon beag acu, comhordú
 idir Ballstáit maidir le leithdháileadh speictrim raidió, rialacha
 teicneolaíochta agus modheolaíochta níos mionsonraithe maidir le táirgí
 rochtana fíorúla Eorpacha agus cosaint rochtana idirlín agus maidir le
 bainistiú tráchta réasúnta agus cáilíocht seirbhíse, ba cheart iad a fheidhmiú
 i gcomhréir le Rialachán (AE) Uimh. 182/2011 ó Pharlaimint na hEorpa
 agus ón gComhairle[25].
 (71) Chun go n‐áiritheofar
 comhsheasmhacht idir an cuspóir agus na bearta is gá leis an margadh aonair don
 chumarsáid leictreonach a chomhlánú de bhun an Rialacháin seo agus roinnt
 forálacha reachtacha sonracha atá ann cheana agus chun príomheilimintí
 cleachtais cinnteoireachta i bun forbartha a léiriú, ba cheart Treoir 2002/21/CE,
 Treoir 2002/20/CE agus Treoir 2002/22/CE agus Rialachán Uimh. 531/2012
 a leasú. Áirítear leis sin foráil a dhéanamh maidir le Treoir 2002/21/CE
 agus na Treoracha gaolmhara a léamh in éineacht leis an Rialachán seo,
 cumhachtaí treisithe de chuid an Choimisiúin a thabhairt isteach chun
 comhsheasmhacht réiteach arna bhforchur ar sholáthraithe cumarsáide leictreonaí
 Eorpach, a bhfuil cumhacht margaidh shuntasach acu i gcomhthéacs an tsásra
 comhairliúcháin Eorpaigh, comhchuibhiú na gcritéar arna nglacadh agus sainiú
 agus iomaíochas margaí ábhartha á measúnú, oiriúnú an chórais fógraíochta faoi
 Threoir 2002/20/CE i bhfianaise an údarú AE aonair chomh maith le
 haisghairm forálacha maidir le comhchuibhiú íosta ceart críoch‐úsáideoirí
 dá bhforáiltear i dTreoir 2002/22/CE, a rinneadh iomarcach trí
 chomhchuibhiú iomlán dá bhforáiltear sa Rialachán seo, a áirithiú.
 (72) Tá an margadh don chumarsáid
 shoghluaiste ilroinnte i gcónaí san Aontas, agus níl aon líonra soghluaiste a
 chumhdaíonn na Ballstáit uile. Mar gheall air sin, d'fhonn seirbhísí cumarsáide
 soghluaiste a sholáthar dá gcustaiméirí baile a bhíonn ag taisteal laistigh den
 Aontas, ní mór do sholáthraithe fánaíochta seirbhísí fánaíochta mórdhíola a
 cheannach ó oibreoirí i mBallstát ar a dtugann siad cuairt. Cuimsítear sna
 muirir mhórdhíola bac tábhachtach ar sheirbhísí fánaíochta a sholáthar ag
 leibhéil praghsanna a chomhfhreagraíonn do sheirbhísí soghluaiste baile. Dá
 bhrí sin ba cheart bearta breise a ghlacadh d'fhonn na muirir sin a ísliú
 tuilleadh. Tugtar bealach chun costais mhórdhíola a inmheánú le comhaontuithe
 tráchtála nó teicniúla i measc soláthraithe fánaíochta lena gceadaítear síneadh
 fíorúil ar a gcumhdach líonra ar fud an AE. Ar mhaithe le dreasachtaí iomchuí a
 sholáthar, ba cheart oibleagáidí rialála áirithe atá leagtha síos i
 Rialachán (AE) Uimh. 531/2012 ó Pharlaimint na hEorpa agus ón
 gComhairle[26]
 a ghlacadh. Go háirithe, nuair a áirithíonn soláthraithe seirbhísí fánaíochta, trína
 líonraí féin nó trí chomhaontuithe déthaobhacha nó iltaobhacha fánaíochta
 taraifí fánaíochta, go ndéantar taraifí fánaíochta ag leibhéal taraifí baile a
 thairiscint trí mhainneachtain dá gcustaiméirí uile san Aontas, níor cheart go
 mbeadh feidhm ag an oibleagáid atá ar sholáthraithe baile cur ar chumas a gcuid
 custaiméirí seirbhísí fánaíochta guthghlaonna, SMS agus sonraí aon soláthraí
 fánaíochta eile a rochtain i gcás soláthraithe den sórt sin, faoi réir tréimhse
 eatramhaí i gcás inar tugadh an rochtain sin cheana.
 (73) Is féidir le comhaontuithe déthaobhacha
 nó iltaobhacha fánaíochta deis a thabhairt d'oibreoir soghluaiste caitheamh le
 fánaíocht a dhéanann a chustaiméirí baile ar líonraí comhpháirtithe mar rud atá
 comhionann a bheag nó mhór le seirbhísí a chur ar fáil do chustaiméirí den sórt
 ar a líonraí féin, le héifeachtaí dá réir sin ar a phraghsáil miondíola i
 gcomhair cumhdaigh fhíorúil den sórt sin ar líne ar fud an Aontais. D'fhéadfadh
 comhaontú den sórt sin ag an leibhéal mórdhíola deis a thabhairt táirgí nua
 fánaíochta a fhorbairt agus dá réir sin rogha agus iomaíochas ag an leibhéal
 miondíola a mhéadú.
 (74) Bunaítear sa Chlár Oibre
 Digiteach don Eoraip agus i Rialachán (AE) Uimh. 531/2012 an cuspóir
 beartais gur chóir don difríocht idir taraifí fánaíochta agus baile a bheith
 cothrom le nialas. I dtéarmaí praiticiúla, éilítear leis seo gur cheart go
 mbeadh tomhaltóirí atá in aon cheann de na catagóirí leathana inbhraite d'úsáid
 bhaile, arna sainaithint trí thagairt do phacáistí miondíola baile éagsúla
 páirtí, a bheith in ann aithris a dhéanamh go muiníneach ar a ngnáthphatrún
 úsáide baile a bhaineann lena bpacáistí miondíola intíre faoi seach agus iad ag
 taisteal taobh istigh den Aontas, gan aon chostais bhreise i gcoibhneas leo sin
 a thabhaítear ag baile. Is féidir na catagóirí leathana sin a shainaithint ón
 gcleachtas tráchtála reatha trí thagairt, mar shampla, don difreáil i bpacáistí
 miondíola baile idir custaiméirí réamhíoctha agus custaiméirí iaríoctha.
 Pacáistí-GSM amháin (i.e. guthghlao, SMS); pacáistí atá oiriúnaithe do
 thoirteanna éagsúla úsáide; pacáistí don ghnó agus do thomhaltóirí faoi seach;
 pacáistí miondíola a bhfuil praghsanna de réir an aonaid a úsáidtear orthu agus
 pacáistí a thugann 'buicéad' aonad (e.g. nóiméid ghuthghlao, meigibhearta
 sonraí) ar tháille caighdeánach, beag beann ar úsáid iarbhír. Freastalaítear
 san éagsúlacht pleananna agus pacáistí taraife miondíola atá ar fáil do
 chustaiméirí i margaí fón póca baile ar fud an AE ar éilimh éagsúla úsáideoirí
 a bhaineann le margadh iomaíoch. Ba cheart solúbthacht den sórt sin i margaí
 baile a léiriú freisin sa timpeallacht fánaíochta intíre-Aontais, agus a
 thabhairt faoi deara go bhféadfadh an gá atá ag soláthraithe fánaíochta le hionchuir
 mhórdhíola ó oibreoirí neamhspleácha líonra i mBallstáit difriúla bonn cirt a
 thabhairt i gcónaí ar fhorchur teorainneacha trí thagairt d'úsáid réasúnta má
 chuirtear taraifí baile i bhfeidhm ar úsáid fánaíochta den sórt sin.
 (75) Cé gur faoi na soláthraithe
 seirbhísí fánaíochta atá sé ar an gcéad dul síos measúnú a dhéanamh iad féin ar
 an gcineál réasúnta toirteanna guthghlaonna, SMS agus sonraí fánaíochta a
 bhronntar faoina bpacáistí miondíola ar rátaí baile, ba cheart d'údaráis
 rialála náisiúnta maoirseacht a dhéanamh ar an gcaoi a gcuireann soláthraithe
 fánaíochta teorainneacha úsáide réasúnta den sórt sin i bhfeidhm agus a
 áirithiú go bhfuil siad sainithe go sonrach trí thagairt a dhéanamh d'fhaisnéis
 chainníochtúil mhionsonraithe sna conarthaí i dtéarmaí atá soiléir agus
 trédhearcach do chustaiméirí. Agus sin á dhéanamh, ba cheart d'údaráis rialála
 náisiúnta lánaird a thabhairt ar an treoir ábhartha a fhaigheann siad ó BEREC.
 Ina treoir, ba cheart do BEREC patrúin úsáide éagsúla a aithint arna suíomh ag
 buntreochtaí úsáide guthghlao, sonraí agus SMS ar leibhéal an Aontais, agus
 éabhlóid na n‐ionchas, go háirithe i dtaca le húsáid sonraí gan sreang.
 (76) De bhreis air sin, leis an
 laghdú suntasach ar rátaí críochnaithe soghluaiste ar fud an Aontais sa am seo
 a ghabh tharainn, ba cheart deireadh a chur le muirir fánaíochta bhreise ar
 ghlaonna isteach.
 (77) D'fhonn cobhsaíocht agus
 ceannaireacht straitéiseach a thabhairt do ghníomhaíochtaí BEREC, ba cheart
 Cathaoirleach lánaimseartha a bheith ag déanamh ionadaíochta do Bhord
 Rialálaithe BEREC, ar bhonn tuillteanais, scileanna, eolais ar rannpháirtithe
 sa mhargadh don chumarsáid leictreonach agus ar na margaí féin, agus ar bhonn
 taithí is ábhartha do mhaoirseacht agus rialáil, i ndiaidh nós imeachta roghnúcháin
 oscailte arna eagrú ag Bord na Rialálaithe le cúnamh ón gCoimisiún. Chun
 an chéad chathaoirleach ar Bhord na Rialálaithe a ainmniú, ba cheart don
 Choimisiún, inter alia, gearrliosta iarrthóirí a tharraingt suas ar
 bhonn tuillteanais, scileanna, eolais ar rannpháirtithe sa mhargadh don
 chumarsáid leictreonach agus ar na margaí féin, agus ar bhonn taithí is
 ábhartha do mhaoirseacht agus rialáil. I gcás ainmniúchán ina dhiaidh
 sin, ba cheart an deis maidir le gearrliosta arna tharraingt suas ag an gCoimisiún
 a athbhreithniú i dtuarascáil atá le bunú de bhun an Rialacháin seo. Ba cheart
 dá bhrí sin Cathaoirleach Bhord na Rialálaithe, Coiste Bainistíochta agus
 Bainisteoir Riaracháin a chuimsiú in Oifig BEREC.
 (78) Ba cheart Treoir 2002/20/CE,
 Treoir 2002/21/CE agus Treoir 2002/22/CE agus Rialachán (CE) Uimh. 1211/2009
 agus Rialachán (AE) Uimh. 531/2012 a leasú dá réir.
 (79) Féadfaidh an Coimisiún tuairim
 BEREC a lorg i gcónaí i gcomhréir le Rialachán (CE) Uimh. 1211/2009,
 nuair a mheasann sé go bhfuil gá leis chun forálacha an Rialacháin seo a chur
 chun feidhme.
 (80) Urramaíonn an Rialachán seo
 cearta bunúsacha agus urramaíonn sé na cearta agus na prionsabail atá
 cumhdaithe i gCairt um Chearta Bunúsacha an Aontais Eorpaigh, go háirithe Airteagal 8
 (cosaint sonraí pearsanta), Airteagal 11 (saoirse cainte agus saoráil
 faisnéise) Airteagal 16 (saoirse chun gnó a sheoladh), Airteagal 12
 (neamh‐idirdhealú) agus Airteagal 38 (cosaint tomhaltóirí).
 (81) Ós rud é nach féidir leis na
 Ballstáit cuspóirí an Rialacháin seo, eadhon na prionsabail rialála agus
 rialacha mionsonraithe is gá le margadh aonair Eorpach don chumarsáid
 leictreonach a chomhlánú, a bhaint amach go leordhóthanach agus, dá bhrí sin,
 de bharr fhairsinge agus iarmhairtí na gníomhaíochta, gur fearr is féidir iad a
 bhaint amach ar leibhéal an Aontais, féadfaidh an tAontas bearta a ghlacadh,
 i gcomhréir le prionsabal na coimhdeachta a leagtar amach in Airteagal 5
 den Chonradh ar an Aontas Eorpach. I gcomhréir le prionsabal na comhréireachta,
 atá leagtha amach san Airteagal sin, ní théann an Rialachán seo thar a bhfuil
 riachtanach chun an cuspóir sin a bhaint amach,
 TAR ÉIS AN RIALACHÁN SEO A GHLACADH:
 Caibidil I
 Forálacha ginearálta
 Airteagal 1 – Cuspóir agus raon
 feidhme
 1.
 Bunaítear leis an Rialachán seo na prionsabail rialála
 agus na rialacha mionsonraithe is gá chun margadh aonair Eorpach a chur i
 gcrích le haghaidh cumarsáide leictreonaí sna cásanna seo a leanas:
 (a) tá sé de
 cheart, de chumas agus de dhreasacht ag soláthraithe seirbhísí agus líonraí
 cumarsáide leictreonaí a líonraí a fhorbairt, a leathnú agus a oibriú agus
 seirbhísí a sholáthar beag beann ar an áit a bhfuil an soláthraí bunaithe nó a
 bhfuil na custaiméirí lonnaithe san Aontas,
 (b) tá sé de
 cheart agus de dheis ag saoránaigh agus ag gnólachtaí seirbhísí cumarsáide
 leictreonaí atá iomaíoch, slán agus iontaofa a rochtain, beag beann ar cad as a
 sholáthraítear iad san Aontas, gan cur isteach ó shrianta trasteorann nó ó
 chostais bhreise nach bhfuil bonn leo.
 2.
 Bunaítear leis an Rialachán seo go háirithe prionsabail
 rialála a ngníomhóidh an Coimisiún, Comhlacht na Rialálaithe Eorpacha um
 Chumarsáid Leictreonach (BEREC) agus na húdaráis náisiúnta inniúla dá mbun,
 gach ceann acu laistigh dá n‐inniúlachtaí féin, i gcomhréir le forálacha
 Threoracha 2002/19/CE, 2002/20/CE, 2002/21/CE agus 2002/22/CE:
 a) coinníollacha
 rialála atá simplithe, intuartha agus cóineasaithe a bhaint amach i ndáil le
 príomhpharaiméadair riaracháin agus tráchtála, lena n‐áirítear maidir le
 comhréireacht oibleagáidí aonair a d'fhéadfaí a fhorchur de bhun anailíse
 margaidh;
 b) iomaíocht
 inbhuanaithe laistigh den mhargadh aonair agus iomaíocht dhomhanda an Aontais a
 chur chun cinn, agus rialáil margaidh earnáilshonrach a laghdú de réir mar a
 bhaintear amach na cuspóirí sin;
 c) fabhar a
 dhéanamh d'infheistíocht agus do nuálaíocht i mbonneagar nua feabhsaithe
 ardtoillte atá scaipthe ar fud an Aontais agus a d'fhreastalódh ar éileamh atá
 ag forbairt i gcónaí ó chríoch-úsáideoirí;
 d) soláthar
 seirbhíse atá nuálaíoch agus ar ardcháilíocht a éascú;
 e) infhaighteacht
 agus úsáid ardéifeachtach speictrim raidió a áirithiú, cibé a bhfuil sé faoi
 réir údarúcháin ghinearálta nó ceart aonair úsáide, do sheirbhísí leathanbhanda
 gan sreang, chun tacú le nuálaíocht, infheistíocht, postanna agus buntáistí don
 chríoch-úsáideoir;
 f) freastal ar
 leasanna saoránach agus críoch-úsáideoirí i lúdracht trí choinníollacha
 infheistíochta a chothú chun rogha agus cáilíocht na rochtana ar líonra agus
 seirbhíse a mhéadú, agus trí shoghluaiseacht ar fud an Aontais a éascú mar aon
 le cuimsiú sóisialta agus críochach.
 3.
 D'fhonn cur chun feidhme na bprionsabal rialála
 uileghabhálach atá leagtha amach i mír 2 a áirithiú, bunaítear leis an
 Rialachán seo chomh maith na rialacha mionsonraithe is gá le haghaidh:
 (a) údarú AE
 aonair le haghaidh soláthraithe cumarsáide leictreonaí Eorpacha;
 (b) tuilleadh
 cóineasaithe ar choinníollacha rialála maidir leis an ngá atá le réitigh, agus
 comhréireacht na réiteach arna bhforchur ag údaráis rialála náisiúnta ar
 sholáthraithe cumarsáide leictreonaí Eorpacha;
 (c) soláthar
 comhchuibhithe ar leibhéal an Aontais táirgí áirithe mórdhíola don
 leathanbhanda faoi choinníollacha rialála cóineasaithe;
 (d) creat
 comhordaithe Eorpach chun speictream raidió comhchuibhithe a shannadh le
 haghaidh seirbhísí cumarsáide leathanbhanda gan sreang, agus spás Eorpach gan
 sreang á chruthú dá bhrí sin;
 (e) comhchuibhiú
 rialacha a bhaineann le cearta críoch-úsáideoirí agus cur chun cinn iomaíochta
 éifeachtaí i margaidh miondíola, agus spás Eorpach tomhaltóirí le haghaidh
 cumarsáide leictreonaí á chruthú dá bhrí sin;
 (f) deireadh a
 chur de réir a chéile le formhuirir gan bhunús le haghaidh cumarsáide laistigh
 den Aontas agus le haghaidh cumarsáide fánaíochta laistigh den Aontas.
 Airteagal 2 – Sainmhínithe
 Chun críocha an
 Rialacháin seo, beidh feidhm ag na sainmhínithe atá leagtha amach sna
 Treoracha 2002/19/CE, 2002/20/CE, 2002/21/CE, 2002/22/CE agus 2002/77/CE.
 Beidh feidhm
 freisin ag na sainmhínithe seo a leanas:
 (1) ciallaíonn
 'soláthraí cumarsáide leictreonaí Eorpach' gnóthas atá bunaithe san Aontas agus
 a sholáthraíonn, nó a bhfuil sé beartaithe aige a sholáthar, líonraí nó
 seirbhísí cumarsáide leictreonaí, go díreach nó trí fhochuideachta amháin nó
 níos mó, dírithe ar níos mó ná Ballstát amháin agus nach féidir a mheas mar
 fhochuideachta de sholáthraí cumarsáide leictreonaí eile;
 (2) ciallaíonn
 'soláthraí cumarsáide leictreonaí don phobal' gnóthas a sholáthraíonn líonraí
 cumarsáide leictreonaí poiblí nó seirbhísí cumarsáide leictreonaí atá ar fáil
 don phobal;
 (3) ciallaíonn
 'fochuideachta' gnóthas a bhfuil cumhacht ag gnóthas eile ann go díreach nó go
 hindíreach:
 (i) níos mó ná a
 leath de na cearta vótála a fheidhmiú, nó
 (ii) níos mó ná a
 leath de chomhaltaí an bhoird maoirseachta, an bhoird bainistíochta nó
 comhlachtaí a dhéanann ionadaíocht dhlíthiúil thar ceann an ghnóthais a
 cheapadh, nó
 (iii) a bhfuil an
 ceart aige, go díreach nó go hindíreach, gnóthaí an ghnóthais a bhainistiú;
 (4) ciallaíonn
 'údarú AE aonair' an creat dlí is infheidhme maidir le soláthraí cumarsáide
 leictreonaí Eorpach san Aontas ar fad bunaithe ar an údarú ginearálta sa
 Bhallstát baile agus i gcomhréir leis an Rialachán seo;
 (5) ciallaíonn
 'Ballstát baile' an Ballstát ina bhfuil príomhbhunaíocht an tsoláthraí
 cumarsáide leictreonaí Eorpaigh;
 (6) ciallaíonn
 'príomhbhunaíocht' an áit bhunaíochta sa Bhallstát ina ndéantar na
 príomhchinntí maidir le hinfheistíochtaí i seirbhísí nó líonraí cumarsáide
 leictreonaí san Aontas, nó soláthar na seirbhísí nó líonraí sin;
 (7) ciallaíonn
 'Ballstát óstach' aon Bhallstát nach é an Ballstát baile é áit a sholáthraíonn
 soláthraí cumarsáide leictreonaí Eorpach líonraí nó seirbhísí cumarsáide
 leictreonaí;
 (8) ciallaíonn 'speictream raidió
 comhchuibhithe le haghaidh cumarsáide leathanbhanda gan sreang' specitream
 raidió dá gcomhchuibhítear na coinníollacha infhaighteachta agus úsáide
 éifeachtaí ar leibhéal an Aontais, go háirithe de bhun Chinneadh 676/2002/CE ó
 Pharlaimint na hEorpa agus ón gComhairle[27],
 agus a fhreastalaíonn ar sheirbhísí cumarsáide leictreonaí seachas
 craoltóireacht;
 (9) ciallaíonn
 'pointe rochtana gan sreang a bhfuil raon beag aige', trealamh ísealchumhachta
 beag chun rochtain a fháil ar líonra gan sreang a oibríonn thar raon beag, a
 d'fhéadfadh a bheith mar chuid de líonra cumarsáide soghluaiste trastíre
 poiblí, agus a d'fhéadfadh a bheith feistithe le haeróg amháin nó níos mó gan
 mórán tionchair amhairc, a thugann rochtain gan sreang don phobal ar líonraí
 cumarsáide leictreonaí, beag beann ar an mbuntoipeolaíocht líonra;
 (10) ciallaíonn
 'líonra ceantair logánta raidió' (RLAN) córas ísealchumhachta rochtana gan
 spreag, a oibríonn thar raon beag, agus a mbaineann riosca íseal leis ó thaobh
 cur isteach ar chórais chosúla eile atá in úsáid an‐ghar dó ag úsáideoirí
 eile, agus a úsáideann, ar bhonn neamheisiach, speictream dá gcomhchuibhítear
 na coinníollacha infhaighteachta agus úsáide éifeachtaí chun na críche sin ar
 leibhéal an Aontais;
 (11) ciallaíonn
 'rochtain fhíorúil ar leathanbhanda' cineál rochtana mórdhíola ar líonraí leathanbhanda
 arb ionann í agus nasc rochtana fíorúla le háitreabh an chustaiméara thar
 ailtireacht rochtana líonraí, cé is moite de dhíchuachadh fisiciúil, mar aon le
 seirbhís tarchuir chuig tacar sainithe pointí aistrithe, agus lena n‐áirítear
 eilimintí sonracha líonra, feidhmiúlachtaí sonracha líonra agus córais
 choimhdeacha TF;
 (12) ciallaíonn
 'táirge lúdrachta ar cháilíocht dhearbhaithe seirbhíse' táirge a chuirtear ar
 fáil ag malartán prótacail idirlín (IP), a chuireann ar chumas custaiméirí nasc
 cumarsáide IP a chur ar bun idir pointe idirnasctha agus pointe críche fosaithe
 líonra amháin níos mó, agus a chumasaíonn leibhéil shainithe feidhmíochta
 líonra ó cheann ceann chun seirbhísí sonracha a sholáthar do chríoch-úsáideoirí
 ar bhonn cáilíochta ráthaithe sonraithe seirbhíse, bunaithe ar pharaiméadair
 shonraithe;
 (13) ciallaíonn
 'cianchumarsáid' seirbhísí guthghlaonna nó teachtaireachtaí a chuirtear i
 gcrích lasmuigh den mhalartán áitiúil agus limistéir muirir réigiúnacha mar atá
 sainaitheanta le cód ceantair geografach sa phlean náisiúnta uimhrithe;
 (14) ciallaíonn
 'seirbhís rochtana idirlín' seirbhís cumarsáide leictreonaí atá ar fáil don
 phobal agus a sholáthraíonn lúdracht leis an idirlíon, agus dá bhrí sin
 lúdracht idir beagnach gach pointe deiridh atá ceangailte leis an idirlíon,
 beag beann ar an teicneolaíocht líonra atá in úsáid;
 (15) ciallaíonn
 'seirbhís speisialaithe' seirbhís cumarsáide leictreonaí nó seirbhís ar bith
 eile a bhfuil de chumas inti inneachar sonrach, feidhmchláir nó seirbhísí, nó
 teaglaim díobh, a rochtain agus a bhfuil a saintréithe teicniúla faoi rialú
 ceann go ceann, nó a chumasaíonn sonraí a sheoladh chuig líon cinntithe
 páirtithe nó pointí deiridh nó a fháil uathu; agus
 ní dhéantar sin a mhargú ná a úsáid go forleathan mar ionadaí ar sheirbhís
 rochtana idirlín;
 (16) ciallaíonn '
 soláthraí fála cumarsáide leictreonaí don phobal' soláthraí cumarsáide
 leictreonaí don phobal a n‐aistrítear an uimhir ghutháin nó an tseirbhís
 chuige;
 (17) ciallaíonn
 'soláthraí aistrithe cumarsáide leictreonaí don phobal' soláthraí cumarsáide
 leictreonaí don phobal a n‐aistrítear uimhir ghutháin nó seirbhís uaidh;
 Caibidil II
 Údarú AE aonair
 Airteagal 3 – Saoirse chun cumarsáid
 leictreonach a sholáthar ar fud an Aontais
 1.
 Tá sé de cheart ag soláthraí cumarsáide leictreonaí
 Eorpach líonraí agus seirbhísí cumarsáide leictreonaí a sholáthar san Aontas ar
 fad agus na cearta a fheidhmiú atá nasctha le soláthar na líonraí agus na
 seirbhísí sin i ngach Ballstát ina n‐oibríonn sé de bhun údaraithe AE
 aonair nach bhfuil faoi réir ach na ceanglais fógartha dá bhforáiltear in Airteagal 4.
 2.
 Tá an soláthraí cumarsáide leictreonaí Eorpach faoi réir
 na rialacha agus na gcoinníollacha arna gcur i bhfeidhm i ngach Ballstát lena
 mbaineann i gcomhréir le dlí an Aontais mura bhforáiltear a mhalairt sa
 Rialachán seo agus gan dochar do Rialachán (AE) Uimh. 531/2012.
 3.
 De mhaolú ar Airteagal 12 de Threoir 2002/20/CÉ,
 ní fhéadfaidh soláthraí cumarsáide leictreonaí Eorpach a bheith faoi réir
 muirear riaracháin is infheidhme sa Bhallstát óstach ach amháin má tá
 láimhdeachas bliantúil aige do sheirbhísí cumarsáide leictreonaí atá os cionn
 0.5 % den láimhdeachas iomlán náisiúnta do chumarsáid leictreonach. Ní chuirfear san áireamh i dtobhach na muirear sin
 ach an láimhdeachas do sheirbhísí cumarsáide leictreonaí sa Bhallstát lena
 mbaineann.
 4.
 De mhaolú ar Airteagal 13(1)(b) de Threoir 2002/22/CE,
 ní fhéadfaidh soláthraí cumarsáide leictreonaí Eorpach a bheith faoi réir na
 ranníocaíochtaí arna bhforchur chun costas glan oibleagáidí na seirbhíse
 uilíche a roinnt sa Bhallstát óstach ach amháin má tá láimhdeachas bliantúil
 aige do sheirbhísí cumarsáide leictreonaí atá os cionn 3 % den
 láimhdeachas iomlán náisiúnta do chumarsáid leictreonach. Ní chuirfear san áireamh i dtobhach na
 ranníocaíochta sin ach an láimhdeachas sa Bhallstát lena mbaineann.
 5.
 Beidh soláthraí cumarsáide leictreonaí Eorpach i dteideal
 córa comhionainne ó údaráis rialála náisiúnta na mBallstát éagsúil i gcásanna a
 mbreathnaítear orthu go hoibiachtúil mar chásanna coibhéiseacha.
 6.
 I gcás agóide idir gnóthais a bhaineann le soláthraí
 cumarsáide leictreonaí Eorpach i ndáil le hoibleagáidí is infheidhme i
 gcomhréir le Treoracha 2002/19/CE, 2002/20/CE, 2002/21/CE
 agus 2002/22/CE, an Rialachán seo nó Rialachán (AE) Uimh. 531/2012
 i mBallstát óstach, féadfaidh an soláthraí cumarsáide leictreonaí Eorpach dul i
 gcomhairle leis an údarás rialála náisiúnta sa Bhallstát óstach, agus féadfaidh
 siadsan tuairim a thabhairt d'fhonn forbairt cleachtas rialála atá
 comhsheasmhach a áirithiú. Déanfaidh an t‐údarás
 rialála náisiúnta sa Bhallstát óstach an tuairim arna heisiúint ag údarás
 rialála náisiúnta an Bhallstáit óstaigh a chur san áireamh go huile agus go
 hiomlán nuair atá an agóid á réiteach.
 7.
 Soláthraithe cumarsáide leictreonaí Eorpacha a bhfuil sé
 de cheart acu, tráth theacht i bhfeidhm an Rialacháin seo, líonraí agus
 seirbhísí cumarsáide leictreonaí a sholáthar i níos mó ná Ballstát amháin,
 cuirfidh siad an fógra dá bhforáiltear in Airteagal 4 isteach faoin 1 Iúil
 2016 ar a dhéanaí.
 Airteagal 4 – Nós imeachta um fhógra a
 thabhairt le haghaidh soláthraithe cumarsáide leictreonaí Eorpacha
 1.
 Cuirfidh soláthraí cumarsáide leictreonaí Eorpach fógra
 aonair isteach i gcomhréir leis an Rialachán seo chuig údarás rialála náisiúnta
 an Bhallstáit baile, sula gcuireann sé tús le gníomhaíocht i mBallstát amháin
 ar a laghad.
 2.
 Sa fógra sin beidh dearbhú faoi sholáthar líonraí agus
 seirbhísí cumarsáide leictreonaí, nó faoin tús atá beartaithe a chur lena
 soláthar, agus ní bheidh ag gabháil leis ach an fhaisnéis seo a leanas:
 (a) ainm an tsoláthraí, a stádas dlíthiúil
 agus a fhoirm dhlíthiúil, uimhir chlárúcháin, i gcás ina bhfuil an soláthraí
 cláraithe ar chlár trádála, nó ar chlár cosúil poiblí eile, seoladh geografach
 na príomhbhunaíochta, duine teagmhála, tuairisc ghairid ar na líonraí nó na
 seirbhís arna soláthar nó atá beartaithe a sholáthar, lena n‐áirítear an
 Ballstát baile a shainaithint;
 (b) an Ballstát óstach nó na Ballstáit óstacha
 áit a sholáthraítear na seirbhísí agus na líonraí nó a bhfuil sé beartaithe iad
 a sholáthar go díreach nó ag fochuideachtaí, agus i gcás fochuideachtaí, ainm,
 stádas dlíthiúil agus foirm dhlíthiúil, seoladh geografach, uimhir chlárúcháin,
 i gcás ina bhfuil an soláthraí cláraithe ar chlár trádála nó ar chlár cosúil
 poiblí sa Bhallstát óstach, agus pointe teagmhála aon fhochuideachta lena
 mbaineann agus na limistéir ábhartha oibriúcháin. I
 gcás ina bhfuil fochuideachta faoi rialú dhá sholáthraí cumarsáide leictreonaí
 nó níos mó le chéile, a bhfuil a bpríomhbhunaíochtaí i mBallstáit éagsúla,
 cuirfidh an fhochuideachta an Ballstát baile ábhartha in iúl as measc
 Bhallstáit na máthairchuideachtaí chun críche an Rialacháin seo, agus
 tabharfaidh máthairchuideachta an Bhallstáit baile sin fógra dó dá réir sin.
 Tabharfar an fógra
 sa teanga nó sna teangacha is infheidhme sa Bhallstát baile agus in aon
 Bhallstát óstach.
 3.
 Déanfar aon athrú ar an bhfaisnéis a chuirtear isteach i
 gcomhréir le mír 2 ar fáil d'údarás rialála náisiúnta an Bhallstáit baile
 laistigh de mhí ón athrú a dhéanamh. I gcás
 ina mbaineann an t‐athrú atá le fógairt leis an rún líonraí nó seirbhísí
 cumarsáide leictreonaí a sholáthar i mBallstát óstach nach bhfuil cumhdaithe ag
 fógra cheana féin, féadfaidh an soláthraí cumarsáide leictreonaí Eorpach tús a
 chur le gníomhaíocht sa Bhallstát óstach sin tar éis fógra a fháil.
 4.
 Is ionann neamhchomhlíonadh an cheanglais maidir le fógra
 a thabhairt atá leagtha síos san Airteagal seo agus sárú na gcoinníollacha
 coiteanna is infheidhme maidir le soláthraí cumarsáide leictreonaí Eorpach sa
 Bhallstát baile.
 5.
 Cuirfidh údarás rialála náisiúnta an Bhallstáit baile an
 fhaisnéis a fhaigheann sé ar aghaidh i gcomhréir le mír 2, chomh maith le
 haon athrú ar an bhfaisnéis sin i gcomhréir le mír 3, chuig údaráis
 rialála náisiúnta na mBallstát óstach lena mbaineann agus chuig oifig BEREC
 laistigh de sheachtain ón bhfaisnéis sin nó ó fhógra faoi athrú a fháil.
 Coimeádfaidh Oifig
 BERC clárlann fógraí a mbeidh fáil ag an bpobal uirthi, i gcomhréir leis an
 Rialachán seo.
 6.
 Arna iarraidh sin ag soláthraí cumarsáide leictreonaí
 Eorpach, eiseoidh údarás rialála náisiúnta an Bhallstáit baile dearbhú i
 gcomhréir le hAirteagal 9 de Threoir 2002/20/CE, ina sonrófar go
 bhfuil an gnóthas i dtrácht faoi réir an údaraithe AE aonair.
 7.
 I gcás ina measann údarás rialála náisiúnta amháin nó níos
 mó i mBallstáit éagsúla nach bhfreagraíonn sainaithint an Bhallstáit baile i
 bhfógra arna dhéanamh i gcomhréir le mír 2, nó aon athrú ar an bhfaisnéis
 a soláthraíodh a cuireadh ar fáil i gcomhréir le mír 3, do
 phríomhbhunaíocht an ghnóthais de bhun an Rialacháin seo, nó nach bhfreagraíonn
 sé a thuilleadh don phríomhbhunaíocht sin, cuirfidh sé an cheist faoi bhráid an
 Choimisiún agus tabharfaidh sé bunús leis an bhforas ar a bhfuil a mheasúnú
 bunaithe. Cuirfidh cóip den mhéid sin chuig
 Oifig BEREC mar eolas dóibh. Eiseoidh an
 Coimisiún, tar éis dó deis a thabhairt don soláthraí ábhartha cumarsáide
 leictreonaí Eorpach agus d'údarás rialála náisiúnta an Bhallstáit baile atá faoi
 dhíospóid a thuairimí a chur in iúl, cinneadh lena gcinnfear Ballstát baile an
 ghnóthais i dtrácht de bhun an Rialacháin seo, laistigh de thrí mhí ón gceist a
 chur faoina bhráid.
 Airteagal 5 – An t‐údarú AE
 aonair a chomhlíonadh
 1.
 Déanfaidh údarás rialála náisiúnta gach Ballstáit lena
 mbaineann faireachán agus áiritheoidh sé, i gcomhréir lena reachtaíocht
 náisiúnta lena gcuirtear chun feidhme na nósanna imeachta dá bhforáiltear in Airteagal 10
 de Threoir 2002/20/CE, go gcomhlíonann soláthraithe cumarsáide leictreonaí
 Eorpacha na rialacha agus na coinníollacha is infheidhme ina chríoch i
 gcomhréir le hAirteagal 3.
 2.
 Cuirfidh údarás rialála náisiúnta Ballstáit óstaigh aon
 fhaisnéis ábhartha a bhaineann le bearta aonair arna nglacadh i ndáil le
 soláthraí cumarsáide leictreonaí Eorpach ar aghaidh chuig údarás rialála
 náisiúnta an Bhallstáit baile d'fhonn comhlíonadh na rialacha agus na
 coinníollacha is infheidhme ina chríoch i gcomhréir le hAirteagal 3 a
 chomhlíonadh.
 Airteagal 6 – Cearta chun cumarsáid
 leictreonach soláthraithe cumarsáide leictreonaí Eorpach a chur ar fionraí agus
 a tharraingt siar
 1.
 Gan dochar do na bearta a bhaineann le cearta úsáide don
 speictream a chur ar fionraí nó a tharraingt siar, nó uimhreacha arna mbronnadh
 ag aon Bhallstát lena mbaineann agus bearta eatramhacha arna nglacadh i
 gcomhréir le mír 3, ní féidir ach le húdarás rialála náisiúnta an
 Bhallstáit baile cearta soláthraí cumarsáide leictreonaí Eorpach i ndáil le
 líonraí agus seirbhísí cumarsáide leictreonaí a sholáthar san Aontas ar fad nó
 i gcuid de a chur ar fionraí nó a tharraingt siar, i gcomhréir leis an
 reachtaíocht náisiúnta lena gcuirtear chun feidhme Airteagal 10(5) de Threoir 2002/20/CE.
 2.
 I gcás sáruithe tromchúiseacha nó sáruithe a dhéantar arís
 agus arís eile ar na rialacha agus coinníollacha is infheidhme i mBallstát
 óstach i gcomhréir le hAirteagal 3, nuair a theipeann ar bhearta a bhí
 dírithe ar chomhlíonadh a rinne an t‐údarás rialála náisiúnta sa
 Bhallstát óstach i gcomhréir le hAirteagal 5, cuirfidh sé an t‐údarás
 rialála náisiúnta sa Bhallstát baile ar an eolas agus iarrfaidh sé air na
 bearta dá bhforáiltear i mír 1 a ghlacadh.
 3.
 Go dtí go nglacfaidh údarás rialála náisiúnta an
 Bhallstáit baile cinneadh críochnaitheach maidir le hiarraidh arna cur isteach
 i gcomhréir le mír 2, féadfaidh údarás rialála náisiúnta an Bhallstáit
 baile bearta eatramhacha éigeandála a dhéanamh i gcomhréir leis an reachtaíocht
 náisiúnta lena gcuirtear chun feidhme Airteagal 10(6) de Threoir 2002/20/CE
 i gcás ina bhfuil fianaise aige gur sáraíodh na rialacha agus na coinníollacha
 is infheidhme ina chríoch i gcomhréir le hAirteagal 3. De mhaolú ón teorainn ama trí mhí dá bhforáiltear
 in Airteagal 10(6) de Threoir 2002/20/CE, féadfaidh na bearta
 eatramhacha sin a bheith bailí go dtí go nglacfaidh údarás rialála náisiúnta an
 Bhallstáit baile cinneadh críochnaitheach.
 Cuirfear an
 Coimisiún, BEREC agus údaráis rialála náisiúnta an Bhallstáit baile agus
 Ballstát óstach eile ar an eolas faoin mbeart eatramhach arna ghlacadh in am
 trátha.
 4.
 I gcás ina mbíonn údarás rialála náisiúnta an Bhallstáit
 baile ag cuimhneamh ar chinneadh a dhéanamh cearta soláthraí cumarsáide
 leictreonaí Eorpach a chur ar fionraí nó a tharraingt siar i gcomhréir le mír 1
 ar a thionscnamh féin nó arna iarraidh sin ag údarás rialála náisiúnta
 Ballstáit óstaigh, cuirfidh sé an rún sin in iúl d'údaráis rialála náisiúnta
 aon Bhallstáit óstaigh a ndéanfaidh an cinneadh sin difear dóibh. Féadfaidh údarás rialála náisiúnta Ballstáit
 óstaigh tuairim a thabhairt uaidh laistigh de mhí amháin.
 5.
 Ag cur san áireamh go huile agus go hiomlán aon tuairime ó
 údarás rialála náisiúnta na mBallstát óstach lena mbaineann, glacfaidh údarás
 rialála náisiúnta an Bhallstáit baile cinneadh críochnaitheach agus cuirfidh sé
 in iúl é don Choimisiún, do BEREC agus d'údaráis rialála náisiúnta na mBallstát
 óstach a ndéanann an cinneadh sin difear dóibh, laistigh de sheachtain amháin
 tar éis a ghlactha.
 6.
 I gcás ina bhfuil cinneadh déanta ag údarás rialála
 náisiúnta an Bhallstáit baile cearta soláthraí cumarsáide leictreonaí Eorpach a
 chur ar fionraí nó a tharraingt siar i gcomhréir le mír 1, déanfaidh
 údarás rialála náisiúnta aon Bhallstáit óstaigh lena mbaineann na bearta
 iomchuí chun cosc a chur leis an soláthraí cumarsáide leictreonaí Eorpach
 tuilleadh seirbhísí nó líonraí a bhaineann leis an gcinneadh sin a sholáthar
 laistigh dá chríoch.
 Airteagal 7 – Bearta forfheidhmiúcháin
 a chomhordú
 1.
 Agus Airteagal 6 á chur i bhfeidhm, déanfaidh údarás
 rialála náisiúnta an Bhallstáit baile bearta maoirseachta nó forfheidhmiúcháin
 a bhaineann le seirbhís nó líonra cumarsáide leictreonaí a sholáthraítear i
 mBallstát eile nó a rinne damáiste i mBallstát eile, chomh díograiseach céanna
 is a dhéanfadh dá mbeadh an tseirbhís nó líonra cumarsáide leictreonaí á
 soláthar sa Bhallstát baile.
 2.
 Áiritheoidh na Ballstáit go bhfuil sé indéanta laistigh dá
 gcríocha féin na doiciméid dhlíthiúla a bhaineann le bearta arna nglacadh i
 gcomhréir le hAirteagal 5 agus le hAirteagal 6 a sheirbheáil.
 Caibidil III
 Ionchuir Eorpacha
 Roinn 1 - Úsáid an
 speictrim raidió laistigh den mhargadh aonair a chomhordú
 Airteagal 8 – Raon feidhme agus
 forálacha ginearálta
 1.
 Beidh feidhm ag an roinn seo maidir le speictream raidió
 comhchuibhithe le haghaidh cumarsáide leathanbhanda gan sreang.
 2. Beidh an roinn seo gan dochar do chearta na mBallstát leas a bhaint as
 táillí arna bhforchur chun a áirithiú go mbaintear úsáid bharrmhaith as
 acmhainní speictrim raidió i gcomhréir le hAirteagal 13 de Threoir 2002/20/CE
 agus speictream raidió a eagrú agus a úsáid ar mhaithe le hord poiblí, slándáil
 phoiblí agus cosaint.
 3.
 I bhfeidhmiú na gcumhachtaí a thugtar leis an roinn seo,
 tabharfaidh an Coimisiún an aird is mó is féidir ar aon tuairim ábhartha a
 eiseoidh an Grúpa um an mBeartas Radaispeictrim (RSPG) arna bhunú le Cinneadh
 2002/622/CE ón gCoimisiún[28].
 Airteagal 9 – Úsáid an speictrim
 raidió le haghaidh cumarsáide leathanbhanda gan sreang:
 prionsabail rialála
 1. Na húdaráis
 náisiúnta atá inniúil i speictream raidió, rannchuideoidh siad le spás gan
 spreang a fhorbairt ina gcomhtháthófar an infheistíocht agus na coinníollacha
 iomaíocha le haghaidh cumarsáide leathanbhanda ardluais gan sreang agus lena
 bhfágfar gur féidir líonraí agus seirbhísí comhtháite ilchríochacha agus
 barainneachtaí scála a phleanáil agus a sholáthar, sa chaoi is go gcothófar
 nuálaíocht, fás eacnamaíoch agus leas fadtéarmach na gcríoch‐úsáideoirí.
 Staonfaidh na
 húdaráis náisiúnta inniúla ó nósanna imeachta a chur i bhfeidhm nó
 coinníollacha a fhorchur maidir le húsáid an speictrim raidió más rud é go
 gcuirfeadh siad bac míchuí ar sholáthraithe Eorpacha de chumarsáid leictreonach
 ó thaobh seirbhísí agus líonraí cumarsáide leictreonaí comhtháite a sholáthar i
 roinnt Ballstát nó ar fud an Aontais.
 2. Cuirfidh na
 húdaráis náisiúnta inniúla an córas údaraithe lena mbaineann an t‐ualach
 is éadroime agus is féidir i bhfeidhm d’fhonn úsáid an speictrim raidió a
 údarú, ar bhonn critéar oibiachtúil, trédhearcach, neamh‐idirdhealaitheach
 agus comhréireach, sa chaoi is go mbainfear an leas is mó is féidir as an
 tsolúbthacht agus an éifeachtúlacht agus go ndéanfar coinníollacha
 inchomparáide a chur chun cinn ar fud an Aontais le haghaidh infheistíochtaí
 agus oibríochtaí ilchríochacha comhtháite a dhéanann soláthraithe Eorpacha de chumarsáid
 leictreonach.
 3.
 Le linn dóibh coinníollacha agus nósanna imeachta
 údaraithe a bhunú maidir le húsáid an speictrim raidió, tabharfaidh na húdaráis
 náisiúnta inniúla aird go háirithe nach ndéanfar idirdhealú idir na hoibreoirí
 atá ann cheana agus oibreoirí ionchasacha ná idir soláthraithe Eorpacha de chumarsáid
 leictreonach agus gnóthais eile.
 4.
 Gan dochar do mhír 5, le linn do na húdaráis
 náisiúnta inniúla coinníollacha agus nósanna imeachta údaraithe a bhunú maidir
 le cearta úsáide an speictrim raidió, tabharfaidh siad aird ar na prionsabail
 rialála seo a leanas agus tabharfaidh siad chun réitigh iad más gá:
 a) leas na gcríoch‐úsáideoirí
 a uasmhéadú, lena n‐áirítear leas na gcríoch‐úsáideoirí i nuáil
 agus in infheistíocht éifeachtúil fhadtéarmach i líonraí agus i seirbhísí gan
 sreang agus in iomaíocht éifeachtach;
 b) a áirithiú go
 mbainfear an úsáid is éifeachtúla as an speictream raidió agus go ndéanfar é a
 bhainistiú sa tslí is éifeachtaí;
 c) coinníollacha
 intuartha agus inchomparáide a áirithiú ionas gur féidir infheistíochtaí i
 seirbhísí agus seirbhísí líonra a phleanáil ar bhonn ilchríochach agus
 barainneachtaí scála a bhaint amach;
 d) an gá leis na
 coinníollacha arna bhforchur agus a gcomhréireacht a áirithiú, lena n‐áirítear
 trí mheasúnú oibiachtúil ar an mbonn cirt atá le coinníollacha breise a
 fhorchur a d’fhéadfadh a bheith i bhfabhar nó chun aimhleas oibreoirí áirithe;
 e) cumhdach
 críochach fairsing na líonaí leathanbhanda ardluais gan sreang agus leibhéal
 ard dul i bhfód agus tomhaltais seirbhísí gaolmhara a áirithiú.
 5.
 Le linn d’údaráis náisiúnta inniúla breithniú a dhéanamh
 faoinar cheart aon choinníollacha sonracha a fhorchur maidir le cearta úsáide
 an speictrim raidió dá dtagraítear in Airteagal 10, tabharfaidh siad aird
 ar leith ar na critéir atá leagtha síos san Airteagal sin.
 Airteagal 10 – Critéir ábhartha atá le
 cur san áireamh maidir le húsáid an speictrim raidió
 1. Le linn do na
 húdaráis náisiúnta inniúla cinneadh a dhéanamh faoi mhéid agus chineál an
 speictrim raidió a bheidh le sannadh i nós imeachta áirithe maidir le bronnadh
 chearta úsáide an speictrim raidió, tabharfaidh na húdaráis náisiúnta inniúla
 aird ar an méid seo a leanas:
 (a) saintréithe
 teicniúla na mbandaí éagsúla de speictream raidió atá ar fáil,
 (b) an
 fhéidearthacht bandaí comhlántacha a chónascadh in aon nós imeachta amháin; agus
 (c) cé chomh
 hábhartha agus atá punanna comhleanúnacha de chearta úsáide an speictrim raidió
 i mBallstáit éagsúla do sholáthar líonraí agus seirbhísí i margadh iomlán an
 Aontais nó i gcuid shuntasach de.
 2. Le linn do na
 húdaráis náisiúnta inniúla cinneadh a dhéanamh ar cheart nó nár cheart méid
 íosta nó méid uasta den speictream raidió a shonrú, méid a shaineofaí maidir le
 ceart úsáide i mbanda ar leith nó i gcónascadh de bhandaí comhlántacha,
 déanfaidh siad an méid seo a leanas a áirithiú:
 (a) an úsáid is
 éifeachtúla a bhaint as an speictream raidió i gcomhréir le hAirteagal 9(4)(b),
 agus saintréithe an bhanda nó na mbandaí lena mbaineann á gcur san áireamh;
 (b) infheistíocht
 éifeachtúil sna líonraí i gcomhréir le hAirteagal 9(4)(a).
 Beidh an mhír seo
 gan dochar do chur i bhfeidhm mhír 5 maidir leis na coinníollacha lena
 sainítear na méideanna uasta den speictream raidió.
 3. Áiritheoidh na
 húdaráis náisiúnta inniúla go ndéanfaidh na táillí a bhaineann le cearta úsáide
 an speictrim raidió, más ann dóibh:
 (a) luach
 sóisialta agus eacnamaíoch an speictrim raidió, lena n‐áirítear
 seachtrachtaí tairbhiúla, a léiriú go hiomchuí;
 (b) tearcúsáid a
 sheachaint agus infheistíocht a chothú in acmhainneacht, i gcumhdach agus i
 gcáilíocht na líonraí agus na seirbhísí;
 (c) idirdhealú a
 sheachaint agus comhionannas deiseanna idir oibreoirí, lena n‐áirítear
 idir oibreoirí atá ann cheana agus oibreoirí ionchasacha, a áirithiú;
 (d) cothromaíocht
 bharrmhaith a bhaint amach idir íocaíochtaí láithreacha agus, más ann dóibh,
 íocaíochtaí tréimhsiúla, ag féachaint go háirithe don ghá le feidhmiú céimneach
 gasta na líonraí agus úsáid an speictrim raidió a dhreasú i gcomhréir le hAirteagal 9(4)(b)
 agus (e).
 Beidh an mhír seo
 gan dochar do chur i bhfeidhm mhír 5 maidir le haon choinníollacha as a
 dtig táillí difreáilte idir na hoibreoirí agus atá leagtha síos d’fhonn
 iomaíocht éifeachtach a chur chun cinn.
 4. Ní fhéadfaidh
 na húdaráis náisiúnta inniúla oibleagáidí a fhorchur d’fhonn cumhdach críochach
 íosta a bhaint amach, ach amháin más gá agus más comhréireach iad, i gcomhréir
 le hAirteagal 9(4)(d), chun cuspóirí sonracha leasa choitinn a cinneadh ar
 an leibhéal náisiúnta a bhaint amach. Le linn
 do na húdaráis náisiúnta inniúla oibleagáidí den sórt sin a fhorchur,
 tabharfaidh siad aird ar an méid seo a leanas:
 (a) aon chumhdach
 atá á dhéanamh cheana sa chríoch náisiúnta ag na seirbhísí ábhartha, nó ag
 seirbhísí cumarsáide leictreonaí eile;
 (b) líon na n‐oibreoirí
 a d'fhéadfadh a bheith faoi réir oibleagáidí den sórt sin a íoslaghdú;
 (c) an deis an t‐ualach
 a roinnt agus cómhalartacht a bheith ann idir oibreoirí éagsúla, lena n‐áirítear
 soláthraithe de sheirbhísí cumarsáide leictreonaí eile;
 (d) na
 hinfheistíochtaí a bhfuil gá leo chun cumhdach den sórt sin a bhaint amach agus
 an gá na hinfheistíochtaí sin a léiriú sna táillí is infheidhme;
 (e) oiriúnacht
 theicniúil na mbandaí ábhartha chun cumhdach críochach fairsing a sholáthar go
 héifeachtúil.
 5. Le linn do na
 húdaráis náisiúnta inniúla cinneadh a dhéanamh faoi aon cheann de na bearta
 maidir le cur chun cinn na hiomaíochta éifeachtaí dá bhforáiltear in Airteagal 5(2)
 de Chinneadh Uimh. 243/2012/CE ó Pharlaimint na hEorpa agus ón gComhairle[29] a fhorchur, bunóidh siad a
 gcinneadh ar mheasúnú oibiachtúil fadbhreathnaitheach ar an méid seo a leanas,
 agus tabharfaidh siad aird ar dhálaí an mhargaidh agus ar na tagarmharcanna atá
 ar fáil:
 (a) an dócha nó
 nach dócha go ndéanfar iomaíocht éifeachtach a chothabháil nó a bhaint amach in
 éagmais na mbeart sin, agus
 (b) an éifeacht is
 dócha a bheidh ag na bearta sealadacha sin ar infheistíochtaí atá á ndéanamh ag
 oibreoirí an mhargaidh cheana nó a dhéanfaidh siad amach anseo.
 6. Déanfaidh na
 húdaráis náisiúnta inniúla dálaí a chinneadh faoina bhféadfaidh gnóthais cuid
 dá gcearta indibhidiúla nó a gcearta indibhidiúla uile chun an speictream
 raidió a úsáid, lena n‐áirítear comhroinnt an speictrim raidió sin, a
 aistriú chuig gnóthais eile nó a léasú leo. Le
 linn do na húdaráis náisiúnta inniúla na dálaí sin a chinneadh, tabharfaidh
 siad aird ar an méid seo a leanas:
 (a) úsáid
 éifeachtúil an speictrim raidió a bharrfheabhsú i gcomhréir le hAirteagal 9(4)(b);
 (b) a fhágáil gur
 féidir úsáid a bhaint as deiseanna tairbhiúla comhroinnte;
 (c) leasanna na
 sealbhóirí ceart atá ann cheana agus sealbhóirí ceart ionchasacha a thabhairt
 chun réitigh;
 (d) margadh níos
 solúbtha agus atá ag feidhmiú níos fearr a chruthú don rochtain ar an
 speictream raidió.
 Beidh an mhír seo
 gan dochar do chur i bhfeidhm na rialacha iomaíochta maidir le gnóthais.
 7. Déanfaidh na
 húdaráis náisiúnta inniúla comhroinnt an bhonneagair éighníomhaigh agus an
 bhonneagair ghníomhaigh agus comhfheidhmiú céimneach an bhonneagair le haghaidh
 cumarsáide leathanbhanda gan sreang a údarú, agus tabharfaidh siad aird ar an
 méid seo a leanas:
 (a) an riocht ina
 bhfuil an iomaíocht atá bunaithe ar bhonneagar agus aon iomaíocht bhreise atá
 bunaithe ar sheirbhísí;
 (b) na ceanglais a
 bhaineann le húsáid éifeachtúil an speictrim raidió;
 (c) rogha bhreise
 seirbhíse agus seirbhís ar cháilíocht níos airde le haghaidh críoch‐úsáideoirí;
 (d) nuálaíocht
 theicneolaíoch.
 Beidh an mhír seo
 gan dochar do chur i bhfeidhm na rialacha iomaíochta maidir le gnóthais.
 Airteagal 11 – Forálacha breise maidir
 le coinníollacha úsáide an speictrim raidió
 1. I gcás ina
 bhfágann na coinníollacha teicniúla maidir le hinfhaighteacht agus úsáid
 éifeachtúil an speictrim raidió chomhchuibhithe le haghaidh cumarsáide
 leathanbhanda gan sreang gur féidir an speictream raidió ábhartha a úsáid faoi
 chóras údaraithe ginearálta, seachnóidh na húdaráis náisiúnta inniúla aon
 choinníoll breise a fhorchur agus déanfaidh siad aon úsáid mhalartach a
 chuirfeadh bac ar chur i bhfeidhm éifeachtach an chórais chomhchuibhithe sin a
 chosc.
 2. Bunóidh na
 húdaráis náisiúnta inniúla coinníollacha údaraithe trína bhféadfar údarú aonair
 nó ceart úsáide aonair a chúlghairm nó a chealú i gcás ina mainnítear go
 leanúnach an speictream raidió ábhartha a úsáid. Féadfaidh
 an chúlghairm nó an cealú sin bheith faoi réir cúiteamh iomchuí a fháil más
 forais nach bhfuil neart ag an oibreoir orthu is cúis leis an mainneachtain an
 speictream raidió a úsáid, agus go bhfuil bonn cirt oibiachtúil leo.
 3. Breithneoidh na
 húdaráis náisiúnta inniúla an gá na híocaíochtaí cúitimh nó dreasachta seo a
 leanas a dhéanamh, i gcomhréir leis na rialacha iomaíochta, agus d’fhonn
 speictream raidió comhchuibhithe leordhóthanach i mbandaí costéifeachtúla a
 chur ar fáil nó a chomhroinnt go tráthúil le haghaidh seirbhísí leathanbhanda
 ardtoillte gan sreang:
 (a) íocaíochtaí
 cúitimh nó dreasachta cuí leis na húsáideoirí reatha nó le sealbhóirí chearta
 úsáide an speictrim raidió, inter alia, trí chorprú sa chóras
 tairisceana nó méid seasta i leith ceart úsáide; nó
 (b) íocaíochtaí
 dreasachta le híoc le húsáideoirí reatha nó le sealbhóirí chearta úsáide an
 speictrim raidió.
 4. Breithneoidh na
 húdaráis náisiúnta inniúla an gá le híosleibhéil feidhmíochta teicneolaíochta
 iomchuí a shocrú le haghaidh bandaí éagsúla i gcomhréir le hAirteagal 6(3)
 de Chinneadh Uimh. 243/2012/CE d’fhonn éifeachtúlacht an speictrim a
 fheabhsú agus gan dochar do na bearta arna nglacadh faoi Chinneadh Uimh. 676/2002.
 Le linn dóibh na
 leibhéil sin a shocrú, déanfaidh siad an méid seo a leanas go háirithe:
 (a) tabharfaidh
 siad aird ar thimthriallta na forbartha teicneolaíochta agus ar thimthriallta
 athnuachana an trealaimh, go háirithe an trealamh teirminéil; agus
 (b) cuirfidh siad
 prionsabal na neodrachta ó thaobh na teicneolaíochta de i bhfeidhm chun an
 leibhéal feidhmíochta sonraithe a bhaint amach, i gcomhréir le hAirteagal 9
 de Threoir 2002/21/CE.
 Airteagal 12 – Comhchuibhiú
 coinníollacha údaraithe áirithe i ndáil le cumarsáid leathanbhanda gan sreang
 1.
 Bunóidh na húdaráis náisiúnta inniúla tráthchláir chun
 cearta úsáide a bhronnadh nó a athshannadh, nó chun na cearta sin a athnuachan
 faoi na téarmaí a bhaineann leis na cearta atá ann cheana, a mbeidh feidhm acu
 maidir le speictream raidió atá comhchuibhithe le haghaidh cumarsáide
 leathanbhanda gan sreang.
 Beidh an ré a
 bhfuil na cearta úsáide bronnta ina leith nó na dátaí athnuachana ina dhiaidh
 sin socraithe i bhfad roimh an nós imeachta ábhartha a áirítear sa tráthchlár
 dá dtagraítear sa chéad fhomhír. Déanfar an gá
 le timpeallacht infheistíochta intuartha, an deis éifeachtach aon bhandaí nua
 speictrim raidió ábhartha atá comhchuibhithe le haghaidh cumarsáide
 leathanbhanda gan sreang a scaoileadh agus an tréimhse chun infheistíochtaí
 gaolmhara a amúchadh faoi choinníollacha iomaíocha a chur san áireamh sna
 tráthchláir, sna réanna agus sna timthriallta athnuachana sin.
 2. D’fhonn a áirithiú go
 gcuirfear mír 1 i bhfeidhm go comhleanúnach ar fud an Aontais agus go
 háirithe ionas gur féidir seirbhísí gan sreang a chur ar
 fáil ar chomhthráth laistigh den Aontas, féadfaidh an Coimisiún an méid seo a
 leanas a dhéanamh ag úsáid gníomhartha cur chun feidhme:
 (a) tráthchlár coiteann a bhunú don Aontas ina
 iomláine, nó tráthchláir a bhaineann go sonrach leis na himthosca i gcatagóirí
 éagsúla Ballstát a bhunú, maille leis an dáta nó na dátaí faoina mbronnfar
 cearta úsáide aonair i leith banda chomhchuibhithe, nó i leith cónascadh de
 bhandaí comhlántacha comhchuibhithe, agus faoina gceadófar an speictream raidió
 a úsáid iarbhír chun cumarsáid leathanbhanda gan sreang a sholáthar ar fud an
 Aontais ar bhonn eisiach nó comhroinnte;
 (b) ré íosta a chinneadh maidir leis na cearta
 arna mbronnadh sna bandaí comhchuibhithe;
 (c) i gcás na gceart nach cearta de ré
 éiginnte iad, dáta athnuachana nó éaga ar chomhthráth a chinneadh don Aontas
 ina iomláine;
 (d) dáta éaga aon cheart úsáide reatha de
 bhandaí comhchuibhithe seachas chun críche cumarsáid leathanbhanda gan sreang a
 shainmhíniú, nó, i gcás ceart de ré éiginnte, an dáta faoina ndéanfar an ceart
 úsáide a leasú, le go bhféadfar cumarsáid leathanbhanda gan sreang a sholáthar.
 Déanfar na gníomhartha cur chun feidhme sin a
 ghlacadh i gcomhréir leis an nós imeachta scrúdúcháin dá dtagraítear in Airteagal 33(2).
 3. Féadfaidh an Coimisiún gníomhartha cur chun
 feidhme a ghlacadh freisin lena ndéanfar dáta éaga nó athnuachana chearta
 úsáide aonair an speictrim raidió a chomhchuibhiú le haghaidh leathanbhanda gan
 sreang i mbandaí comhchuibhithe, atá ann cheana ar an dáta a nglactar na
 gníomhartha sin, d’fhonn an dáta ar a n‐athnuaitear nó a n‐athshanntar
 na cearta úsáide le haghaidh na mbandaí sin a chur ar chomhthráth ar fud an
 Aontais, lena n‐áirítear an deis é a chur ar chomhthráth leis an dáta ar
 a n‐athnuaitear nó a n‐athshanntar bandaí eile a comhchuibhíodh trí
 bhearta cur chun feidhme arna nglacadh i gcomhréir le mír 2 nó leis an mír
 seo. Déanfar na gníomhartha cur chun feidhme sin a ghlacadh i gcomhréir leis an
 nós imeachta scrúdúcháin dá dtagraítear in Airteagal 33(2).
 I gcás ina ndéantar dáta comhchuibhithe maidir
 le hathnuachan nó athshannadh chearta úsáide an speictrim raidió a shainmhíniú
 trí ghníomhartha cur chun feidhme dá bhforáiltear sa mhír seo agus go bhfuil an
 dáta comhchuibhithe sin níos deireanaí ná an dáta éaga nó an dáta athnuachana a
 bhaineann le haon cheann de na cearta úsáide aonair atá ann cheana maidir leis
 an speictream raidió sin in aon cheann de na Ballstáit, déanfaidh na húdaráis
 náisiúnta inniúla na cearta sin atá ann cheana a shíneadh go dtí an dáta
 comhchuibhithe faoi na coinníollacha údaraithe substainteacha céanna a bhí
 infheidhme roimhe sin, lena n‐áirítear aon táillí tréimhsiúla is
 infheidhme.
 I gcás go bhfuil an síneadh a bhronntar i
 gcomhréir leis an dara fomhír i bhfad níos faide ná ré bhunaidh na gceart
 úsáide, féadfaidh na húdaráis náisiúnta inniúla aon athruithe ar na
 coinníollacha údaraithe a bhí infheidhme roimhe sin a dhéanamh ar shíneadh na
 gceart más gá sin i bhfianaise na n‐imthosca atá athraithe, lena n‐áirítear
 táillí breise a fhorchur. Beidh na táillí breise sin bunaithe ar pro rata
 temporis a bheith curtha i bhfeidhm maidir le haon táille bhunaidh i leith
 na gceart úsáide bunaidh a rinneadh a ríomh go sonrach de réir na ré a bhí
 leagtha amach i dtosach.
 Ní cheanglóidh na gníomhartha cur chun feidhme
 dá bhforáiltear sa mhír seo go mbeidh gá ré na gceart úsáide atá ann cheana in
 aon cheann de na Ballstáit a ghiorrú ach amháin i gcomhréir le hAirteagal 14(2)
 de Threoir 2002/20/CE agus ní bheidh feidhm acu maidir leis na cearta de
 ré éiginnte atá ann cheana.
 I gcás ina nglacfaidh an Coimisiún gníomh cur
 chun feidhme de bhun mhír 2, féadfaidh sé forálacha na míre seo a chur i
 bhfeidhm mutatis mutandis i leith aon cheart úsáide den bhanda
 comhchuibhithe lena mbaineann le haghaidh leathanbhanda gan sreang.
 4. Le linn don Choimisiún na gníomhartha
 tarmligthe dá bhforáiltear i mír 2 agus mír 3 a ghlacadh, tabharfaidh
 sé aird ar an méid seo a leanas:
 (a) na prionsabail rialála atá leagtha amach
 in Airteagal 9;
 (b) éagsúlachtaí oibiachtúla atá ann ar fud an
 Aontais maidir leis an ngá le speictream raidió breise chun leathanbhanda gan
 sreang a sholáthar, agus tabharfaidh sé aird freisin ar an ngá le
 comhspeictream raidió le haghaidh líonraí comhtháite a chlúdódh Ballstáit
 éagsúla;
 (c) cé chomh hintuartha agus atá na
 coinníollacha oibriúcháin d’úsáideoirí reatha an speictrim raidió;
 (d) glacadh, forbairt agus timthriallta
 infheistíochta ó ghlúin amháin go glúin eile de theicneolaíochtaí leathanbhanda
 gan sreang;
 (e) éileamh na gcríoch‐úsáideoirí ar
 chumarsáid leathanbhanda ardtoillte gan sreang.
 Le linn don Choimisiún na tráthchláir a chinneadh
 do chatagóirí éagsúla Ballstát nach bhfuil cearta úsáide aonair bronnta acu
 agus nach bhfuil cead tugtha acu an banda comhchuibhithe lena mbaineann a úsáid
 iarbhír, tabharfaidh sé aird chuí ar aon aighneachtaí a dhéanann Ballstáit
 maidir leis an gcaoi ar bronnadh cearta úsáide an speictrim raidió go dtí sin,
 ar na cúiseanna srianta dá bhforáiltear in Airteagal 9(3) agus (4) de Threoir 2002/21/CE,
 ar an ngá a d'fhéadfadh a bheith ann scaradh leis an mbanda lena mbaineann, ar
 na héifeachtaí ar iomaíocht nó srianta geografacha nó teicniúla, agus
 tabharfaidh sé aird ar an éifeacht ar an margadh inmheánach. Áiritheoidh an
 Coimisiún nach ndéanfar an cur chun feidhme a chur siar go míchuí agus nach
 mbeidh aon difríochtaí míchuí sna staideanna iomaíocha nó rialála idir
 Ballstáit de thoradh aon éagsúlacht sna tráthchláir idir na Ballstáit.
 5. Beidh mír 2 gan dochar don cheart atá
 ag na Ballstáit cearta úsáide a bhronnadh i leith banda chomhchuibhithe agus
 úsáid iarbhír banda chomhchuibhithe a cheadú sula nglacfar gníomh cur chun
 feidhme i leith an bhanda sin, faoi réir chomhlíonadh na dara fomhír den mhír
 seo, nó roimh an dáta comhchuibhithe a bhunaítear le gníomh cur chun feidhme i
 leith an bhanda sin.
 I gcás ina ndéanfaidh na húdaráis náisiúnta
 inniúla cearta úsáide i mbanda comhchuibhithe a bhronnadh sula nglacfar gníomh
 cur chun feidhme maidir leis an mbanda sin, saineoidh siad na coinníollacha
 maidir le bronnadh den sórt sin, agus go háirithe na coinníollacha sin a
 bhaineann le ré, le go mbeidh tairbhithe na gceart úsáide ar an eolas faoin
 bhféidearthacht go nglacfadh an Coimisiún gníomhartha cur chun feidhme i
 gcomhréir le mír 2 lena mbunaítear ré íosta do chearta den sórt sin nó
 timthriall éaga nó athnuachana a bheidh ar chomhthráth ar fud an Aontais ina
 iomláine. Ní bheidh feidhm ag an bhfomhír seo maidir le cearta de ré éiginnte a
 bhronnadh.
 6. I gcás na mbandaí comhchuibhithe sin a
 bhfuil tráthchlár coiteann maidir le cearta úsáide a bhronnadh agus úsáid
 iarbhír a cheadú bunaithe ina leith i ngníomh cur chun feidhme arna ghlacadh i
 gcomhréir le mír 2, déanfaidh na húdaráis náisiúnta inniúla faisnéis
 thráthúil atá mionsonraithe a dóthain a chur ar fáil don Choimisiún maidir lena
 bpleananna chun comhlíonadh a áirithiú. Féadfaidh an Coimisiún gníomhartha cur
 chun feidhme a ghlacadh ina sainmhíneofar an fhormáid agus na nósanna imeachta
 chun an fhaisnéis sin a chur ar fáil. Déanfar na gníomhartha cur chun feidhme
 sin a ghlacadh i gcomhréir leis an nós imeachta scrúdúcháin dá dtagraítear in Airteagal 33(2).
 I gcás ina measann an Coimisiún, ar
 athbhreithniú a dhéanamh ar phleananna mionsonraithe den sórt sin a chuireann
 Ballstát ar fáil, nach dócha go hoibiachtúil go mbeidh an Ballstát lena
 mbaineann in ann an tráthchlár is infheidhme maidir leis a chomhlíonadh, féadfaidh
 an Coimisiún cinneadh a ghlacadh trí ghníomh cur chun feidhme lena gceanglófar
 ar an mBallstát sin a phleananna a oiriúnú ar bhealach iomchuí chun a áirithiú
 go gcomhlíonfar an tráthchlár sin.
 Airteagal 13 – Comhordú na
 gcoinníollacha agus nósanna imeachta údaraithe maidir le speictream raidió a
 úsáid le haghaidh leathanbhanda gan sreang sa mhargadh inmheánach
 1. I gcás ina bhfuil sé beartaithe ag údarás
 náisiúnta inniúil úsáid an speictrim raidió a chur faoi réir údaraithe
 ghinearálta nó cearta aonair maidir le húsáid an speictrim raidió a bhronnadh,
 nó cearta agus oibleagáidí a leasú maidir le húsáid an speictrim raidió i
 gcomhréir le hAirteagal 14 de Threoir 2002/20/CE, cuirfidh sé a
 dhréachbheart, maille leis an mbonn cirt leis, ar fáil an tráth céanna don
 Choimisiún agus do na húdaráis atá inniúil i speictream raidió sna Ballstáit
 eile, agus más infheidhme, tar éis don chomhairliúchán poiblí dá dtagraítear in
 Airteagal 6 de Threoir 2002/21/CE teacht chun críche, agus ní
 dhéanfaidh sé an méid sin, ar chor ar bith, ach ag céim sa phróiseas
 ullmhúcháin a fhágann gur féidir leis faisnéis leormhaith agus sheasta a
 thabhairt don Choimisiún agus d’údaráis inniúla na mBallstát eile i dtaobh na
 gcúrsaí ábhartha uile.
 Tabharfaidh an t‐údarás náisiúnta inniúil
 faisnéis ina mbeidh an t‐eolas seo a leanas ar a laghad, más infheidhme:
 (a) an cineál próisis údaraithe;
 (b) uainiú an phróisis údaraithe;
 (c) ré na gcearta úsáide;
 (d) cineál agus méid an speictrim raidió atá
 ar fáil, ina iomláine nó d'aon ghnóthas ar leith;
 (e) méid agus struchtúr na dtáillí atá le
 híoc;
 (f) cúiteamh nó dreasachtaí maidir le
 húsáideoirí reatha a scarfadh leis an speictream raidió nó a chomhroinnfeadh é;
 (g) oibleagáidí maidir le cumhdach;
 (h) rochtain mhórdhíola, ceanglais fánaíochta náisiúnta
 nó réigiúnacha;
 (i) speictream raidió a chur in áirithe do
 chineálacha áirithe oibreoirí, nó cineálacha áirithe oibreoirí a eisiamh uaidh;
 (j) coinníollacha maidir le cearta úsáide a
 shannadh, a aistriú nó a charnadh;
 (k) an deis an speictream raidió a úsáid ar
 bhonn comhroinnte;
 (l) comhroinnt bonneagair;
 (m) íosleibhéil feidhmíochta teicneolaíochta;
 (n) srianta atá i bhfeidhm de réir Airteagal 9(3)
 agus Airteagal 9(4) de Threoir 2002/21/CE;
 (o) ceart úsáide amháin nó níos mó, nó leasú
 ar chearta nó ar choinníollacha a ghabhann le cearta den sórt sin nach féidir a
 mheas gur mionleasú é de réir bhrí Airteagal 14(1) de Threoir 2002/20/CE,
 a chúlghairm nó a tharraingt siar.
 2. Féadfaidh na húdaráis náisiúnta inniúla
 agus an Coimisiún barúlacha a chur faoi bhráid an údaráis inniúil lena
 mbaineann laistigh de thréimhse dhá mhí. Ní fhéadfar síneadh a chur leis an
 tréimhse dhá mhí sin.
 Le linn don Choimisiún athbhreithniú a
 dhéanamh ar an dréachtbheart i gcomhréir leis an Airteagal seo, tabharfaidh sé
 aird ar an méid seo a leanas go háirithe:
 (a) forálacha Threoir 2002/20CE agus
 Throier 2002/21/CE agus Chinneadh Uimh. 243/2012/CE;
 (b) na prionsabail rialála atá leagtha amach
 in Airteagal 9;
 (c) na critéir ábhartha maidir le
 coinníollacha sonracha áirithe atá leagtha amach in Airteagal 10 agus na
 forálacha breise atá leagtha amach in Airteagal 11;
 (d) aon ghníomh cur chun feidhme a glacadh i
 gcomhréir le hAirteagal 12;
 (e) comhleanúnachas le nósanna imeachta
 reatha, atá ar feithimh nó atá beartaithe i mBallstáit eile, agus na
 héifeachtaí a d’fhéadfadh a bheith aige sin ar thrádáil idir Ballstáit.
 Más rud é, laistigh den tréimhse sin, go
 dtugann an Coimisiún fógra don údarás inniúil á rá go gcruthódh an
 dréachtbheart bacainn ar an margadh inmheánach nó go bhfuil móramhras air i
 dtaobh an bhfuil sé i gcomhréir le dlí an Aontais, ní ghlacfar an dréachtbheart
 go ceann dhá mhí eile. Cuirfear an Coimisiún údaráis inniúla na mBallstát eile
 ar an eolas faoin seasamh atá aige i dtaobh an dréachtbhirt i gcás den sórt sin.
 3. Laistigh den tréimhse dhá mhí bhreise sin
 dá dtagraítear i mír 2, oibreoidh an Coimisiún agus an t‐údarás
 inniúil lena mbaineann go dlúth le chéile chun an beart is iomchuí agus is
 éifeachtaí a shainaithint i bhfianaise na gcritéar dá dtagraítear i mír 2,
 agus tabharfaidh siad aird chuí ar thuairimí na rannpháirtithe sa mhargadh agus
 ar an ngá le forbairt cleachtais chomhsheasmhaigh rialála a áirithiú.
 4. Ag céim ar bith le linn an nós imeachta,
 féadfaidh an t‐údarás inniúil a dhréachtbheart a leasú nó a tharraingt
 siar agus fógra an Choimisiúin dá dtagraítear i mír 2 á chur san áireamh
 go huile agus go hiomlán aige.
 5. Le linn na tréimhse breise dhá mhí dá
 dtagraítear i mír 2, féadfaidh an Coimisiún:
 a) dréachtchinneadh a chur faoi bhráid an
 Choiste Cumarsáide lena gceanglófaí ar an údarás inniúil lena mbaineann an
 dréachtbheart a tharraingt siar. Beidh anailís mhionsonraithe agus oibiachtúil
 ar na cúiseanna lena bhfuil an Coimisiún den tuairim nár cheart an
 dréachtbheart mar a fógraíodh é a ghlacadh ag gabháil leis an dréachtchinneadh,
 maille le tograí sonracha chun an dréachtbheart a leasú más gá; nó
 b) cinneadh a dhéanamh a sheasamh i dtaobh an
 dréachtbhirt lena mbaineann a athrú.
 6. I gcás nach ndearna an Coimisiún
 dréachtbheart dá dtagraítear i mír 5(a) a thíolacadh ná cinneadh dá
 dtagraítear i mír 5(b) a dhéanamh, féadfaidh an t‐údarás inniúil
 lena mbaineann an dréachtbheart a ghlacadh.
 I gcás ina ndearna an Coimisiún
 dréachtchinneadh dá dtagraítear i mír 5(a) a thíolacadh, ní ghlacfaidh an t‐údarás
 inniúil an dréachtbheart go ceann tréimhse nach faide ná sé mhí ó dháta an
 fhógra a seoladh chuig an údarás inniúil de bhun mhír 2.
 Féadfaidh an Coimisiún cinneadh a dhéanamh a
 sheasamh i dtaobh an dréachtbhirt lena mbaineann a athrú ag aon céim den nós
 imeachta, lena n‐áirítear tar éis dréachtchinneadh a bheith curtha faoi
 bhráid an Choiste Cumarsáide.
 7. Déanfaidh an Coimisiún aon chinneadh lena
 gceanglaítear ar an údarás inniúil a dhréachtbheart a tharraingt siar a
 ghlacadh trí ghníomhartha cur chun feidhme. Déanfar na gníomhartha cur chun
 feidhme sin a ghlacadh i gcomhréir leis an nós imeachta scrúdúcháin dá
 dtagraítear in Airteagal 33(2).
 8. I gcás ina bhfuil cinneadh glactha ag an
 gCoimisiún i gcomhréir le mír 7, déanfaidh an t‐údarás inniúil an dréachtbheart
 a leasú nó a tharraingt siar laistigh de shé mhí ó dháta an fhógra faoi
 chinneadh an Choimisiúin. Nuair a bheidh an dréachtbheart leasaithe,
 tabharfaidh an t‐údarás inniúil faoi chomhairliúchán poiblí más iomchuí,
 agus cuirfidh sé an dréachtbheart leasaithe ar fáil don Choimisiún i gcomhréir
 le mír 1.
 9. Cuirfidh an t‐údarás inniúil lena
 mbaineann barúlacha údaráis inniúla na mBallstát eile agus an Choimisiúin san
 áireamh go huile agus go hiomlán agus féadfaidh sé, cé is moite sna cásanna a
 thagann faoin tríú fomhír de mhír 2, agus faoin dara fomhír de mhír 6
 agus mír 7, an dréachtbheart a thig astu a ghlacadh agus i gcás ina ndéanann sé
 sin, cuirfidh sé in iúl don Choimisiún é.
 10. Cuirfidh an t‐údarás inniúil an
 Coimisiún ar an eolas faoi thorthaí an nós imeachta lena mbaineann a bheart a
 luaithe a thabharfar an nós imeachta sin chun críche.
 Airteagal 14 – Rochtain ar líonraí
 ceantair logánta raidió
 1. Déanfaidh na húdaráis náisiúnta inniúla
 soláthar rochtana trí líonraí ceantair logánta raidió ar líonra soláthraí
 cumarsáide leictreonaí, maille le húsáid an speictrim raidió chomhchuibhithe
 chun críche an tsoláthair sin, a cheadú don phobal, faoi réir údaraithe
 ghinearálta amháin.
 2. Ní chuirfidh na húdaráis náisiúnta inniúla
 cosc ar sholáthraithe de chumarsáid leictreonach don phobal rochtain a
 thabhairt don phobal ar a gcuid líonraí, trí líonraí ceantair logánta raidió, a
 d'fhéadadh a bheith in áitreabh an chríoch‐úsáideora, ar choinníoll gur
 comhlíonadh coinníollacha an údaraithe ghinearálta agus go bhfuarthas comhaontú
 roimh ré ón gcríoch‐úsáideoir.
 3. Ní chuirfidh soláthraithe de chumarsáid
 leictreonach don phobal srian go haontaobhach ar an méid seo a leanas:
 a) an ceart atá ag críoch‐úsáideoirí
 aontú dá rogha líonraí ceantair logánta raidió atá á gcur ar fáil ag tríú
 páirtithe;
 b) an ceart atá ag críoch‐úsáideoirí
 rochtain ar líonraí na soláthraithe sin a thabhairt ar bhonn cómhalartach nó ar
 bhonn níos ginearálta do chríoch‐úsáideoirí eile trí líonraí ceantair
 logánta raidió, lena n‐áirítear ar bhonn tionscnamh ó thríú páirtithe a
 dhéanann líonraí ceantair logánta raidió críoch‐úsáideoirí éagsúla a
 chónascadh agus a chur ar fáil don phobal.
 4. Ní chuirfidh na húdaráis náisiúnta inniúla
 srian ar an gceart atá ag críoch‐úsáideoirí rochtain ar a líonraí
 ceantair logánta raidió a thabhairt ar bhonn cómhalartach nó ar bhonn níos
 ginearálta do chríoch‐úsáideoirí eile, lena n‐áirítear ar bhonn
 tionscnamh ó thríú páirtithe a dhéanann líonraí ceantair logánta raidió críoch‐úsáideoirí
 éagsúla a chónascadh agus a chur ar fáil don phobal.
 5. Ní chuirfidh na húdaráis náisiúnta inniúla
 srian ar rochtain phoiblí a thabhairt ar líonraí ceantair logánta raidió:
 (a) d’údaráis phoiblí atá in áitribh ina
 bhfuil údaráis phoiblí den sórt sin nó atá i ngarchomharsanacht na n‐áitreabh
 sin, más seirbhís í atá coimhdeach leis na seirbhísí poiblí a sholáthraítear
 sna háitribh sin;
 (b) ar thionscnaimh eagraíochtaí
 neamhrialtasacha nó údarás poiblí chun líonraí ceantair logánta raidió críoch‐úsáideoirí
 éagsúla a chónascadh agus a chur ar fáil don phobal ar bhonn cómhalartach nó ar
 bhonn níos ginearálta, lena n‐áirítear, nuair is infheidhme, na líonraí
 ceantair logánta raidió a bhfuil rochtain ag an bpobal orthu i gcomhréir le
 fophointe (a).
 6. Ní mheasfar gnóthas, údarás poiblí nó críoch‐úsáideoir
 eile a bheith ina sholáthraí cumarsáide leictreonaí don phobal de bhua amháin
 go dtugann sé rochtain don phobal ar líonraí ceantair logánta raidió, i gcás
 nach soláthar tráchtála an soláthar sin, nó i gcás nach bhfuil ann ach seirbhís
 atá coimhdeach le gníomhaíocht tráchtála nó seirbhís phoiblí eile nach bhfuil
 ag brath ar chomharthaí a iompar ar na líonraí sin.
 Airteagal 15 – Úsáid agus oibriú
 pointí rochtana gan sreang a bhfuil raon beag acu
 1. Déanfaidh na húdaráis náisiúnta inniúla
 úsáid, nascadh agus oibriú pointí rochtana gan sreang a bhfuil raon beag acu
 agus atá neamhshonraíoch a cheadú faoi chóras an údaraithe ghinearálta agus ní
 chuirfidh siad srian míchuí ar an úsáid, nascadh nó oibriú sin trí cheadanna
 aonair pleanála baile ná ar aon shlí eile, má tá an úsáid sin ag comhlíonadh na
 mbeart cur chun feidhme a ghlacadh de bhun mhír 2.
 Tá an mhír seo gan dochar don chóras údaraithe
 maidir leis an speictream raidió atá in úsáid chun na pointí rochtana gan
 sreang a bhfuil raon beag acu a oibriú.
 2. Chun críocha chur chun feidhme
 aonfhoirmeach chóras an údaraithe ghinearálta maidir le húsáid, nascadh agus
 oibriú pointí rochtana gan sreang a bhfuil raon beag acu de bhun mhír 1,
 féadfaidh an Coimisiún gníomh cur chun feidhme a úsáid chun saintréithe
 teicniúla a shonrú maidir le dearadh, úsáid agus oibriú pointí rochtana gan
 sreang a bhfuil raon beag acu, agus áiritheoidh comhlíonadh an ghnímh sin go
 mbeidh na pointí sin neamhshonraíoch agus iad in úsáid i gcomhthéacsanna
 éagsúla logánta. Saineoidh an Coimisiún na saintréithe teicniúla sin trí
 thagairt do mhéid uasta, do chumhacht, do shaintréithe leictreamaighnéadacha,
 agus do thionchar amhairc, na bpointí rochtana gan sreang a bhfuil raon beag
 acu atá curtha in úsáid. Na saintréithe teicniúla sin maidir le húsáid pointí
 rochtana gan sreang a bhfuil raon beag acu, comhlíonfaidh siad ar a laghad
 ceanglais Threoir 2013/35/AE[30]
 agus na tairseacha atá sainmhínithe i Moladh Uimh. 1999/519/CE ón
 gComhairle[31].
 Na saintréithe teicniúla sin atá sonraithe le
 go bhféadfar úsáid, nascadh agus oibriú pointí rochtana gan sreang a bhfuil
 raon beag acu a chuimsiú faoi mhír 1, beidh siad gan dochar do cheanglais
 bhunúsacha Threoir 1999/5/CE ó Pharlaimint na hEorpa agus ón gComhairle
 maidir le táirgí den chineál sin a chur ar an margadh[32].
 Déanfar na gníomhartha cur chun feidhme sin a
 ghlacadh i gcomhréir leis an nós imeachta scrúdúcháin dá dtagraítear in Airteagal 33(2).
 Airteagal 16 – Comhordú an speictrim
 raidió i measc na mBallstát
 1. Gan dochar dá n‐oibleagáidí faoi
 chomhaontuithe idirnáisiúnta ábhartha, lena n‐áirítear Rialacháin Raidió
 an Aontais Idirnáisiúnta Teileachumarsáide, áiritheoidh na húdaráis náisiúnta
 inniúla go n‐eagrófar úsáid an speictrim raidió ar a gcríoch, agus
 déanfaidh siad go háirithe gach beart is gá maidir le leithdháileadh nó sannadh
 an speictrim raidió, ionas nach gcuirfear bac ar aon Bhallstát eile cead a
 thabhairt banda sonrach comhchuibhithe a úsáid ar a chríoch i gcomhréir le
 reachtaíocht an Aontais.
 2. Oibreoidh na Ballstáit i gcomhar le chéile
 chun comhordú ar bhonn trasteorann a dhéanamh ar úsáid an speictrim raidió lena
 áirithiú go gcomhlíonfar mír 1 agus lena áirithiú nach séanfaidh aon
 Bhallstát rochtain chothromasach ar an speictream raidió.
 3. Féadfaidh aon Bhallstát lena mbaineann
 cuireadh a thabhairt don Ghrúpa um an mBeartas Radaispeictrim an dea-mhian atá
 aige a úsáid chun cabhrú leis agus le haon Bhallstát eile chun an tAirteagal seo
 a chomhlíonadh.
 Féadfaidh an Coimisiún bearta cur chun feidhme
 a ghlacadh lena áirithiú go n‐urraimeoidh torthaí an chomhordaithe an
 ceanglas maidir le rochtain chothromasach ar an speictream raidió i measc na
 mBallstát ábhartha, le haon neamhréireachtaí praiticiúla thorthaí ar leith an
 chomhordaithe i mBallstáit dhifriúla a réiteach, nó chun forfheidhmiú réiteach
 comhordaithe a áirithiú faoi dhlí an Aontais. Déanfar na gníomhartha cur chun
 feidhme sin a ghlacadh i gcomhréir leis an nós imeachta scrúdúcháin dá
 dtagraítear in Airteagal 33(2).
 Roinn 2 – Táirgí Eorpacha de rochtain
 fhíorúil
 Airteagal 17 – Táirge Eorpach de
 rochtain fhíorúil ar leathanbhanda
 1.
 Measfar gurb é atá i soláthar táirge de rochtain fhíorúil
 ar leathanbhanda atá ceangailte i gcomhréir le hAirteagal 8 agus Airteagal 12
 de Threoir 2002/19/CE soláthar táirge Eorpaigh de rochtain fhíorúil ar
 leathanbhanda má sholáthraítear é i gcomhréir leis na paraiméadair íosta atá
 liostaithe i gceann de na Tairiscintí atá leagtha amach in Iarscríbhinn I
 agus go sásaíonn sé ar bhonn carnach na ceanglais shubstaineacha seo a leanas:
 (a) an deis é a thairiscint mar tháirge
 ardcháilíochta aon áit san Aontas;
 (b) uasleibhéal idir-inoibritheachta líonra
 agus seirbhíse agus bainistíocht líonra neamh‐idirdhealaitheach idir
 oibreoirí i gcomhréir le típeolaíocht na líonraí;
 (c) acmhainn freastal ar chríoch‐úsáideoirí
 ar bhonn iomaíoch;
 (d) éifeachtúlacht costais, agus aird a
 thabhairt ar an acmhainn é a chur chun feidhme ar líonraí reatha agus nua agus
 an acmhainn é a úsáid ag an am céanna le táirgí rochtana eile a fhéadfar a
 sholáthar ar an mbonneagar líonra céanna;
 (e) éifeachtúlacht oibríochtúil, go háirithe
 maidir le bacainní forfheidhmithe agus costais úsáide ar sholáthraithe de
 rochtain fhíorúil ar leathanbhanda agus ar iarrthóirí ar rochtain fhíorúil ar
 leathanbhanda a theorannú a mhéid is féidir;
 (f) go n‐urramófar na rialacha
 maidir le cosaint ar phríobháideachas, sonraí pearsanta, slándáil
 agus sláine líonraí agus an trédhearcacht i gcomhréir le dlí an
 Aontais.
 2. Beidh sé de chumhacht ag an gCoimisiún gníomhartha tarmligthe a ghlacadh
 i gcomhréir le hAirteagal 32 d’fhonn Iarscríbhinn I a oiriúnú i
 bhfianaise forbairtí sa mhargadh agus forbairtí teicneolaíocha, chun leanúint
 de na ceanglais shubstainteacha atá liostaithe i mír 1 a chomhlíonadh.
 Airteagal 18 – Coinníollacha rialála
 maidir le táirge Eorpach de rochtain fhíorúil ar leathanbhanda
 1.
 I gcás go ndearna údarás náisiúnta rialála oibleagáid chun
 rochtain mhórdhíola a thabhairt ar líonra den chéad ghlúin eile a fhorchur ar
 oibreoir i gcomhréir le hAirteagal 8 agus Airteagal 12 de Threoir 2002/19/CE,
 déanfaidh sé measúnú féachaint an mbeadh sé oiriúnach agus comhréireach
 oibleagáid chun táirge Eorpach de rochtain fhíorúil ar leathanbhanda a
 sholáthar ina ionad sin a bhfuil feidhmiúlachtaí aige atá coibhéiseach ar a
 laghad leis an táirge rochtana mórdhíola atá á fhorchur aige faoi láthair.
 Na húdaráis
 náisiúnta rialála dá dtagraítear sa chéad fhomhír, déanfaidh siad an measúnú
 riachtanach ar na leigheasanna atá ann cheana i dtaobh rochtana mórdhíola a
 luaithe is féidir tar éis don Rialachán seo teacht i bhfeidhm, is cuma faoi
 uainiú na hanailíse ar na margaí ábhartha i gcomhréir le hAirteagal 16(6)
 de Threoir 2002/21/CE.
 Más rud é go
 bhfuil údarás náisiúnta rialála a d’fhorchuir oibleagáid chun rochtain fhíorúil
 ar leathanbhanda a sholáthar den tuairim, tar éis dó measúnú a dhéanamh de bhun
 na chéad fhomhíre, nach bhfuil táirge Eorpach de rochtain fhíorúil ar
 leathanbhanda oiriúnach sna himthosca sonracha, tabharfaidh sé míniú
 réasúnaithe faoi ina dhréachtbheart i gcomhréir leis an nós imeachta atá
 leagtha amach in Airteagal 6 agus Airteagal 7 de Threoir 2002/21/CE.
 2.
 I gcás ina bhfuil sé beartaithe ag údarás náisiúnta
 rialála oibleagáid chun rochtain mhórdhíola ar líonra den chéad ghlúin eile a
 fhorchur ar oibreoir i gcomhréir le hAirteagal 8 agus Airteagal 12 de
 Threoir 2002/19/CE, déanfaidh sé measúnú go háirithe, sa bhreis ar na
 tosca atá leagtha síos in Airteagal 12(2) den Treoir sin, ar an bhfiúntas
 faoi seach a bhainfeadh leis an méid seo a leanas a fhorchur:
 (i)
 ionchur mórdhíola éighníomhach amhail rochtain fhisicúil
 dhíchuachta ar an lúb nó ar an bhfolúb logánta;
 (ii)
 ionchur mórdhíola neamhfhisiciúil nó fíorúil ina mbeadh
 feidhmiúlachtaí coibhéiseacha, agus go háirithe táirge Eorpach de rochtain
 fhíorúil ar leathanbhanda a chomhlíonann na ceanglais agus na paraiméadair
 shubstainteacha atá leagtha amach in Airteagal 17(1) agus in Iarscríbhinn I,
 pointe 1, den Rialachán seo.
 3.
 De mhaolú ar Airteagal 12(3) de Threoir 2002/19/CE,
 más rud é go bhfuil sé beartaithe ag údarás náisiúnta rialála oibleagáid chun
 rochtain fhíorúil ar leathanbhanda a sholáthar a fhorchur ar oibreoir i
 gcomhréir le hAirteagal 8 agus Airteagal 12 den Treoir sin, déanfaidh
 sé oibleagáid a fhorchur chun táirge Eorpach de rochtain fhíorúil ar
 leathanbhanda a sholáthar a bhfuil na feidhmiúlachtaí is ábhartha aige leis an
 riachtanas rialála a sainaithníodh sa mheasúnú a chomhlíonadh. I gcás ina bhfuil údarás náisiúnta rialála den
 tuairim nach mbeadh táirge Eorpach de rochtain fhíorúil ar leathanbhanda
 oiriúnach sna himthosca sonracha sin, tabharfaidh sé míniú réasúnaithe faoi ina
 dhréachbheart i gcomhréir leis an nós imeachta atá leagtha amach in Airteagal 6
 agus Airteagal 7 de Threoir 2002/21/CE.
 4.
 I gcás ina bhfuil measúnú á dhéanamh de bhun mhír 1,
 mhír 2 nó mhír 3 faoinar cheart nó nár cheart táirge Eorpach de
 rochtain fhíorúil ar leathanbhanda a fhorchur in ionad aon táirge eile de
 rochtain mhórdhíola, tabharfaidh an t‐údarás náisiúnta rialála aird ar an
 spéis atá i gcoinníollacha rialála cóineasaithe ar fud an Aontais maidir le
 leigheasanna i leith rochtana miondíola, ar riocht reatha agus ionchasach na
 hiomaíochta atá bunaithe ar bhonneagar agus ar an éabhlóid ar dhálaí an
 mhargaidh maidir le líonraí iomaíocha den chéad ghlúin eile a sholáthar, ar
 infheistíochtaí a rinne an t‐oibreoir atá ainmnithe mar oibreoir a bhfuil
 cumhacht shuntasach aige sa mhargadh agus ag cuardaitheoirí rochtana, agus ar
 an tréimhse amúchta do na hinfheistíochtaí sin.
 Leagfaidh an t‐údarás
 náisiúnta rialála síos idirthréimhse chun táirge Eorpach de rochtain fhíorúil
 ar leathanbhanda a chur in ionad táirge de rochtain mhórdhíola atá ann cheana.
 5.
 De mhaolú ar Airteagal 9(3) de Threoir 2002/19/CE,
 i gcás ina bhfuil oibleagáidí ar oibreoir faoi Airteagal 8 agus Airteagal 12
 den Treoir sin táirge Eorpach de rochtain fhíorúil ar leathanbhanda a
 sholáthar, áiritheoidh na húdaráis náisiúnta rialála go bhfoilseofar tairiscint
 tagartha ina mbeidh, ar a laghad, na heilimintí atá leagtha amach in Iarscríbhinn I,
 pointe 1, pointe 2 nó pointe 3, de réir mar a bheidh.
 6.
 De mhaolú ar Airteagal 16(3) de Threoir 2002/21/CE,
 ní dhéanfaidh údarás náisiúnta rialála tréimhse fógra shainordaitheach a
 fhorchur sula dtarraingeofar siar oibleagáid a forchuireadh roimhe sin chun
 táirge Eorpach de rochtain fhíorúil ar leathanbhanda a chomhlíonann na
 ceanglais agus na paraiméadair shubstainteacha atá leagtha amach in Airteagal 17(1)
 agus in Iarscríbhinn I, pointe 2 den Rialachán seo a thairiscint, má
 thugann an t‐oibreoir lena mbaineann gealltanas ar bhonn deonach táirge
 den sórt sin a chur ar fáil ar iarratas ó thríú páirtithe ar théarmaí córa agus
 réasúnacha do thréimhse bhreise trí bliana.
 7.
 Más rud é go bhfuil údarás náisiúnta rialála ag déanamh
 breithniú, maidir le measúnú de bhun mhír 2 nó mhír 3, faoinar cheart
 dó rialuithe praghsanna a fhorchur nó a choimeád i gcomhréir le hAirteagal 13
 de Threoir 2002/19/CE maidir le rochtain mhórdhíola ar líonraí den chéad
 ghlúin eile, bíodh sin trí tháirgí Eorpacha de rochtain fhíorúil ar
 leathanbhanda nó ar shlí eile, tabharfaidh sé aird ar riocht na hiomaíochta i
 dtaobh phraghsanna, rogha agus cháilíocht na dtáirgí atá á dtairiscint ar an
 leibhéal miondíola. Tabharfaidh sé aird ar
 éifeachtacht na cosanta i gcoinne idirdhealaithe ar an leibhéal mórdhíola agus
 ar riocht na hiomaíochta atá bunaithe ar bhonneagar ó líonraí eile fosaithe nó
 ó líonraí gan sreang, agus cuirfidh sé béim chuí ar an ról atá ag iomaíocht
 bhonneagarbhunaithe atá ann idir líonraí den chéad ghlúin eile maidir le
 feasbhsúcháin bhreise a éileamh maidir leis an gcáilíocht do chríoch‐úsáideoirí,
 d’fhonn a chinneadh an mbeadh nó nach mbeadh gá le rialuithe praghsanna ar
 rochtain mhórdhíola nó an mbeadh nó nach mbeadh siad comhréireach sa chás
 sonrach sin.
 Airteagal 19 – Táirge lúdrachta ar
 cháilíocht dhearbhaithe seirbhíse (ASQ)
 1.
 Beidh sé de cheart ag aon oibreoir táirge lúdrachta
 Eorpach ASQ a sholáthar mar atá sonraithe i mír 4.
 2.
 Sásóidh gach oibreoir aon iarratas réasúnach ar tháirge
 lúdrachta Eorpach ASQ a sholáthar mar atá sonraithe i mír 4 a chuirfidh
 soláthraí údaraithe de sheirbhísí cumarsáide leictreonaí isteach i scríbhinn. Aon diúltú táirge Eorpach ASQ a sholáthar, beidh sé
 bunaithe ar chritéir oibiachtúla. Sonróidh an t‐oibreoir
 na cúiseanna le haon diúltú laistigh de mhí amháin tar éis dó an t‐iarratas
 i scríbhinn a fháil.
 Measfar gur foras
 oibiachtúil le diúltú é nuair nach bhfuil an páirtí atá ag iarraidh go
 soláthrófaí táirge Eorpach lúdrachta ASQ dó in ann nó nach bhfuil sé
 toilteanach táirge Eorpach lúdrachta ASQ a chur ar fáil laistigh den Aontas nó
 i dtríú tíortha don pháirtí ar ar iarradh sin ar théarmaí réasúnacha, má iarann
 an páirtí deireanach sin amhlaidh.
 3.
 I gcás ina ndiúltaítear don iarratas, nó nach dtagtar ar
 chomhaontú maidir le téarmaí agus coinníollacha sonracha, lena n‐áirítear
 ó thaobh praghais de, laistigh de dhá mhí ón iarraidh i scríbhinn a fháil,
 beidh ceachtar páirtí i dteideal an cheist a chur faoi bhráid an údaráis
 rialála náisiúnta ábhartha de bhun Airteagal 20 de Threoir 2002/21/CE. Ina leithéid sin de chás, beidh feidhm ag Airteagal 3(6)
 den Rialachán seo.
 4.
 Measfar gurb é atá i soláthar táirge lúdrachta soláthar
 táirge Eorpaigh lúdrachta ASQ má sholáthraítear é i gcomhréir leis na
 paraiméadair íosta atá liostaithe in Iarscríbhinn II agus go sásaíonn sé ar
 bhonn carnach na ceanglais shubstaineacha seo a leanas:
 (a) an deis é a
 thairiscint mar tháirge ardcháilíochta aon áit san Aontas;
 (b) go gcuireann
 sé ar chumas soláthraithe seirbhíse riachtanais a gcríoch‐úsáideoirí a
 chomhlíonadh;
 (c) éifeachtúlacht
 costais, agus réitigh atá ann cheana a fhéadfar a sholáthar ar na líonraí
 céanna á gcur san áireamh;
 (d) éifeachtúlacht
 oibríochtúil, go háirithe maidir le bacainní forfheidhmithe agus costais úsáide
 ar chustaiméirí a theorannú a mhéid is féidir; agus
 (e) go n‐urramófar
 na rialacha maidir le cosaint ar phríobháideachas, sonraí pearsanta,
 slándáil agus sláine líonraí agus an trédhearcacht i gcomhréir
 le dlí an Aontais.
 5.
 Beidh sé de chumhacht ag an gCoimisiún gníomhartha
 tarmligthe a ghlacadh i gcomhréir le hAirteagal 32 d’fhonn Iarscríbhinn II
 a oiriúnú i bhfianaise forbairtí sa mhargadh agus forbairtí teicneolaíocha,
 chun leanúint de na ceanglais shubstainteacha atá liostaithe i mír 4 a
 chomhlíonadh.
 Airteagal 20 – Bearta maidir le táirgí
 Eorpacha rochtana
 1.
 Déanfaidh an Coimisiún faoin 1 Eanáir 2016 bearta cur chun
 feidhme a ghlacadh lena leagfar síos rialacha teicniúla agus modheolaíochta
 aonfhoirmeacha chun táirge Eorpach de rochtain fhíorúil ar leathanbhanda a chur
 chun feidhme de réir bhrí Airteagal 17 agus Iarscríbhinn I, pointe 1,
 i gcomhréir leis na critéir agus leis na paraiméadair atá sonraithe iontu agus
 d'fhonn a áirithiú go mbeidh feidhmiúlacht táirge den chineál sin de rochtain
 fhíorúil mhórdhíola ar líonraí den chéad ghlúin eile coibhéiseach le táirge de
 rochtain fhisiciúil dhíchuachta. Déanfar na
 gníomhartha cur chun feidhme sin a ghlacadh i gcomhréir leis an nós imeachta
 scrúdúcháin dá dtagraítear in Airteagal 33(2).
 2.
 Féadfaidh an Coimisiún gníomhartha cur chun feidhme a
 ghlacadh lena leagfar síos rialacha teicniúla agus modheolaíochta
 aonfhoirmeacha chun táirge Eorpach rochtana amháin nó níos mó a chur chun
 feidhme de réir bhrí Airteagal 17 agus Airteagal 19 agus Iarscríbhinn I,
 pointe 2 agus pointe 3, agus Iarscríbhinn II, i gcomhréir leis na critéir
 agus na paraiméadair faoi seach ata sonraithe iontu. Déanfar
 na gníomhartha cur chun feidhme sin a ghlacadh i gcomhréir leis an nós imeachta
 scrúdúcháin dá dtagraítear in Airteagal 33(2).
 Caibidil IV
 Cearta comhchuibhithe críoch‐úsáideoirí
 Airteagal 21 – Deireadh a chur le
 srianta agus idirdhealú
 1.
 Ní chuirfidh na húdaráis phoiblí srian le saoirse críoch‐úsáideoirí
 úsáid a bhaint as líonraí poiblí cumarsáide leictreonaí nó seirbhísí cumarsáide
 leictreonaí atá ar fáil go poiblí a chuireann gnóthas atá bunaithe i mBallstát
 eile ar fáil.
 2.
 Ní chuirfidh soláthraithe de chumarsáid leictreonach don
 phobal aon cheanglais idirdhealaithe ná coinníollacha rochtana ná úsáide i
 bhfeidhm maidir le críoch‐úsáideoirí atá bunaithe ar náisiúntacht nó áit
 chónaithe an chríoch‐úsáideora ach amháin má tá bonn cirt oibiachtúil
 leis na héagsúlachtaí sin.
 3.
 Ní chuirfidh soláthraithe de chumarsáid leictreonach don
 phobal aon taraifí i bhfeidhm ar chumarsáid laistigh den Aontas a dtagann
 deireadh léi i mBallstát eile atá níos airde, ach amháin má tá bonn cirt
 oibiachtúil leo:
 a) maidir le
 cumarsáid fhosaithe, ná na taraifí ar chianchumarsáid intíre;
 b) maidir le
 cumarsáid shoghluaiste, ná na hEora‐tharaifí ar chumarsáid fhánaíochta
 rialáilte guthghlaonna agus SMS, faoi seach, a bunaíodh le Rialachán (CE) Uimh. 531/2012.
 Airteagal 22 – Réiteach díospóide
 trasteorann
 1.
 Beidh feidhm ag na nósanna imeachta lasmuigh de chúirt a
 bunaíodh le hAirteagal 34(1) de Threoir 2002/22/CE freisin maidir le
 díospóidí a bhaineann le conarthaí idir custaiméirí, agus críoch‐úsáideoirí
 eile a mhéad atá na nósanna imeachta sin lasmuigh de chúirt ar fáil dóibh
 freisin, agus soláthraithe de chumarsáid leictreonach don phobal atá bunaithe i
 mBallstát eile. I gcás díospóidí a thagann faoi raon feidhme Threoir 2013/11/AE[33], beidh feidhm ag forálacha na
 Treorach sin.
 Airteagal 23 – Saoirse maidir le
 rochtain oscailte idirlín a chur ar fáil agus fónamh a bhaint aisti, agus
 bainistiú réasúnta tráchta
 1. Féadfaidh críoch‐úsáideoirí rochtain
 a fháil ar fhaisnéis agus ar ábhar agus an fhaisnéis agus an t‐ábhar sin
 a dháileadh, feidhmchláir a fheidhmiú agus na seirbhísí is rogha leo a úsáid
 trína seirbhís rochtana idirlín.
 Féadfaidh críoch‐úsáideoirí
 comhaontuithe a dhéanamh maidir le toirteanna agus luasanna sonraí le
 soláthraithe de sheirbhísí rochtana idirlín agus, i gcomhréir le comhaontuithe
 den chineál sin maidir le toirteanna sonraí, fónamh a bhaint as aon tairiscint
 ó sholáthraithe ábhair, feidhmchlár agus seirbhísí idirlín.
 2. Féadfaidh críoch‐úsáideoirí
 comhaontú le soláthraithe de chumarsáid leictreonach don phobal nó le
 soláthraithe de inneachair, feidhmchlár agus seirbhísí freisin maidir le
 soláthar seirbhísí speisialaithe a bhfuil cáilíocht fheabhsaithe seirbhíse ag
 baint leo.
 Ionas gur féidir
 seirbhísí speisialaithe a sholáthar do chríoch‐úsáideoirí, féadfaidh
 soláthraithe ábhair, feidhmchlár agus seirbhísí agus soláthraithe de chumarsáid
 leictreonach don phobal comhaontuithe a dhéanamh le chéile chun na toirteanna
 nó trácht sonraí lena mbaineann a tharchur mar shainseirbhísí lena ngabhann
 cáilíocht seirbhíse shainithe nó acmhainn thiomnaithe. Ní dhéanfaidh soláthar seirbhísí
 speisialaithe dochar ar shlí athfhillteach nó leanúnach do cháilíocht ghinearálta
 na seirbhísí rochtana idirlín.
 3. Tá an tAirteagal
 seo gan dochar do reachtaíocht an Aontais nó don reachtaíocht náisiúnta a
 bhaineann le dlíthiúlacht na faisnéise, an ábhair, an fheidhmchláir nó na
 seirbhísí arna dtarchur.
 4. Déanfar
 feidhmiú na saoirse dá bhforáiltear i mír 1 agus mír 2 a éascú le
 soláthar faisnéise iomláine i gcomhréir le hAirteagail 25(1), 26(2), agus
 27(1) agus (2).
 5. Laistigh de theorainneacha aon toirteanna
 nó luasanna sonraí maidir le rochtain idirlín a comhaontaíodh le conradh, ní
 chuirfidh soláthraithe de sheirbhísí rochtana idirlín srian leis an tsaoirse dá
 bhforáiltear i mír 1 trí ábhar sonrach, feidhmchláir shonracha nó
 seirbhísí sonracha, nó aicmí sonracha díobh, a chosc, a mhoilliú, a dhíghrádú
 nó a idirdhealú, seachas i gcásanna nuair is gá bearta bainistithe tráchta
 réasúnta a chur i bhfeidhm. Beidh na bearta bainistithe tráchta réasúnta
 trédhearcach, neamh‐idirdhealaitheach, agus comhréireach agus beidh gá
 leo chun:
 a) foráil reachtach nó ordú cúirte a chur chun
 feidhme, nó coireanna tromchúiseacha a chosc nó bac a chur orthu;
 b) sláine agus slándáil an líonra, seirbhísí a
 chuirtear ar fáil tríd an líonra sin, agus teirminéil críoch‐úsáideoirí a
 chaomhnú;
 c) tarchur cumarsáide gan iarraidh chuig críoch‐úsáideoirí
 a bhfuil réamhthoiliú tugtha acu do na bearta sriantacha sin a chosc;
 d) éifeachtaí
 plódaithe líonra sealadaigh nó eisceachtúil a íoslaghdú ar choinníoll go
 gcaitear go cothrom le cineálacha coibhéiseacha tráchta.
 Ní bheidh i
 gceist le bainistiú tráchta réasúnta ach próiseáil sonraí is gá agus atá
 comhréireach chun na cuspóirí atá leagtha amach sa mhír seo a bhaint amach.
 Airteagal 24 – Coimircí maidir le
 cáilíocht seirbhíse
 1. Áiritheoidh na húdaráis rialála náisiúnta agus
 déanfaidh siad dlúthfhaireachán ar chumas éifeachtach críoch-úsáideoirí tairbhe
 a bhaint as an tsaoirse dá bhforáiltear in Airteagal 23(1) agus (2),
 comhlíonadh Airteagal 23(5), agus fáil leanúnach a bheith ar sheirbhísí
 rochtana idirlín neamh‐idirdhealaitheacha ar leibhéil cáilíochta a
 léiríonn an dul chun cinn i gcúrsaí teicneolaíochta nach ndéanann seirbhísí
 speisialaithe dochar dó. Déanfaidh siad, i gcomhar leis húdaráis inniúla
 náisiúnta eile, faireachán ar éifeachtaí na seirbhísí speisialaithe ar
 éagsúlacht chultúrtha agus ar nuálaíocht. Tabharfaidh na húdaráis rialála náisiúnta
 tuairsc bhliantúil don Choimisiún agus do Chomhlacht na Rialálaithe Eorpacha um
 Chumarsáid Leictreonach (BEREC) ar a bhfaireachán agus a dtorthaí.
 2. Chun dochar ginearálta na cáilíochta
 seirbhíse do sheirbhísí rochtana idirlín a chosc nó chun cumas úsáideoirí ábhar
 nó faisnéis a rochtain agus a dháileadh a chosaint nó chun na feidhmchláir agus
 na seirbhísí is rogha leo a fheidhmiú, beidh sé de chumhacht ag na húdaráis
 rialála náisiúnta íoscheanglais maidir le cáilíocht seirbhíse a fhorchur ar sholáthraithe
 cumarsáide leictreonaí don phobal.
 Cuirfidh na
 húdaráis rialála náisiúnta, i dtráth cuí roimh aon cheanglais mar sin a
 fhorchur, achoimre ar fáil don Choimisiún ar an bhforas gníomhaíochta, ar an
 ceanglais atá beartaithe agus ar an ngníomhaíocht atá beartaithe. Cuirfear an
 fhaisnéis sin ar fáil do BEREC freisin. Féadfaidh an Coimisiún, tar éis dó an
 fhaisnéis sin a scrúdú, barúlacha nó moltaí a thabhairt, go háirithe chun a
 áirithiú nach ndéanfaidh na ceanglais atá beartaithe dochar d'fheidhmiú an
 mhargaidh inmheánaigh. Ní ghlacfar na ceanglais atá beartaithe go ceann
 tréimhse dhá mhí tar éis don Choimisiún an fhaisnéis iomlán a fháil ach amháin
 má chomhaontaíonn an Coimisiún agus an t‐údarás rialála náisiúnta a
 mhalairt, nó má tá an tréimhse ghiorraithe scrúdúcháin curtha in iúl don údarás
 rialála náisiúnta ag an gCoimisiún, nó má tá barúlacha nó moltaí tugtha ag an
 gCoimisiún. Tabharfaidh na húdaráis rialála náisiúnta lánaird ar bharúlacha nó
 moltaí an Choimisiúin agus cuirfidh siad na ceanglais ghlactha in iúl don
 Choimisiún agus do BEREC.
 3. Féadfaidh an Coimisiún gníomhartha
 tarmligthe a ghlacadh lena sainítear coinníollacha aonfhoirmeacha do chur chun
 feidhme oibleagáidí na n‐údarás náisiúnta inniúil faoin Airteagal seo.
 Déanfar na gníomhartha cur chun feidhme sin a ghlacadh i gcomhréir leis an nós
 imeachta scrúdúcháin dá dtagraítear in Airteagal 33(2).
 Airteagal 25 – Trédhearcacht agus
 foilsiú faisnéise
 1. Foilseoidh soláthraithe de chumarsáid
 leictreonach don phobal, seachas i gcás tairiscintí a ndéantar caibidlíocht
 aonair orthu, faisnéis thrédhearcach, leordhóthanach agus cothrom le dáta
 maidir leis na nithe seo a leanas:
 a) a n‐ainm, a seoladh agus a bhfaisnéis teagmhála;
 b) i gcás gach plean taraife, na seirbhísí a thairgtear agus na paraiméadair
 ábhartha i leith cáilíochta seirbhíse, na praghsanna is infheidhme (do
 chustaiméirí agus an cháin san áireamh) agus aon mhuirir is infheidhme
 (rochtain, úsáid, cothabháil agus aon mhuirir bhreise), chomh maith le costais
 i ndáil le trealamh críochfoirt.
 c) taraifí is infheidhme maidir le haon uimhir nó seirbhís atá faoi
 réir coinníollacha praghsála ar leith;
 d) cáilíocht a seirbhísí, i gcomhréir le gníomhartha tarmligthe dá
 bhforáiltear i mír 2;
 e) seirbhísí rochtana idirlín, nuair is ann dóibh, ina sonraítear an
 méid seo a leanas:
 (i) an luas sonraí
 iarbhír atá ar fáil le híoslódáil agus le huaslódáil i mBallstát cónaithe an chríoch-úsáideora;
 (ii) leibhéal na
 srianta le toirt sonraí is infheidhme, más ann dóibh;
 na praghsanna maidir leis an toirt sonraí atá ar fáil a mhéadú ar bhonn
 ad hoc nó fadtréimhseach; an luas sonraí, agus
 an costas a bhaineann leis, atá ar fáil tar éis an toirt sonraí is infheidhme a
 úsáid go hiomlán, má tá sí teoranta; agus na
 modhanna atá ar fáil do chríoch-úsáideoirí faireachán a dhéanamh tráth ar bith
 ar leibhéal reatha a n‐úsáide;
 (iii) míniú
 soiléir agus sothuigthe ar conas is féidir le haon srian le toirt sonraí, an
 luas iarbhír atá ar fáil agus paraiméadair eile i leith cáilíochta, agus úsáid
 chomhuaineach seirbhísí speisialaithe a bhfuil cáilíocht fheabhsaithe seirbhíse
 ag baint leo, difear praiticiúil a dhéanamh d'úsáid an ábhair, na bhfeidhmchlár
 agus na seirbhísí;
 (iv) faisnéis
 maidir le haon nósanna imeachta a chuireann an soláthraí i bhfeidhm chun trácht
 a thomhas agus a mhúnlú chun plódú líonra a sheachaint, agus conas a
 d'fhéadfadh na nósanna imeachta sin difear a dhéanamh do cháilíocht seirbhíse
 agus do chosaint sonraí pearsanta;
 f) bearta a
 dhéantar chun coibhéis rochtana a áirithiú do chríoch-úsáideoirí atá faoi
 mhíchumas, lena n‐áirítear faisnéis rialta, cothrom le dáta faoi
 mhionsonraí táirgí agus seirbhísí arna gceapadh dóibh;
 g) téarmaí agus coinníollacha caighdeánacha a gconartha, lena n‐áirítear
 íostréimhse chonartha, na coinníollacha maidir leis an gconradh agus aon
 mhuirir a bheadh dlite dá gcuirfí deireadh leis an gconradh roimh dhul in éag
 an chonartha, na nósanna imeachta agus na muirir dhíreacha a bhaineann le
 hathrú agus inaistritheacht uimhreacha agus aitheantóirí eile, agus socruithe
 cúitimh i gcás moille ar an an athrú nó i gcás mí‐úsáid a bhaint as an
 athrú;
 h) rochtain ar sheirbhísí éigeandála agus faisnéis faoi shuíomh an
 ghlaoiteora i gcás na seirbhísí ar fad a chuirtear ar fáil, aon srianta le
 soláthar seirbhísí éigeandála faoi Airteagal 26 de Threoir 2002/22/CE,
 agus aon athruithe orthu;
 i) cearta maidir le seirbhís uilíoch, lena n‐áirítear, más
 iomchuí, na saoráidí agus seirbhísí atá luaite in Iarscríbhinn I a
 ghabhann le Treoir 2002/22/CE.
 Foilseofar an fhaisnéis i bhfoirm shoiléir, chuimsitheach agus ar
 féidir a rochtain go héasca i dteangacha oifigiúla an Bhallstáit ina dtairgtear
 an tseirbhís, agus tabharfar an fhaisnéis cothrom le dáta go rialta. Soláthrófar
 an fhaisnéis, arna iarraidh sin, do na húdaráis rialála náisiúnta ábhartha roimh
 í a fhoilsiú. Léireofar aon difreáil sna
 coinníollacha arna gcur i bhfeidhm ar chustaiméirí agus críoch-úsáideoirí eile
 go soiléir.
 2. Féadfaidh an Coimisiún
 gníomhartha tarmligthe a ghlacadh ina sonraítear na modhanna chun luas
 seirbhísí rochtana idirlín a thomhas, na paraiméadair i leith cáilíochta
 seirbhíse agus na modhanna chun iad a thomhas, agus ábhar, foirm agus modh na
 faisnéise atá le foilsiú, lena n‐áirítear sásraí deimhnithe cáilíochta a
 d'fhéadfadh a bheith ann. Féadfaidh an
 Coimisiún na paraiméadair, sainmhínithe agus modhanna tomhais atá leagtha amach
 in Iarscríbhinn III de Threoir 2002/22/CE a chur san áireamh. Glacfar
 na gníomhartha cur chun feidhme sin i gcomhréir leis an nós imeachta
 scrúdúcháin dá dtagraítear in Airteagal 33(2).
 3. Beidh fáil ag críoch-úsáideoirí
 ar uirlisí meastóireachta neamhspleáiche lena bhféadfaidh siad comparáid a
 dhéanamh idir fheidhmíocht na rochtana líonra agus na seirbhísí cumarsáide
 leictreonaí agus ar an gcostas a bhaineann le patrúin úsáide mhalartacha. Chuige
 sin, bunóidh na Ballstáit scéim deimhniúcháin dheonach do shuíomhanna gréasáin
 idirghníomhacha, treoirleabhair nó uirlisí cosúla. Bronnfar an deimhniú ar
 bhonn ceanglas oibiachtúil, trédhearcach agus comhréireach, go háirithe
 neamhspleáchas ar aon soláthraí de chumarsáid don phobal, úsáid teanga
 soiléire, soláthar faisnéise iomláine agus chun dáta, agus oibriú nós imeachta
 éifeachtach le haghaidh gearán. I gcás nach bhfuil saoráidí comparáide
 deimhnithe le fáil saor in aisce nó ar phraghas réasúnta ar an margadh,
 cuirfidh na húdaráis rialála náisiúnta nó údaráis náisiúnta inniúla eile na saoráidí
 sin ar fáil iad féin nó trí thriú páirtithe i gcomhréir leis na ceanglais
 deimhniúcháin. Beidh an fhaisnéis a fhoilsíonn soláthraithe cumarsáide
 leictreonaí don phobal ar fáil, saor in aisce, ar mhaithe le saoráidí comparáide
 a chur ar fáil.
 4. Arna iarraidh sin do na
 húdaráis ábhartha phoiblí, dáilfidh soláthraithe cumarsáide leictreonaí don
 phobal faisnéis ar mhaithe le leas an phobail saor in aisce ar chríoch-úsáideoirí,
 más iomchuí, trí na modhanna céanna a úsáideann siad go hiondúil ina gcumarsáid
 le críoch-úsáideoirí. I gcás mar sin, cuirfidh
 na húdaráis ábhartha phoiblí an fhaisnéis sin ar fáil do na soláthraithe
 cumarsáide leictreonaí don phobal i bhformáid chaighdeánach agus féadfar a
 áireamh inti, inter alia, na topaicí seo a leanas:
 (a) na húsáidí is coitianta a bhaintear as seirbhísí cumarsáide
 leictreonaí chun dul i mbun gníomhaíochtaí neamhdhleathacha nó chun ábhar
 díobhálach a scaipeadh, go háirithe i gcás ina bhféadfadh na húsáidí sin dochar
 a dhéanamh d'urramú ceart agus saoirse daoine eile, lena n‐áirítear
 sáruithe ar chearta cosanta sonraí, cóipcheart agus cearta lena mbaineann, agus
 na hiarmhairtí dlí a bheadh acu; agus
 (b) trí bhíthin cosanta in aghaidh rioscaí do shlándáil phearsanta agus
 rochtain neamhdhleathach ar shonraí pearsanta agus seirbhísí cumarsáide
 leictreonaí in úsáid.
 Airteagal 26 – Ceanglais faisnéise
 maidir le conarthaí
 1.
 Sula mbeidh conradh maidir le soláthar naisc le líonra poiblí
 cumarsáide leictreonaí nó seirbhísí cumarsáide leictreonaí atá ar fáil go
 poiblí ina cheangal, cuirfidh soláthraithe cumarsáide leictreonaí don phobal ar
 fáil do chustaiméirí, agus do chríoch-úsáideoirí eile ach amháin má tá a
 mhalairt comhaontaithe acu go soiléir, an fhaisnéis seo a leanas ar a laghad:
 (a) aitheantas,
 seoladh agus faisnéis teagmhála an tsoláthraí agus, má tá siad difriúil,
 seoladh agus faisnéis teagmhála le haghaidh gearán;
 (b) príomh‐shaintréithe
 na seirbhísí arna gcur ar fáil, lena n‐áirítear go háirithe:
 (i) i gcás gach
 plean taraife, na cineálacha seirbhísí a thairgtear, na toirteanna cumarsáide
 atá san áireamh agus na paraiméadair ábhartha ar fad i leith cáilíochta
 seirbhíse, lena n‐áirítear an tréimhse don chéad nasc;
 (ii) an bhfuil
 rochtain ar sheirbhísí éigeandála agus faisnéis eile faoi shuíomh an
 ghlaoiteora á gcur ar fáil, agus má tá, cé na Ballstáit ina bhfuiltear á gcur
 ar fáil, agus aon srianta le soláthar seirbhísí éigeandála i gcomhréir le hAirteagal 26
 de Threoir 2002/22/CE;
 (iii) na
 cineálacha seirbhísí iardhíola, seirbhísí cothabhála agus seirbhísí tacaíochta
 custaiméara atá á gcur ar fáil, na coinníollacha agus na muirir ar na seirbhísí
 sin, agus na bealaí chun dul i dteagmháil leis na seirbhísí sin;
 (iv) aon srianta
 arna bhforchur ag an soláthraí le húsáid a bhaint as an trealamh críochfoirt
 arna sholáthar, lena n‐áirítear faisnéis faoi dhíghlasáil an trealaimh
 chríochfoirt agus aon mhuirir lena mbaineann má chuirtear deireadh leis an
 gconradh roimh dheireadh na híostréimhse conartha;
 (c) mionsonraí
 faoi na praghsanna agus taraifí (do chustaiméirí lena n‐áirítear cáin
 agus muirir bhreise a d'fhéadfadh a bheith dlite) agus na modhanna trína
 gcuirtear faisnéis cothrom le dáta faoi na taraifí agus muirir ar fad is infheidhme
 ar fáil;
 (d) na modhanna
 íocaíochta a thairgtear agus aon éagsúlachtaí costais mar gheall ar an modh
 íocaíochta, agus na saoráidí atá ar fáil chun trédhearcacht billí a chosaint
 agus faireachán a dhéanamh ar an leibhéal úsáide;
 (e) tréimhse an
 chonartha agus na coinníollacha maidir leis an gconradh a athnuachan agus
 deireadh a chur leis, lena n‐áirítear:
 (i) aon íos‐úsáid
 nó íostréimhse atá faoi cheangal chun tairbhe a bhaint as téarmaí maidir le
 hardú céime;
 (ii)
 aon mhuirir a bhaineann le hathrú agus inaistritheacht
 uimhreacha agus aitheantóirí eile, lena n‐áirítear socruithe cúitimh i
 gcás moille ar an athrú nó i gcás mí‐úsáid a bhaint as an athrú;
 (iii)
 aon mhuirir a bheadh dlite dá gcuirfi deireadh leis an
 gconradh roimh dhul in éag an chonartha, lena n‐áirítear aon ghnóthú
 costas i ndáil le trealamh críochfoirt (ar bhonn modhanna gnáth‐dhímheasa)
 agus buntáistí eile maidir le hardú céime (ar bhonn pro
 rata temporis);
 (f) aon socruithe
 cúitimh agus aisíocaíochta, lena n‐áirítear tagairt shoiléir do chearta
 reachtúla an chríoch-úsáideora, a bhfuil feidhm acu mura gcomhlíontar na
 leibhéil cáilíochta seirbhíse sa chonradh;
 (g) i gcás ina
 bhfuil oibleagáid ann i gcomhréir le hAirteagal 25 de Threoir 2002/22/CE,
 roghanna an chríoch-úsáideora maidir le cé acu ba cheart a shonraí pearsanta a
 chur in eolaire nó nár cheart, agus na sonraí lena mbaineann;
 (h) i gcás críoch-úsáideoirí
 atá faoi mhíchumas, mionsonraí na dtáirgí agus na seirbhísí a ceapadh dóibh;
 (i) na modhanna
 maidir le tús a chur le nósanna imeachta chun díospóidí a réiteach, lena n‐áirítear
 díospóidí trasteorann, i gcomhréir le hAirteagal 34 de Threoir 2002/22/CE
 agus Airteagal 22 den Rialachán seo;
 (j) an cineál gníomhaíochta a d'fhéadfadh an soláthraí a dhéanamh agus
 é ag freagairt d'eachtraí nó bagairtí slándála nó sláine agus leochaileachtaí.
 2.
 Anuas ar mhír 1, cuirfidh soláthraithe cumarsáide leictreonaí
 don phobal ar fáil do chríoch-úsáideoirí, ach amháin má chomhaontaíonn críoch-úsáideoir
 nach custaiméir é a mhalairt, an fhaisnéis seo a leanas ar a laghad i ndáil
 lena seirbhísí rochtana idirlín:
 (a) leibhéal na
 srianta le toirt sonraí is infheidhme, más ann dóibh;
 na praghsanna maidir leis an toirt sonraí atá ar fáil a mhéadú ar bhonn
 ad hoc nó fadtréimhseach; an luas sonraí, agus
 an costas a bhaineann leis, atá ar fáil tar éis an toirt sonraí is infheidhme a
 úsáid go hiomlán, má tá sí teoranta; agus
 conas is féidir le críoch-úsáideoirí faireachán a dhéanamh tráth ar bith ar
 leibhéal reatha a n‐úsáide;
 (b)
 an luas sonraí iarbhír atá ar fáil le híoslódáil agus le
 huaslódáil i bpríomhshuíomh an chríoch-úsáideora, lena n‐áirítear raonta
 luais iarbhír, meáin luais agus luais buaic‐ama, lena n-áirítear an
 tionchar féideartha má thugtar rochtain trí líonra ceantair logánta raidió tríú
 páirtithe;
 (c) paraiméadair
 eile i leith cáilíochta seirbhíse;
 (d) faisnéis
 maidir le haon nósanna imeachta a chuireann an soláthraí i bhfeidhm chun trácht
 a thomhas agus a mhúnlú chun plódú líonra a sheachaint, agus faisnéis faoi
 conas a d'fhéadfadh na nósanna imeachta sin difear a dhéanamh do cháilíocht
 seirbhíse agus do chosaint sonraí pearsanta;
 (iii) míniú
 soiléir agus sothuigthe ar conas is féidir le haon srian le toirt, an luas
 iarbhír atá ar fáil agus paraiméadair eile i leith cáilíochta seirbhíse, agus
 úsáid chomhuaineach seirbhísí speisialaithe a bhfuil cáilíocht fheabhsaithe
 seirbhíse ag baint leo, difear praiticiúil a dhéanmh d'úsáid an ábhair, na
 bhfeidhmchlár agus na seirbhísí.
 3. Cuirfear an
 fhaisnéis dá dtagraítear i mír 1 agus mír 2 ar fáil ar bhealach
 soiléir, cuimsitheach agus ar bhealach is féidir a rochtain go héasca i dteanga
 oifigiúil de chuid Bhallstát cónaithe an chríoch-úsáideora, agus tabharfar an
 fhaisnéis cothrom le dáta go rialta. Beidh an
 fhaisnéis sin mar chuid dhílis den chonradh agus ní dhéanfar í a athrú ach
 amháin má chomhaontaíonn na páirtithe conarthacha a mhalairt go soiléir. Gheobhaidh an críoch-úsáideoir cóip den chonradh i
 scríbhinn.
 4.
 Féadfaidh an Coimisiún gníomhartha tarmligthe a ghlacadh
 ina sonraítear mionsonraí na gceanglas faisnéise atá liostaithe i mír 2. Déanfar na gníomhartha cur chun feidhme sin a
 ghlacadh i gcomhréir leis an nós imeachta scrúdúcháin dá dtagraítear in Airteagal 33(2).
 5. Sa chonradh freisin, arna
 iarraidh sin do na húdaráis ábhartha phoiblí, beidh aon fhaisnéis arna cur ar
 fáil ag na húdaráis sin chun na críche sin faoi úsáid líonraí agus seirbhísí
 cumarsáide leictreonaí chun dul i mbun gníomhaíochtaí neamhdhleathacha nó chun
 ábhar díobhálach a scaipeadh, agus faoi na modhanna cosanta in aghaidh rioscaí
 do shlándáil phearsanta agus próiseáil neamhdhleathach sonraí pearsanta, dá
 dtagraítear in Airteagal 25(4) agus atá ábhartha maidir leis an tseirbhís
 arna cur ar fáil.
 Airteagal 27 – Úsáid a rialú
 1.
 Tabharfaidh soláthraithe cumarsáide leictreonaí don phobal
 an deis do chríoch-úsáideoirí saoráid a roghnú, saor in aisce, a chuireann
 faisnéis ar fáil faoi úsáid charnach seirbhísí cumarsáide leictreonaí éagsúla
 san airgeadra ina ndéanfar an críoch-úsáideoir a bhilleáil. Áiritheofar leis an tsaoráid sin, gan toiliú an chríoch-úsáideora,
 nach sáróidh an caiteachas carnach thar thréimhse shonraithe teorainn
 shonraithe airgeadais arna socrú ag an gcríoch-úsáideoir.
 2.
 Áiritheoidh soláthraithe cumarsáide leictreonaí don phobal
 go dtabharfar fógra iomchuí don chríoch-úsáideoir nuair a bhainfidh úsáid na
 seirbhíse 80 % den teorainn airgeadais arna socrú i gcomhréir le mír 1
 amach. Léireofar san fhógra an nós imeachta
 atá le leanúint chun soláthar na seirbhísí sin, lena n‐áirítear an costas
 a bhaineann leo, a choinneáil. Éireoidh an
 soláthraí as na seirbhísí sonraithe a sholáthar agus an críoch-úsáideoir a
 mhuirearú as más rud é go sárófaí an teorainn airgeadais ar bhealach eile, ach
 amháin má iarrann an críoch-úsáideoir, nó go dtí go n‐iarrfaidh sé,
 soláthar leanúnach nó athnuaite na seirbhísí sin. Tar
 éis an teorainn airgeadais a bhaint amach, beidh críoch-úsáideoirí fós in ann
 glaonna agus teachtaireachtaí SMS a fháil agus uimhreacha saorghlaonna agus
 seirbhísí éigeandála a rochtain tríd an uimhir éigeandála Eorpach 112 a
 dhiailiú saor in aisce go dtí deireadh na tréimhse billeála comhaontaithe.
 3.
 Cuirfidh soláthraithe cumarsáide leictreonaí don phobal,
 go díreach roimh an nglao a cheangal, ar chumas críoch-úsáideoirí faisnéis a
 rochtain go héasca, agus gan aon chostais a thabhú, faoi tharaifí is infheidhme
 maidir le haon uimhir nó seirbhís faoi réir coinníollacha praghsála ar leith
 ach amháin má tá maolú tugtha roimhe sin ag an údarás rialála náisiúnta ar
 chúiseanna comhréireachta. Cuirfear aon
 fhaisnéis den chineál sin ar fáil ar bhealach inchomparáide do na huimhreacha
 nó seirbhísí ar fad den chineál sin.
 4. Tabharfaidh soláthraithe
 cumarsáide leictreonaí don phobal an deis do chríoch-úsáideoirí an rogha a
 dhéanamh, saor in aisce, billí miondealaithe a fháil.
 Airteagal 28 – Deireadh a chur le
 conradh
 1.
 I gconarthaí a thugtar i gcrích idir custaiméirí agus
 soláthraithe cumarsáide leictreonaí don phobal, ní dhéanfar foráil maidir le
 híostréimhse a théann thar 24 mí. Tairgfidh
 soláthraithe cumarsáide leictreonaí don phobal an deis do chríoch-úsáideoirí
 conradh a thabhairt i gcrích ina bhfuil uastréimhse 12 mhí.
 2.
 Beidh sé de cheart ag custaiméirí, agus ag críoch-úsáideoirí
 eile ach amháin má chomhaontaíonn siad a mhalairt, deireadh a chur le conradh a
 bhfuil tréimhse fógra míosa i gceist leis, i gcás ina bhfuil sí mhí nó níos mó
 caite ó tugadh an conradh i gcrích. Ní bheidh
 aon chúiteamh dlite seachas luach iarmharach an trealaimh fóirdheontais a
 cuachadh leis an gconradh tráth a tugadh an conradh i gcrích agus aisíocaíocht pro
 rata temporis i dtaca le haon bhuntáistí eile maidir le hardú céime a
 sonraíodh tráth a tugadh an conradh i gcrích. Cuirfidh an soláthraí deireadh le
 haon srian le trealamh críochfoirt a úsáid ar líonraí eile, saor in aisce,
 tráth a íoctar an cúiteamh sin ar a dheireanaí.
 3.
 I gcás ina ndéantar foráil sna conarthaí nó sa dlí
 náisiúnta maidir le síneadh a chur le tréimhsí conarthaí ar bhealach intuigthe,
 cuirfidh soláthraí cumarsáide leictreonaí don phobal an críoch-úsáideoir ar an
 eolas in am trátha ionas go mbeidh aon mhí amháin ar a laghad ag an gcríoch-úsáideoir
 chun cur in aghaidh sínidh intuigthe. Mura
 gcuirfidh an críoch-úsáideoir ina aghaidh, measfar an conradh a bheith ina
 chonradh buan ar féidir leis an gcríoch-úsáideoir deireadh a chur leis tráth ar
 bith le tréimhse fógra míosa agus gan aon chostais a thabhú.
 4.
 Beidh sé de cheart ag críoch-úsáideoirí deireadh a chur
 lena gconradh gan aon chostais a thabhú tar éis fógra a fháil faoi na
 hathruithe ar choinníollacha an chonartha atá beartaithe ag an soláthraí
 cumarsáide leictreonaí don phobal ach amháin más chun sochair don chríoch-úsáideoir
 amháin na hathruithe atá beartaithe. Tabharfaidh
 na soláthraithe fógra leordhóthanach do na críoch-úsáideoirí, fógra nach lú ná
 aon mhí amháin, faoi aon athrú den chineál sin, agus cuirfidh siad ar an eolas
 iad go comhuaineach faoina gceart deireadh a chur lena gconradh gan costais a
 thabhú mura nglacann siad leis na coinníollacha nua. Beidh
 feidhm mutatis mutandis ag mír 2.
 5.
 Measfar aon neamhréireacht shuntasach agus neamhshealadach
 idir an fheidhmíocht iarbhír maidir le luas nó paraiméadair eile i leith
 cáilíochta agus an fheidhmíocht arna cur in iúl ag an soláthraí cumarsáide
 leictreonaí don phobal i gcomhréir le hAirteagal 26 mar neamhchomhréireacht
 feidhmíochta chun leigheasanna an chríoch-úsáideora a chinneadh i gcomhréir
 leis an dlí náisiúnta.
 6.
 Ní chuirfidh síntiús le seirbhísí breise arna gcur ar fáil
 ag an soláthraí céanna cumarsáide leictreonaí don phobal tús in athuair leis an
 tréimhse chonartha tosaigh ach amháin má théann an praghas atá ar na seirbhísí
 breise thar an bpraghas atá ar an seirbhísí tosaigh go mór nó má thairgtear na
 seirbhísí breise ar phraghas speisialta fógartha a bhaineann leis an gconradh
 atá ann cheana a athnuachan.
 7.
 Cuirfidh soláthraithe cumarsáide leictreonaí don phobal
 coinníollacha agus nósanna imeachta i bhfeidhm maidir le deireadh a chur le
 conradh, coinníollacha agus nósanna imeachta nach gcruthóidh bacainní ar
 sholáthraí seirbhíse a athrú ná dídhreasachtaí ina aghaidh.
 Airteagal 29 – Tairiscintí cuachta
 Má chuimsíonn
 cuach seirbhísí arna tairiscint do thomhaltóirí nasc chuig líonra cumarsáide
 leictreonaí nó seirbhís cumarsáide leictreonaí amháin, beidh feidhm ag Airteagal 28
 agus Airteagal 30 den Rialachán seo maidir le gach gné den chuach.
 Caibidil V
 Athrú soláthraithe a éascú
 Airteagal 30 – Uimhreacha a athrú agus inaistritheacht uimhreacha
 1.
 Beidh sé de cheart ag gach críoch-úsáideoir a bhfuil
 uimhir aige ó phlean náisiúnta uimhrithe teileafón a uimhir a choinneáil
 neamhspleách ar an soláthraí cumarsáide leictreonaí don phobal a chuireann an
 tseirbhís ar fáil i gcomhréir le Cuid C d'Iarscríbhinn I a ghabhann
 le Treoir 2002/22/CE, má iarrann sé a leithéid, ar choinníoll gur
 soláthraí cumarsáide leictreonaí an soláthraí sa Bhallstát lena mbaineann an
 plean uimhrithe náisiúnta nó gur soláthraí cumarsáide leictreonaí Eorpach é a
 bhfuil fógra tugtha aige d'údarás rialála inniúil an Bhallstáit bhaile go
 gcuireann sé na seirbhísí sin ar fáil, nó go bhfuil sé beartaithe aige na
 seirbhísí sin a chur ar fáil, sa Bhallstát lena mbaineann an plean náisiúnta
 uimhrithe.
 2.
 Beidh an phraghsáil idir soláthraithe cumarsáide
 leictreonaí don phobal a bhaineann le soláthar inaistritheachta uimhreacha
 dírithe ar chostas, agus ní bheidh athruithe díreacha ar chríoch-úsáideoirí,
 más ann dóibh, mar dhídhreasacht do chríoch-úsáideoirí in aghaidh an soláthraí
 a athrú.
 3.
 Déanfar uimhreacha a aistriú agus a ghníomhachtú laistigh
 den tréimhse is giorra is féidir. I gcás críoch-úsáideoirí
 a bhfuil comhaontú tugtha i gcrích acu maidir le huimhir a aistriú go soláthraí
 nua, déanfar an uimhir sin a ghníomhachtú laistigh d'aon lá oibre amháin tar
 éis an comhaontú sin a thabhairt i gcrích. Ní
 mhairfidh an easpa seirbhíse le linn phróiseas an aistrithe, más ann di, níos
 faide ná aon lá oibre amháin.
 4.
 Beidh an soláthraí fála cumarsáide leictreonaí don phobal
 ina cheann feadhna ar an bpróiseas athraithe agus aistrithe. Gheobhaidh na críoch-úsáideoirí faisnéis
 leordhóthanach faoin athrú roimh an bpróiseas athraithe, agus lena linn, agus
 go díreach tar éis é a thabhairt i gcrích freisin. Ní
 aistreofar críoch-úsáideoirí go soláthraí eile in aghaidh a dtola.
 5.
 Cuirfear deireadh uathoibríoch le conarthaí na gcríoch-úsáideoirí
 le soláthraithe aistrithe cumarsáide leictreonaí don phobal tar éis an t‐athrú
 a thabhairt i gcrích. Déanfaidh soláthraithe
 aistrithe cumarsáide leictreonaí don phobal aon chreidmheas atá fanta a aisíoc
 le tomhaltóirí trí sheirbhísí réamhíoctha a úsáid.
 6.
 Beidh oibleagáid ar sholáthraithe cumarsáide leictreonaí
 don phobal a chuireann moill ar an athrú nó a bhaineann mí‐úsáid as, lena
 n‐áirítear gan an fhaisnéis is gá chun uimhreacha a aistriú i dtráth cuí
 a chur ar fáil, cúiteamh a thabhairt do chríoch-úsáideoirí a mbaineann moill nó
 mí‐úsáid den chineál sin dóibh.
 7.
 I gcás ina bhfuil ríomhphost arna chur ar fáil ag an
 soláthraí aistrithe ag an gcríoch-úsáideoir atá ag aistriú go soláthraí
 rochtana idirlín nua, cuirfidh an soláthraí aistrithe, arna iarraidh sin ag an gcríoch-úsáideoir,
 gach teachtaireacht ríomhphoist arna seoladh chuig iarsheoladh ríomhphoist an chríoch-úsáideora
 go ceann 12 mhí ar aghaidh, saor in aisce, chuig aon seoladh ríomhphoist arna
 chur in iúl ag an gcríoch-úsáideoir. Cuimseoidh
 an tseirbhís sin chun ríomhphoist a chur ar aghaidh teachtaireacht
 uathfhreagartha chuig gach seoltóir ríomhphost ina gcuirtear ar an eolas iad
 faoi sheoladh ríomhphoist nua an chríoch-úsáideora. Beidh
 sé de rogha ag an gcríoch-úsáideoir a iarraidh nach gcuirfí an seoladh
 ríomhphoist nua in iúl i dteachtaireacht uathfhreagartha.
 Tar éis na
 tréimhse 12 mhí tosaigh, tabharfaidh an soláthraí aistrithe cumarsáide
 leictreonaí don phobal rogha don chríoch-úsáideoir síneadh a chur leis an
 tréimhse ina gcuirtear ríomhphoist ar aghaidh, ar tháille más gá. Ní leithdháilfidh an soláthraí aistrithe cumarsáide
 leictreonaí don phobal seoladh ríomhphoist tosaigh an chríoch-úsáideora ar chríoch-úsáideoir
 eile roimh thréimhse dhá bhliain a bheith caite tar éis deireadh a chur leis an
 gconradh, agus i gcás ar bith le linn na tréimhse ina bhfuil síneadh curtha
 leis an tseirbhís chun ríomhphoist a chur ar aghaidh.
 8.
 Féadfaidh na húdaráis náisiúnta inniúla an próiseas
 domhanda athraithe agus aistrithe a bhunú, lena n‐áirítear soláthar smachtbhannaí
 iomchuí ar sholáthraithe agus cúitimh do chríoch-úsáideoirí. Tabharfaidh siad aird ar chosaint críoch-úsáideoirí
 is gá le linn an phróisis athraithe agus ar an ngá atá le héifeachtúlacht na
 bpróiseas sin a áirithiú.
 Caibidil VI
 Forálacha eagraíochtúla agus críochnaitheacha
 Airteagal 31 Pionóis
 Leagfaidh na
 Ballstáit síos na rialacha maidir leis na pionóis is infheidhme maidir le
 sáruithe ar fhorálacha an Rialacháin seo agus glacfaidh siad na bearta uile is
 gá lena áirithiú go gcuirfear chun feidhme iad. Ní
 mór na pionóis dá bhforáiltear a bheith éifeachtach, comhréireach agus
 athchomhairleach. Tabharfaidh na Ballstáit
 fógra faoi na forálacha sin don Choimisiún faoin 1 Iúil 2016 ar a dhéanaí agus
 tabharfaidh siad fógra dó gan mhoill faoi aon leasú ina dhiaidh sin a dhéanfadh
 difear dóibh.
 Maidir le
 soláthraithe cumarsáide leictreonaí Eorpacha, gearrfar pionóis orthu i
 gcomhréir le Caibidil II maidir le hinniúlachtaí na n‐údarás rialála
 náisiúnta sna Ballstáit bhaile agus sna Ballstáit óstacha.
 Airteagal 32- Cumhachtaí a tharmligean
 1.
 Tabharfar an chumhacht don Choimisiún gníomhartha
 tarmligthe a ghlacadh faoi réir na gcoinníollacha a leagtar síos san Airteagal
 seo.
 2.
 Maidir leis an gcumhacht chun gníomhartha tarmligthe a
 ghlacadh dá dtagraítear in Airteagal 17(2) agus in Airteagal 19(5),
 tabharfar don Choimisiún í go ceann tréimhse neamhchinntithe ón [dáta theacht i
 bhfeidhm an Rialacháin seo].
 3.
 Féadfaidh Parlaimint na hEorpa nó an Chomhairle an
 tarmligean cumhachta dá dtagraítear in Airteagal 17(2) agus in Airteagal 19(5)
 a chúlghairm tráth ar bith. Leis an gcinneadh
 chun cúlghairm a dhéanamh, cuirfear deireadh le tarmligean na cumhachta atá
 sonraithe sa chinneadh sin. Tiocfaidh sé i
 bhfeidhman lá tar éis fhoilsiú an chinnidh in Iris Oifigiúil an Aontais
 Eorpaigh nó ar dháta níos déanaí a shonrófar sa chinneadh. Ní dhéanfaidh sé difear do bhailíocht aon
 ghníomhartha tarmligthe atá i bhfeidhm cheana.
 4.
 A luaithe a ghlacfaidh sé gníomh tarmligthe, tabharfaidh
 an Coimisiún fógra ina leith go comhuaineach do Pharlaimint na hEorpa agus
 don Chomhairle.
 5.
 Ní thiocfaidh gníomh tarmligthe arna ghlacadh de bhun Airteagal 17(2)
 agus Airteagal 19(5) i bhfeidhm ach amháin más rud é nach bhfuil aon agóid
 léirithe ag Parlaimint na hEorpa ná ag an gComhairle laistigh de thréimhse dhá
 mhí ón tráth a cuireadh an gníomh sin in iúl do Pharlaimint na hEorpa agus don
 Chomhairle nó más rud é, roimh dheireadh na tréimhse sin, go mbeidh Parlaimint
 na hEorpa agus an Chomhairle tar éis a chur in iúl don Choimisiún nach
 ndéanfaidh siad aon agóid. Déanfar an
 tréimhse sin a fhadú dhá mhí ar thionscnamh ó Pharlaimint na hEorpa nó ón
 gComhairle.
 Airteagal 33 ‐ Nós imeachta
 coiste
 1.
 Beidh an Coiste Cumarsáide a bunaíodh le hAirteagal 22(1)
 de Threoir 2002/21/CE de chúnamh ag an gCoimisiún.
 Coiste de réir bhrí Rialachán (AE) Uimh. 182/2011 a bheidh sa
 choiste sin.
 2. I gcás ina ndéanfar tagairt don mhír sin, beidh
 feidhm ag Airteagal 5 de Rialachán (AE) Uimh. 182/2011.
 Airteagal 34 ‐ Leasuithe
 ar Threoir 2002/20/CE
 In Airteagal 3(2),
 scriostar an dara fomhír.
 Airteagal 35 ‐ Leasuithe
 ar Threoir 2002/21/CE
 Leasaítear Treoir 2002/21/CE
 mar seo a leanas:
 (1) In Airteagal 1,
 cuirtear isteach an mhír 6 seo a leanas:
 ʻDéanfar an Treoir seo
 agus na Treoracha Sonracha a léiriúmhíniú agus a chur chun feidhme i dteannta
 fhoralácha Rialachán Uimh. [XX/2014].ʼ
 (2) Leasaítear Airteagal 7
 a mar a leanas:
 –
 (a) i mír 1, cuirtear an méid seo a leanas in
 ionad na chéad fhomhíre:
 ʻ1. I gcás ina bhfuil sé i gceist le
 beart beartaithe arna chumhdach ag Airteagal 7(3)oibleagáid ar oibreoir a
 fhorchur, a leasú nó a tharraingt siar le cur i bhfeidhm Airteagal 16 den
 Treoir seo i dteannta Airteagal 5, agus Airteagal 9 go dtí Airteagal 13
 de Threoir 2002/19/CE (an Treoir Rochtana), agus
 i dteannta Airteagal 17 de Threoir 2002/22/CE
 (an Treoir um Sheirbhís Uilíoch), féadfaidh an Coimisiún, laistigh de
 thréimhse míosa dá bhforáiltear in Airteagal 7(3) den Treoir seo, fógra a
 thabhairt don údarás rialála náisiúnta lena mbaineann agus do BEREC i leith na
 gcúiseanna atá aige lena mheas go gcuirfeadh an dréachtbheart bac leis an
 margadh aonair nói leith an amhrais tromchúisigh atá air i ndáil le mar a
 luíonn sé le dlí an Aontais, agus aird á tabhairt mar is iomchuí le haon
 Mholadh arna ghlacadh de bhun Airteagal 19(1) den Treoir seo i dtaca le
 cur i bhfeidhm comhchuibhithe fhoralácha sonracha na Treorach seo agus na
 dTreoracha Sonracha. Ina leithéid sin de chás, ní ghlacfar an dréachtbheart go
 ceann trí mhí eile tar éis fhógra an Choimisiúin.ʼ
 –
 (b) cuirtear an méid seo a leanas in ionad mhír 2:
 ʻ2. Laistigh den tréimhse trí mhí dá
 dtagraítear in alt 1, comhoibreoidh an Coimisiún, BEREC agus an t‐údarás
 rialála náisiúnta ábhartha lena mbaineann go dlúth lena chéile chun an beart is
 iomchuí agus is éifeachtaí a shainaithint i bhfianaise na gcuspóirí arna leagan
 síos in Airteagal 8, agus aird faoi leith á tabhairt ar dhearcthaí na
 rannpháirtithe sa mhargadh agus an gá atá leis an bhforbairt ar chleachtas
 comhsheasmhach rialála a áirithiú. Nuair atá
 sé i gceist leis an mbeart beartaithe oibleagáid ar
 sholathraí cumarsáide leictreonaí Eorpach a
 fhorchur, a leasú nó a tharraingt siar de réir bhrí Rialachán [XXX/2014]i
 mBallstát baile, féadfaidh an t‐údarás rialála náisiúnta ón mBallstát
 baile a bheith rannpháirteach sa phróiseas comhair.ʼ
 –
 (i) i mír 5, cuirtear isteach an pointe (aa)
 seo a leanas:
 ʻ(aa) cinneadh a ghlacadh lena
 gceanglaítear ar an údarás rialála náisúnta lena mbaineann an dréachtbheart a
 tharraingt siar, mar aon le bearta sonracha lena leasú, nuair atá sé i gceist
 leis an mbeart beartaithe oibleagáid ar sholáthraí cumarsáide leictreonaí
 Eorpach a fhorchur, a leasú nó a tharraingt siar de réir bhrí Rialachán
 [XXX/2014].ʼ
 –
 (d) cuirtear an fhomhír seo a leanas le mír 6:
 ʻBeidh feidhm ag Airteagal 7(6) sna cásanna sin ina nglacann an
 Coimisiún cinneadh i gcomhréir le mír 5 pointe (aa)ʼ.
 (3) Leasaítear Airteagal 15
 mar a leanas:
 –
 (a) cuirtear an fhomhír seo a leanas isteach idir
 an chéad agus an dara fomhír de mhír 1:
 ʻAgus measúnú á dhéanamh an bhfuil na tréithe ag margadh faoi leith a
 d’fhéadfadh bonn cirt a thabhairt le hoibleagáidí rialála ex-ante a fhorchur
 air, agus an gá dá dheasca sin é a áireamh sa Mholadh, tabharfaidh an Coimisiún
 aird go háirithe ar an ngá atá le rialáil chóineasaithe ar fud an Aontais, ar
 an ngá atá le hinfheistíocht agus nuálaíocht a chur chun cinn chun leas críoch‐úsáideoirí
 agus iomaíochas domhanda gheilleagar an Aontais, agus ar ábharthacht an
 mhargaidh lena mbaineann, mar aon le tosca eile amhail an iomaíocht atá ann
 cheana bunaithe ar an mbonneagar ar leibhéal an mhiondíola, iomaíocht maidir le
 praghsanna, rogha agus cáilíocht na dtáirgí arna dtairiscint do chríoch‐úsáideoirí.
 Déanfaidh an Coimisiún gach srian iomaíochta a mheas, is cuma má mheastar na
 gréasáin, na seirbhísí nó na feidhmchláir a fhorchuireann srianta den sórt sin
 a bheith ina líonraí cumarsáide leictreonaí, ina seirbhísí cumarsáide
 leictreonaí, nó i gcineál eile seirbhíse nó feidhmchláir atá inchurtha ó thaobh
 an chríoch‐úsáideora de, chun é a chinneadh, mar ghnáthchúrsa san Aontas nó
 i gcuid shuntasach den Aontas, an gcomhlíontar na trí chritéar seo a leanas go
 carnach :
 (a) bacainní
 struchtúracha, dlíthiúla nó rialála ar iontráil atá mór agus neamhshealadach a
 bheith ann:
 (b)ní gnách do
 struchtúr an mhargaidh cur le hiomaíocht éifeachtach laistigh den spriocdháta
 ábhartha, ag féachaint do chúrsaí iomaíochta atá bunaithe ar an mbonneagar agus
 ar chúrsaí eile taobh thiar de na bacainní ar iontráil;
 (c) ní leor dlí
 na hiomaíochta amháin chun aghaidh a thabhairt go leordhóthanach ar
 theip(eanna)sa mhargadh.ʼ
 –
 (b) cuirtear an fhomhír seo a leanas le mír 3:
 ʻ Agus a chuid cumhachtaí de bhun Airteagal 7 á gcur i bhfeidhm
 aige, déanfaidh an Coimisiún a fhíorú an gcomhlíontar go carnach na trí
 chritéar atá leagtha amach i mír 1 agus athbhreithniú á dhéanamh ar
 chomhoiriúnacht le dlí an Aontais dréachtbheart a ina mbaintear an méid seo a
 leanas de thátal:
 (a) go mbeadh
 tréithe ag margadh faoi leith nach sainaithnítear sa Mholadh a thugann bonn
 cirt le forchur oibleagáidí rialála, i ndálaí sonracha náisiúnta; nó
 b) nach bhfuil
 aon ghá le rialachán sna dálaí sonracha náisiúnta i gcás margaidh a
 shainaithnítear sa Mholadh.ʼ
 (4) Leasaítear an
 chéad mhír d'Airteagal 19 mar seo a leanas:
 ʻ Gan dochar d’Airteagal 9 den Treoir seo ná d’Airteagal 6 ná
 d’Airteagal 8 de Threoir 2002/20/CE (Treoir
 maidir le hÚdarú), i gcás ina shuíonn an Coimisiún go bhféadfadh
 éagsúlachtaí i gcur chun feidhme na gcúraimí rialála ag na húdaráis rialála
 náisiúnta dá sonraítear sa Treoir seo, sna Treoracha Sonracha agus i Rialachán Uimh. [XX/2014]
 bacainn a chruthú ar an margadh inmheánach, féadfaidh an Coimisiún, agus
 lánaird á tabhairt aige ar thuairim BEREC, moladh nó cinneadh a eisiúint maidir
 le cur i bhfeidhm comhchuibhithe fhorálacha na Treorach seo, na dTreoracha
 Sonracha agus Rialachán Uimh. [XX/2014] chun dlús a chur
 leis na cuspóirí atá leagtha amach in Airteagal 8.ʻ
 Airteagal 36 ‐ Leasuithe
 ar Threoir 2002/22/CE
 1. Le héifeacht ón
 1 Iúil 2016, leasaítear Treoir 2002/22/CE mar seo a leanas:
 (1) In Airteagal 1
 (3), scriostar an chéad abairt.
 (2) Scriostar
 Airteagail 20, 21, 22, agus 30.
 2.
 Coimeádfaidh na Ballstáit gach beart lena dtrasuítear na
 forálacha dá dtagraítear i mír 1 i bhfeidhm go dtí 1 Iúil 2016.
 Airteagal 37 ‐ Leasuithe
 ar Rialachán (AE) Uimh. 531/2012
 Leasaítear Rialachán (AE) Uimh. 531/2012 mar seo a
 leanas:
 (1) In Airteagal 1(1),
 cuirtear isteach an tríú fomhír seo a leanas:
 ʻ Beidh feidhm ag an Rialachán seo maidir le seirbhísí fánaíochta arna
 soláthar do chríoch‐úsáideoirí san Aontas ar soláthraí líonraí cumarsáide
 leictreonaí don phobal i mBallstát é a soláthraí baile.ʻ
 (2) In Airteagal 2
 (2), cuirtear isteach pointe (r) seo a leanas:
 ʻ(r) ciallaíonn "comhaontú déthaobhach nó iltaobhach
 fánaíochta" comhaontú amháin tráchtála nó teicniúil, nó níos mó, ag
 soláthraithe seirbhísí fánaíochta lena gceadaítear leathadh fíorúil ar an
 gcumhdach líonra baile agus ar sholáthar inbhuanaithe seirbhísí fánaíochta
 miondíola rialáilte ag gach soláthraí de sheirbhísí fánaíochta ar an leibhéal
 praghais céanna lena seirbhísí baile cumarsáide soghluaiste faoi seach.ʻ
 (3) In Airteagal 4,
 cuirtear isteach an mhír 7 seo a leanas:
 ʻ7.Ní bheidh feidhm ag an Airteagal seo maidir
 le soláthraithe seirbhísí fánaíochta a sholáthraíonn seirbhísí
 fánaíochta miondíola rialáilte i gcomhréir le hAirteagal 4a.ʻ
 (4) Cuirtear
 isteach Airteagal 4a mar seo a leanas:
 ʻAirteagal 4a
 1. Beidh feidhm ag an Airteagal seo maidir
 le soláthraithe de sheirbhísí fánaíochta, más rud é:
 (a) go
 gcuireann siad, trí mhainneachtain agus i ngach ceann dá bpacáistí miondíola
 ina n‐áirítear seirbhísí fánaíochta rialáilte, an ráta seirbhíse baile is
 infheidhme i bhfeidhm ar na seirbhísí baile agus ar na seirbhísí fánaíochta
 rialáilte ar fud an Aontais, amhail is a úsáideadh na seirbhísí ar an líonra
 baile; agus
 (b)go n‐áirithíonn
 siad, bíodh sin trína líonraí féin nó de bhua comhaontuithe déthaobhacha nó
 iltaobhacha fánaíochta le soláthraithe eile de sheirbhísí fánaíochta, go
 gcomhlíonann soláthraí amháin ar a laghad de sheirbhísí fánaíochta i ngach
 Ballstát forálacha phointe (a).
 2. Ní fhágann mír 1, mír 6 agus
 mír 7 nach gcuirfidh soláthraí de sheirbhísí fánaíochta srian ar úsáid
 seirbhísí fánaíochta miondíola rialáilte ag an ráta seirbhíse baile is
 infheidhme faoi threoir critéir i ndáil le húsáid réasúnta. Cuirfear aon chritéar i ndáil le
 húsáid réasúnta i bhfeidhm ar shlí a mbeidh tomhaltóirí, a bheidh ag baint leas
 as pacáistí miondíola baile faoi seach an tsoláthraí seirbhísí fánaíochta, in
 ann macasamhail an ghnáthphatrúin úsáide baile a bhaineann lena bpacáiste
 miondíola baile féin a fháil gan stró agus turas á dhéanamh acu anois is arís
 laistigh den Aontas. I gcomhréir le hAirteagal 25(1)(b)
 de Rialachán XXX/2014, agus i gcomhréir le hAirteagail 26(1)(b) agus (c) den
 Rialachán sin faoi seach, foilseoidh soláthraí seirbhísí fánaíochta a bheidh ag
 baint leas as an deis sin, agus áireoidh sé ina chonarthaí, faisnéis
 mhionsonraithe chainníochtaithe faoi conas a chuirtear an critéar i ndáil le
 húsáid réasúnta i bhfeidhm, faoi threoir na bpríomhpharaiméadar a bhaineann le
 praghsáil, líon nó aon pharaméadar eile i leith an phacáiste mhiondála i
 dtrácht.
 Faoin 31
 Nollaig 2014, tar éis dó dul i mbun comhairliúcháin le geallsealbhóirí agus i
 ndlúthchomhar leis an gCoimisiún, leagfaidh BEREC síos treoirlínte ginearálta
 do chur i bhfeidhm critéar i ndáil le húsáid réasúnta sna conarthaí miondíola
 arna soláthar ag soláthraithe de sheirbhísí fánaíochta a bhaineann leas as an Airteagal
 seo. Is faoi threoir na gcuspóirí foriomlána
 arna leagan amach sa chéad fhomhír a dhéanfaidh BEREC na treoirlínte sin a
 fhorbairt, agus aghaidh á tabhairt go háirithe ar fhorfhás patrún praghsála
 agus úsáide sna Ballstáit, ar an méid cóineasaithe atá ann i ndáil le leibhéil
 praghsanna baile ar fud an Aontais, maidir le haon éifeacht inbhraite a bheadh
 ag an bhfánaíocht ag na rátaí seirbhísí baile ar fhorfhás na rátaí sin, agus ar
 fhorfhás rátaí fánaíochta mórdhíola do thrácht neamhchothrom idir soláthraithe
 de sheirbhísí fánaíochta.
 Déanfaidh an t‐údarás
 inniúil rialála náisiúnta faireachán agus maoirseacht ar chur i bhfeidhm na
 gcritéar úsáide réasúnach, agus lánaird á tabhairt ar threoirlínte ginearálta
 BEREC a luaithe is a ghlacfar iad, agus áiritheofar nach gcuirfear aon tearmaí
 míréasúnta i bhfeidhm.
 3. Féadfaidh críoch‐úsáideoirí ar
 leith a fhaigheann seirbhís ó sholáthraí a bhaineann leas as an Airteagal seo,
 arna iarraidh sin dóibh féin, rogha a dhéanamh d’aon ghnó agus go sainraite
 tarraingt siar ón tairbhe a bhaineann leis an ráta seirbhíse baile is
 infheidhme faoi phacáiste miondíola ar leith a ghabhann le seirbhísí fánaíochta
 rialáilte ar mhaithe le tairbhí eile arna dtairiscint ag an soláthraí sin. Cuirfidh an soláthraí seirbhísí fánaíochta i
 gcuimhne do na críoch‐úsáideoirí sin cineál na mbuntáistí ar sheirbhísí
 fánaíochta a chaillfí dá ndéanfaí amhlaidh. Déanfaidh
 na húdaráis rialála náisiúnta faireachán féachaint go háirithe an mbíonn
 soláthraithe de sheirbhísí fánaíochta a bhaineann leas as an Airteagal seo
 rannpháirteach i gcleachtais ghnó lena bhféadfaí dul timpeall ar an gcóras réamhshocraithe.
 4. Ní bheidh feidhm ag muirir fánaíochta miondíola rialáilte arna leagan
 síos in Airteagail 8, Airteagal 10 agus in Airteagal 13 maidir le
 seirbhísí fánaíochta arna dtairiscint soláthraí seirbhísí fánaíochta a
 bhaineann leas as an Airteagal seo sa mhéid go ndéantar iad sin a mhuirearú ar
 leibhéal an ráta seirbhíse baile is infheidhme.
 I gcás ina
 gcuireann soláthraí seirbhísí fánaíochta a bhaineann leas as an Airteagal seo
 muirir i bhfeidhm ar muirir iad atá éagsúil ón ráta seirbhíse baile is
 infheidhme maidir le húsáid seirbhísí fánaíochta rialáilte ar mó iad ná úsáid
 réasúnta na seirbhísí sin i gcomhréir le mír 2, nó i gcás ina dtréigeann
 críoch‐úsáideoir ar leith an tairbhe a bhaineann le rátaí seirbhíse baile
 i leith seirbhísí fánaíochta rialáilte i gcomhréir le mír 3, ní rachaidh
 na muirir ar na seirbhísí fánaíochta rialáilte thar na muirir fánaíochta
 mhiondíola atá leagtha síos in Airteagal 8, Airteagal 10 agus ná Airteagal 13.
 5. Soláthraí seirbhísí fánaíochta atá
 ag iarraidh leas a bhaint as an Airteagal seo, déanfaidh sé fógra faoina
 dhearbhú féin agus faoi aon chomhaontuithe déthaobhacha nó iltaobhacha arb é dá
 mbua a chomhlíonann sé coinníollacha mhír 1, agus aon athrú a dhéanfar
 orthu, a chur chuig Oifig BEREC. Beidh ar áireamh san fhógra ag an soláthraí
 seirbhísí fánaíochta atá ag tabhairt an fhógra cruthúnas den chomhaontú leis an
 bhfógra sin a rinne aon pháirtithe conarthacha sna comhaontuithe déthaobhacha
 nó iltaobhacha fánaíochta a tugadh fógra ina leith.
 6. Le linn na tréimhse ó 1 Iúil 2014
 go dtí 30 Meitheamh 2016, beidh feidhm ag an Airteagal seo maidir leis na
 soláthraithe seirbhísí fánaíochta nach gcomhlíonann na coinníollacha atá
 leagtha amach i mír 1, nuair a ghlacann siad leis na coinníollacha seo a
 leanas:
 (a) déanfaidh
 an soláthraí seirbhísí fánaíochta fógra faoina dhearbhú féin agus faoi aon
 comhaontaithe déthaobhacha nó iltaobhacha fánaíochta ábhartha a thabhairt
 d’Oifig BEREC, agus tagairt shonrach á déanamh don mhír seo;
 (b) áiritheoidh
 an soláthraí seirbhísí fánaíochta, bíodh sé trína líonraí féin nó de bhua
 comhaontuithe déthaobhacha nó iltaobhacha fánaíochta le soláthraithe eile
 seirbhísí fánaíochta, gur comhlíonadh coinníollacha phointí (c), (d) agus (e) i
 17 mBallstát ar a laghad, arb ionann é agus ionadaíocht ar 70% de phobal an
 Aontais;
 (c) geallann an
 soláthraí seirbhísí fánaíochta agus aon pháirtithe conarthacha de réir bhrí
 phointe (b) araon go ndéanfaidh siad, ón 1 Iúil 2014 ar aghaidh ar a dhéanaí,
 nó ó dháta an fhógra, cibé acu is déanaí, pacáiste amháin miondíola ar a laghad
 a chur ar fáil agus a thairiscint go beo ar pacáiste é ag a bhfuil feidhm
 maidir leis an ráta seirbhíse baile is infheidhme ar na seirbhísí baile agus ar
 na seirbhísí fánaíochta rialáilte ar fud an Aontais, amhail is go raibh na
 seirbhísí fánaíochta rialáilte sin á n‐úsáid ar an líonra baile;
 (d) geallann an
 soláthraí seirbhísí fánaíochta agus aon pháirtithe conarthacha de réir bhrí
 phointe (b) araon go ndéanfaidh siad, ar a dhéanaí ón 1 Iúil 2015 ar aghaidh,
 nó ó dháta an fhógra, cibé acu is déanaí, roghanna taraifí a chur ar fáil, a
 bhí in úsáid ag 50% faoi seach ar a laghad dá mbonn custaiméirí ar 1 Eanáir na
 bliana sin;
 (e) geallann an
 soláthraí seirbhísí fánaíochta agus aon pháirtithe conarthacha de réir bhrí
 phointe (b) araon go gcomhlíonfaidh siad a bhfuil i mír 1(b) i ngach ceann
 dá bpacáistí miondíola, ón 1 Iúil 2016 ar aghaidh ar a dhéanaí.
 Mar mhalairt ar
 an ngealltanas dá dtagraítear ag pointe (d), ón 1 Iúil 2015 ar aghaidh, nó ó
 dháta an fhógra, cibé acu is déanaí, féadfaidh an soláthraí seirbhísí
 fánaíochta agus aon pháirtithe conarthacha de réir bhrí phointe (b) a bhaineann
 leas as an Airteagal seo gealltanas a thabhairt, nach mó aon fhormhuirear
 fánaíochta a chuirtear i bhfeidhm sa bhreis ar an ráta seirbhíse baile is
 infheidhme ina phacáistí éagsúla miondíola, go comhiomlán, ná 50% é de na
 táillí ab infheidhme sna pacáistí sin an 1 Eanáir 2015, bíodh na muirir sin
 ríofa ar bhonn aonad amhail nóiméid ghuthghlaonna nó meigibhearta, nó ar bhonn
 tréimhsí amhail laethanta nó seachtainí fánaíochta, nó ar aon tslí eile nó
 meascán díobh. Léireoidh soláthraithe
 seirbhísí fánaíochta atá ag brath ar an bpointe seo don údarás rialála
 náisiúnta go gcomhlíonann siad an ceangal i dtaca le laghdú 50% agus go
 soláthróidh siad gach fianaise thacaíochta is gá a lorgaítear uathu.
 I gcás ina
 dtugann an soláthraí seirbhísí fánaíochta a bhaineann leas as an Airteagal seo
 fógra faoina dhearbhú féin agus ina dtugann aon pháirtithe conarthacha de réir
 bhrí phointe (b) fógra faoi aon chaomhaontuithe déthaobhacha nó iltaobhacha
 fánaíochta d’Oifig BEREC de bhun phointe (a) den chéad fhomhír agus go dtagann
 siad faoin mír seo dá bharr, beidh de cheangal ar an soláthraí seirbhísí
 fánaíochta a thug an fógra agus ar aon pháirtithe conarthacha de réir bhrí
 phointe (b) a ngealltanais faoi seach a chomhlíonadh i gcomhréir le pointí (c),
 (d) agus (e) den chéad fhomhír, lena n‐áirítear aon mhalairt gealltanais
 seachas an gealltanas dá bhforáiltear i bpointe (d) den fhomhír sin, go dtí an
 1 Iúil 2018 ar a laghad.
 7. Le linn na
 tréimhse ó 1 Iúil 2014 go dtí 30 Meitheamh 2016, beidh feidhm ag an Airteagal seo
 maidir leis na soláthraithe seirbhísí fánaíochta nach gcomhlíonann na
 coinníollacha atá leagtha amach i mír 1, nuair a ghlacann siad leis na
 coinníollacha seo a leanas:
 (a) déanfaidh an soláthraí seirbhísí
 fánaíochta fógra faoina dhearbhú féin agus faoi aon comhaontaithe déthaobhacha
 nó iltaobhacha fánaíochta ábhartha a thabhairt d’Oifig BEREC, agus tagairt
 shonrach á déanamh don mhír seo;
 (b) áiritheoidh an soláthraí seirbhísí
 fánaíochta, bíodh sé trína líonraí féin nó de bhua comhaontuithe déthaobhacha
 nó iltaobhacha fánaíochta le soláthraithe eile seirbhísí fánaíochta, gur
 comhlíonadh coinníollacha mhír 1(a) i 10 mBallstát ar a laghad, arb ionann
 é agus ionadaíocht ar 30% de phobal an Aontais,ón 1
 Iúil 2014 ar a dhéanaí, nó ó dháta an fhógra, cibé acu is déanaí;
 (c) áiritheoidh an soláthraí seirbhísí
 fánaíochta, bíodh sé trína líonraí féin nó de bhua comhaontuithe déthaobhacha
 nó iltaobhacha fánaíochta le soláthraithe eile seirbhísí fánaíochta, gur
 comhlíonadh coinníollacha mhír 1(a) i 14 Bhallstát ar a laghad, arb ionann
 é agus ionadaíocht ar 50% de phobal an Aontais, ón 1
 Iúil 2015 ar a dhéanaí, nó ó dháta an fhógra, cibé acu is déanaí;
 (d) áiritheoidh an soláthraí seirbhísí
 fánaíochta, bíodh sé trína líonraí féin nó de bhua comhaontuithe déthaobhacha
 nó iltaobhacha fánaíochta le soláthraithe eile seirbhísí fánaíochta, gur
 comhlíonadh coinníollacha mhír 1(a) i 17 mBallstát ar a laghad, arb ionann
 é agus ionadaíocht ar 70% de phobal an Aontais,ón 1
 Iúil 2016 ar a dhéanaí.
 I gcás ina
 dtugann soláthraí seirbhísí fánaíochta a bhaineann leas as an Airteagal seo
 fógra faoina dhearbhú féin agus faoi aon chaomhaontuithe déthaobhacha nó
 iltaobhacha fánaíochta d’Oifig BEREC de bhun phointe (a) den chéad fhomhír agus
 go dtagann sé faoin mír seo dá bharr, beidh de cheangal ar an soláthraí seirbhísí
 fánaíochta a thug an fógra agus ar aon pháirtithe conarthacha de réir bhrí
 phointe (b) a ngealltanais faoi seach a chomhlíonadh i gcomhréir le
 coinníollacha mhír 1(a), go dtí an 1 Iúil 2018 ar a laghad.
 8. Rachaidh soláthraithe seirbhísí
 fánaíochta i mbun caibidlíochta de mheon macánta maidir leis na socruithe chun
 comhaontuithe déthaobhacha agus iltaobhacha fánaíochta a chur ar bun faoi
 théarmaí cothroma agus réasúnta i bhfianaise an chuspóra gur cheart go n‐éascófaí
 le comhaontuithe den sórt sin le soláthraithe eile
 seirbhísí fánaíochta leathadh fíorúil ar an gcumhdach líonra baile agus
 go ndéanfaidh gach soláthraí seirbhísí fánaíochta a bhaineann leas as an Airteagal
 seo soláthar inbhuanaithe seirbhísí fánaíochta miondíola rialáilte ar an
 leibhéal praghais céanna lena seirbhísí baile cumarsáide soghluaiste.
 9. De mhaolú ar mhír 1, tar éis
 an 1 Iúil 2016, beidh feidhm ag an Airteagal seo maidir le soláthraithe
 seirbhísí fánaíochta a bhaineann leas as an Airteagal seo nuair a léiríonn na
 soláthraithe sin go bhfuil iarracht déanta acu de mheon macánta comhaontuithe
 déthaobhacha nó iltaobhacha fánaíochta a chur ar bun nó a leathadh bunaithe ar
 théarmaí cothroma agus réasúnta i ngach Ballstát nach gcomhlíonann siad fós
 coinníollacha mhír 1 iontu agus nár éirigh leo aon chomhaontú déthaobhach
 nó iltaobhach a dhaingniú le soláthraí seirbhísí fánaíochta i mBallstát amháin
 nó níos mó, ar an gcoinníoll go gcomhlíonann siad na coinníollacha a bhaineann
 leis an íoschumhdach dá dtagraítear i mír 6(b) agus na forálacha ábhartha
 eile go léir san Airteagal seo. Sna cásanna
 sin, leanfaidh na soláthraithe seirbhísí fánaíochta a bhaineann leas as an Airteagal
 seo ag iarraidh tearmaí réasúnta a leagan síos le comhaontú fánaíochta a
 thabhairt i gcrích le soláthraí seirbhísí fánaíochta ó aon Bhallstát gan
 ionadaíocht.
 10. I gcás ina bhfuil rochtain tugtha
 cheana féin do sholáthraí malartach seirbhíse fánaíochta ar chustaiméirí
 soláthraithe baile de bhun Airteagal 4(1) agus i gcás ina bhfuil na
 hinfheistíochtaí is gá chun freastal ar na custaiméirí sin déanta aige, ní
 bheidh feidhm ag Airteagal 4(7) maidir le soláthraí den chineál sin le
 linn idirthréimhse trí bliana. Tá an
 idirthréimhse gan dochar don ghá atá ann go ndéanfar aon tréimhse chonarthach
 níos faide a aontaíodh le soláthraí malartach seirbhíse a urrumú.
 11. Tá an tAirteagal seo gan dochar do chur i bhfeidhm rialacha iomaíochta an Aontais maidir le
 comhaontuithe déthaobhacha agus iltaobhacha fánaíochta.ʼ
 (5) In Airteagal 8,
 leasaítear mír 2 mar a leanas:
 (a) cuirtear an
 méid seo a leanas in ionad na chéad fhomhíre:
 ʻ2. Le héifeacht ón 1 Iúil 2013, maidir
 leis an muirear miondíola i ndáil le taraif Eora‐ghuthghlao (gan CBL a
 áireamh) a fhéadfaidh soláthraí seirbhísí fánaíochta a thobhach ar a
 chustaiméir seirbhísí fánaíochta chun glao fánaíochta rialáilte a sholáthar,
 féadfar é a athrú i gcás aon ghlao fánaíochta ach ní rachaidh sé thar EUR 0,24
 in aghaidh an nóiméid d’aon ghlao a dhéantar nó thar EUR 0,07 in aghaidh an
 nóiméid d’aon ghlao a fhaightear. Laghdófar an
 muirear uasta miondíola ar ghlaonna a dhéantar go dtí EUR 0,19 an 1 Iúil 2014. Ón 1 Iúil 2014 ar aghaidh, ní thoibheoidh
 soláthraithe seirbhísí fánaíochta aon mhuirear ar a gcustaiméirí seirbhísí
 fánaíochta i gcás glaonna a rinneadh, gan dochar do bhearta a rinneadh chun
 úsáid aimhrialta nó calaoiseach a sheachaint. Gan
 dochar d’Airteagal 19, leanfaidh na muirir uasta mhiondíola sin maidir
 leis an taraif Eora‐ghuthghlao de bheith bailí go dtí an 30 Meitheamh
 2017.ʼ
 (b) cuirtear an
 méid seo a leanas in ionad an tríú fomhír:
 ʼ Déanfaidh gach soláthraí seirbhísí fánaíochta muirear a ghearradh ar a
 chuid custaiméirí seirbhísí fánaíochta as aon ghlao fánaíochta rialáilte a
 bhfuil feidhm ag taraif Eora‐ghuthghlao ina leith a sholáthar ar bhonn
 ráta in aghaidh an tsoicind.ʼ
 (6) In Airteagal 14,
 cuirtear isteach an mhír 1a seo a leanas:
 ʻ1a. Nuair atá teorainn le húsáid seirbhísí
 fánaíochta miondíolta rialáilte ag an ráta seirbhíse baile is infheidhme faoi
 threoir critéir i ndáil le húsáid réasúnta i gcomhréir le hAirteagal 4a(2),
 tabharfaidh soláthraithe seirbhísí fánaíochta foláireamh dá gcustaiméirí
 seirbhísí fánaíochta nuair a bheidh usáid glaonna fánaíochta agus
 teachtaireachtaí SMS ag teorainn na húsáide réasúnta agus ag an am céanna
 tabharfaidh siad faisnéis bhunúsach phearsantaithe praghsála dóibh maidir leis
 na muirir fánaíochta is infheidhme chun guthghlao a dhéanamh nó chun
 teachtaireacht SMS a sheoladh lasmuigh de ráta nó pacáiste seirbhíse baile i
 gcomhréir leis an dara, an ceathrú agus an gcúigiú fomhír de mhír 1 den Airteagal
 seo.ʻ
 (7) In Airteagal 15,
 cuirtear isteach an mhír 2a seo a leanas:
 ʻ2a. Nuair atá teorainn le húsáid seirbhísí
 fánaíochta miondíola rialáilte ag an ráta seirbhíse baile is infheidhme faoi
 threoir critéir i ndáil le húsáid réasúnta i gcomhréir le hAirteagal 4a(2),
 tabharfaidh soláthraithe seirbhísí fánaíochta foláireamh dá gcustaiméirí
 seirbhísí fánaíochta nuair a bheidh úsáid seirbhísí fánaíochta sonraí ag
 teorainn na húsáide réasúnta agus ag an am céanna tabharfaidh siad faisnéis
 bhunúsach phearsantaithe praghsála dóibh maidir leis na muirir fánaíochta is
 infheidhme maidir le seirbhísí fánaíochta sonraí lasmuigh de ráta nó pacáiste
 seirbhíse baile i gcomhréir le mír 2 den Airteagal seo. Beidh feidhm ag mír 3
 den Airteagal seo maidir le seirbhísí fánaíochta sonraí a úsáidfear lasmuigh de
 na rátaí nó pacáistí seirbhísí baile is infheidhme dá dtagraítear in Airteagal 4a(2).ʼ
 (8) Leasaítear Airteagal 19
 mar seo a leanas:
 (a) Leasaítear mír 1
 mar seo a leanas:
 (i) cuirtear an
 méid seo a leanas in ionad na chéad abairte:
 ʻ Athbhreithneoidh an Coimisiún feidhmiú an Rialacháin seo agus, tar éis
 comhairliúcháin phoiblí, cuirfidh sé tuarascáil chuig Parlaimint na hEorpa agus
 chuig an gComhairle tráth nach déanaí ná an 31 Nollaig 2016.ʻ
 (ii) cuirtear an
 méid seo a leanas in ionad phointe (g):
 ʻ(g) a mhéid is atá torthaí ann de bharr chur chun feidhme na mbeart
 struchtúrach dá bhforáiltear in Airteagal 3 agus Airteagal 4 agus an
 chórais mhalartaigh dá bhforáiltear in Airteagal 4a maidir le hiomaíocht a
 fhorbairt sa mhargadh inmheánach do sheirbhísí fánaíochta sa mhéid gur
 fíorbheag an difear idir taraifí fánaíochta agus taraifí náisiúnta;ʼ
 (iii)
 cuirtear isteach pointe (i) seo a leanas:
 '(i)
 a mhéid, más ann dó, a bhraitear go bhfuil forfhás praghsanna miondíola baile
 faoi thionchar an ráta seirbhíse baile a chuir soláthraithe seirbhísí
 fánaíochta i bhfeidhm ar sheirbhísí baile agus ar sheirbhísí fánaíochta
 rialáilte ar fud an Aontais.
 (b) Leasaítear mír 2
 mar a leanas:
 (i) cuirtear an
 méid seo a leanas in ionad na chéad abairte:
 ʻ(Má léirítear sa tuarascáil nach soláthraítear roghanna taraifí i ngach
 pacáiste miondíola d'úsáid réasúnta ag soláthraí amháin seirbhísí fánaíochta ar
 a laghad i ngach Ballstát, ar roghanna taraifí iad a mbíonn feidhm ag an ráta
 seirbhísí baile maidir le seirbhísí fánaíochta baile agus rialáilte, nó nach
 bhfuil taraifí miondíola fánaíochta a bheadh cóibhéiseach cuid mhaith curtha ar
 fáil go furasta sna tairiscintí ag soláthraithe malartacha seirbhísí fánaíochta
 do thomhaltóiri ar fud an Aontais, cuirfidh an Coimisiún, faoin dáta céanna,
 tograí iomchuí chuig Parlaimint na hEorpa agus chuig an gComhairle chun aghaidh
 a thabhairt ar an staid sin agus lena áirithiú nach mbeidh aon difear idir taraifí
 náisiúnta agus taraifí fánaíochta laistigh den mhargadh inmheánach.ʻ
 (ii)Cuirtear an
 méid seo a leanas in ionad phointe (d):
 ʻ(d) athrú a dhéanamh ar ré na muirear uasta mórdhíola dá bhforáiltear
 in Airteagal 7, in Airteagal 9 agus in Airteagal 12 nó a
 leibhéil a laghdú d’fhonn cumas gach soláthraithe seirbhísí fánaíochta a
 atreisiú roghanna taraifí a chur ar fáil ina bpacáistí miondíola i ndáil le
 húsáid réasúnta ina mbeadh feidhm ag an tseirbhís bhaile is infheidhme maidir
 leis na seirbhísí baile agus leis na seirbhísí fánaíochta rialáilte, amhail is
 gur úsáideadh na seirbhísí fánaíochta rialáilte ar an líonra baile.ʼ
 Airteagal 38 ‐ Leasuithe
 ar Rialachán (AE) Uimh. 1211/2009
 Leasaítear
 Rialachán (CE) Uimh. 1211/2009 mar seo a leanas:
 (1) In Airteagal 1,
 cuirtear an méid seo a leanas in ionad mhír 2:
 ʻ2. Gníomhóidh BEREC laistigh de raon
 feidhme Threoir 2002/21/CE (an Chreat‐Treoir) agus Threoracha
 2002/19/CE, 2002/20/CE, 2002/22/CE agus 2002/58/CE (Treoracha Sonracha), agus
 laistigh de raon feidhme Rialachán (AE) Uimh. 531/2012 agus Rialachán Uimh. XX/2014.ʼ
 (2) In Airteagal 4,
 scriostar mír 4 agus mír 5
 (3) Cuirtear
 isteach Airteagal 4a mar seo a leanas:
 Airteagal 4a – Ceapachán agus cúraimí an Chathaoirligh
 1. Déanfaidh Cathaoirleach ionadaíocht
 thar ceann an Bhoird Rialálaithe, duine gairmiúil neamhspleách lánaimseartha a
 bheidh ann.
 Beidh an
 Cathaoirleach fostaithe mar ghníomhaire sealadach de chuid na hOifige de réir Airteagal 2(a)
 de Choinníollacha Fostaíochta Seirbhíseach
 Eile.
 Beidh an
 Cathaoirleach freagrach as obair an Bhoird Rialálaithe a ullmhú agus
 feidhmeoidh sé mar chathaoirleach gan aon cheart vótála ar chruinnithe de chuid
 an Bhoird Rialálaithe agus an Choiste Bainistíochta.
 Gan dochar do
 ról an Bhoird Rialálaithe i ndáil le cúraimí an Chathaoirligh, ní lorgóidh an
 Cathaoirleach, ná ní ghlacfaidh sé aon treoir ó aon rialtas ná ó aon údarás
 neamhrialtasach, ón gCoimisiún ná ó aon eintiteas poiblí nó príobháideach eile.
 2. Is é an Bord Rialálaithe a cheapfaidh an Cathaoirleach
 ar bhonn fiuntais, scileanna agus eolais ar rannpháirtithe sa mhargadh don
 chumarsáid leictreonach agus ar na margaí féin, agus ar
 bhonn taithí a bhaineann le maoirseacht agus rialáil, tar éis nós imeachta
 roghnúcháin oscailte.
 Sula gceapfar é, féadfar a iarraidh ar an iarrthóir a
 roghnóidh an Bord Rialálaithe ráiteas a dhéanamh os comhair choiste inniúil Pharlaimint na hEorpa agus ceisteanna ó chomhaltaí an
 choiste sin a fhreagairt.
 Is le formheas
 an Choiste Bainistíochta amháin a thiocfaidh ceapachán an Chathaoirligh i
 bhfeidhm.
 As measc a
 chomhaltaí féin, toghfaidh an Bord Rialálaithe Leas‐Cathaoirleach a
 chomhlíonfaidh feidhmeanna an Chathaoirligh i gcás ina mbeidh sé as láthair.
 3. Trí bliana a mhairfidh téarma
 oifige an Chathaoirligh agus féadfar é a
 athnuachan uair amháin.
 4. Le linn na naoi mí roimh dheireadh na téarma oifige trí
 bliana ag an gCathaoirleach, déanfaidh an Bord Rialálaithe
 meastóireacht ar an méid seo a leanas:
 (a) na torthaí a baineadh amach i rith
 na chéad téarma oifige agus mar a baineadh amach iad.
 (b) dualgais
 agus ceanglais an Bhoird Rialálaithe sna blianta amach anseo.
 Má bheartaítear
 téarma oifige an Chathaoirligh a shíneadh, cuirfidh an Bord Rialálaithe an méid
 sin in iúl do Pharlaimint na hEorpa. Laistigh de mhí
 amháin roimh aon síneadh den sórt sin, féadfar a iarraidh ar an gCathaoirleach
 ráiteas a dhéanamh os comhair choiste inniúil Pharlaimint na hEorpa agus
 ceisteanna ó chomhaltaí an choiste sin a fhreagairt
 5. Ní fhéadfar an Cathaoirleach a chur
 as oifig ach amháin le cinneadh ón mBord Rialálaithe ag gníomhú dó ar thogra ón
 gCoimisiún agus tar éis formheas an Choiste Bainistíochta a fháil.
 Ní choiscfidh
 an Cathaoirleach an Bord Rialálaithe ná an Bord Bainistíochta ó ábhair a
 bhaineann leis an gCathaoirleach a phlé, go háirithe an gá lena chur as oifig,
 agus ní bheidh sé páirteach in aon phlé a bhaineann le hábhar den sórt sin.ʼ
 (4) Leasaítear Airteagal 6
 mar seo a leanas:
 (a) Mír 2,
 scriostar fleasc 4.
 (b) Leasaítear mír 3
 mar seo a leanas:
 ʻ3. Is éard a bheidh san Oifig:
 (a) Cathaoirleach ar an mBord Rialálaithe;
 (b) Coiste Bainistíochta;
 (c) Bainisteoir Riaracháin.ʼ
 (5) Leasaítear Airteagal 7 mar seo a
 leanas:
 (a) Leasaítear mír 2 mar seo a leanas:
 ʻ2.
 Ceapfaidh an Bord Bainistíochta an
 Bainisteoir Riaracháin agus, nuair is ábhartha é, cuirfidh sé síneadh lena
 théarma/téarma oifige nó cuirfidh sé as oifig é/í i gcomhréir le hAirteagal 8.
 Ní ghlacfaidh an Bainisteoir Riaracháin
 ainmnithe páirt in ullmhú an chinnidh sin ná ní vótálfaidh sé ar an gcinneadh
 sin.ʼ
 (4) Scriostar mír 4.
 (6) Scriostar mír 2, mír 3 agus mír 4
 d’Airteagal 8 agus cuirtear an méid seo a leanas ina n‐ionad:
 ʻ2.
 Beidh an Bainisteoir
 Riaracháin fostaithe mar ghníomhaire sealadach de chuid na hOifige de réir Airteagal 2(a)
 de Choinníollacha Fostaíochta Seirbhíseach Eile.
 3. Ceapfaidh an Coiste Bainistíochta an
 Bainisteoir Riaracháin ó liosta iarrthóirí a bheidh molta ag an gCoimisiún, tar
 éis nós imeachta roghnúcháin oscailte agus trédhearcach.
 Chun críche chonradh an Bhainisteora
 Riaracháin a thabhairt i gcrích, déanfaidh Cathaoirleach an Choiste
 Bainistíochta ionadaíocht thar ceann na hOifige.f
 Sula gceapfar é,
 féadfar a iarraidh ar an iarrthóir a roghnóidh an Bord Bainistíochta ráiteas a
 dhéanamh os comhair choiste inniúil Pharlaimint na hEorpa
 agus ceisteanna ó chomhaltaí an choiste sin a fhreagairt.
 4. Cúig bliana a mhairfidh téarma oifige an
 Bhainisteora Riaracháin. Faoi dheireadh na tréimhse sin, tabharfaidh an
 Coimisiún faoi mheasúnú a chuirfidh san áireamh meastóireacht ar fheidhmíocht
 an Bhainisteora Riaracháin agus ar thascanna agus ar dhúshláin na hOifige amach
 anseo.
 5. Féadfaidh an Coiste Bainistíochta, ag
 gníomhú dó ar thogra ón gCoimisiún ina gcuirtear san áireamh an measúnú dá
 dtagraítear i mír 4, tréimhse oifige an Bhainisteora Riaracháin a shíneadh
 uair amháin, go ceann cúig bliana ar a mhéid.
 6. Má bheartaítear téarma oifige an
 Bhainisteora Riaracháin a shíneadh, cuirfidh an Coiste Bainistíochta an méid
 sin in iúl do Pharlaimint na hEorpa. Laistigh de mhí
 amháin roimh aon síneadh den sórt sin, féadfar a iarraidh ar an mBainisteoir
 Riaracháin ráiteas a dhéanamh os comhair choiste inniúil na Parlaiminte
 agus ceisteanna ó chomhaltaí an choiste sin a fhreagairt.
 7. Ní fhéadfaidh Bainisteoir Riaracháin ar
 cuireadh síneadh lena théarma oifige a bheith rannpháirteach in aon nós
 imeachta roghnúcháin eile don phost céanna ag deireadh na tréimhse foriomláine.
 8. Ní fhéadfar an Bainisteoir Riaracháin a
 chur as oifig ach amháin le cinneadh ón gCoiste Bainistíochta ag gníomhú dó ar
 thogra ón gCoimisiún.
 9. Tiocfaidh an Bord Bainistíochta ar
 chinntí faoi cheapachán, faoi shíneadh téarma oifige agus faoi chur as oifig an
 Bhainisteora Riaracháin ar bhonn thromlach dhá thrian dá chuid comhaltaí a
 bhfuil ceart vótála acu.ʼ
 (7) In Airteagal 9, leasaítear mír 2
 mar seo a leanas:
 ʻ2. Cuideoidh an Bainisteoir
 Riaracháin le Cathaoirleach an Bhoird Rialálaithe clár oibre an Bhoird Rialálaithe,
 an Choiste Bainistíochta agus na Meithleacha Saineolaithe a ullmhú. Beidh an
 Bainisteoir Riaracháin rannpháirteach in obair an Bhoird Rialálaithe agus in
 obair an Choiste Bainistíochta, ach gan aon cheart vótála aige.ʼ
 (8) Leasaítear Airteagal 10 mar seo a
 leanas:
 ʻ1. Na Rialacháin Foirne agus
 Coinníollacha Fostaíochta Seirbhíseach Eile agus na rialacha arna nglacadh trí
 chomhaontú idir institiúidí an Aontais chun éifeacht a thabhairt do na
 Rialacháin Foirne sin agus do Choinníollacha Fostaíochta Seirbhíseach Eile,
 beidh feidhm acu maidir le foireann na hOifige, lena n‐áirítear
 Cathaoirleach an Bhoird Rialálaithe agus an Bainisteoir Riaracháin.
 2. Déanfaidh an Coiste Bainistíochta
 rialacha cur chun feidhme iomchuí a ghlacadh ionas go mbeidh feidhm ag na
 Rialacháin Foirne agus Coinníollacha Fostaíochta Seirbhíseach Eile i gcomhreir
 le hAirteagal 110 de na Rialacháin Foirne.
 3. Na cumhachtaí a tugadh don Údarás
 Ceapacháin faoi na Rialacháin Foirne agus don Údarás atá Cumhachtaithe chun
 Conradh Fostaíochta a Thabhairt i gCrích ("cumhachtaí an údaráis
 cheapacháin") faoi Choinníollacha Fostaíochta Seirbhíseach Eile, déanfaidh
 an Coiste Bainistíochta iad a fheidhmiú i dtaobh bhaill foirne na hOifige .
 4. I gcomhréir le hAirteagal 110 de na
 Rialacháin Foirne, glacfaidh an Coiste Bainistíochta cinneadh a bheidh bunaithe
 ar Airteagal 2(1) de na Rialacháin Foirne agus ar Airteagal 6 de
 Choinníollacha Fostaíochta Seirbhíseach Eile, lena dtarmligtear cumhachtaí
 ábhartha an údaráis cheapacháin chuig an mBainisteoir Riaracháin agus lena
 sainítear na coinníollacha faoinar féidir an tarmligean cumhachtaí sin a chur
 ar fionraí. Beidh d’údarás ag an mBainisteoir Riaracháin na cumhachtaí sin a
 fho-tharmligean.
 I gcás inar gá in imthosca fíoreisceachtúla,
 féadfaidh an Coiste Bainistíochta tarmligean cumhachtaí an údaráis cheapacháin
 chuig an mBainisteoir Riaracháin agus na cumhachtaí sin arna bhfotharmligean ag
 an mBainisteoir Riaracháin a chur ar fionraí go sealadach trí bhíthin cinnidh,
 agus iad a fheidhmiú é féin nó iad a tharmligean chuig duine dá chomhaltaí nó
 chuig ball foirne seachas an Bainisteoir Riaracháin.ʼ
 (9) Cuirtear
 isteach Airteagal 10a mar seo a leanas:
 ʻAirteagal 10a ‐ Saineolaithe náisiúnta ar iasacht
 agus foireann eile
 1. Féadfaidh an Oifig leas a bhaint as
 saineolaithe náisiúnta ar iasacht nó as baill foirne eile nach bhfuil fostaithe
 ag an Oifig.
 2. Glacfaidh an Coiste Bainistíochta
 cinneadh lena leagfar síos na rialacha maidir le saineolaithe náisúnta a
 thabhairt ar iasacht chun na hOifige.ʼ
 Airteagal 39 – Clásal athbhreithnithe
 Cuirfidh an
 Coimisiún tuarascálacha ar mheastóireacht ar an Rialachán seo agus ar
 athbhreithniú an Rialacháin seo faoi bhráid Pharlaimint na hEorpa agus na
 Comhairle go tráthrialta. Cuirfear an chéad tuarascáil isteach tráth nach
 déanaí ná 1 Iúil 2018. Cuirfear isteach tuarascálacha ina dhiaidh sin gach
 ceithre bliana. Más gá, cuirfidh an Coimisiún tograí iomchuí isteach d'fhonn an
 Rialachán seo a leasú agus d'fhonn ionstraimí dlíthiúla eile a ailíniú, agus
 aird á tabhairt go háirithe ar fhorbairtí sa teicneolaíocht faisnéise agus an
 dul chun cinn atá á dhéanamh sa tsochaí faisnéise. Déanfar na tuarascálacha a
 phoibliú.
 Airteagal 40 - Teacht i bhfeidhm
 1.
 Tiocfaidh an Rialachán seo i bhfeidhm an fichiú lá tar éis
 lá a fhoilsithe in Iris Oifigiúil an Aontais Eorpaigh.
 2.
 Beidh feidhm aige ón 1 Iúil 2014.
 Beidh feidhm ag
 Airteagail 21, 22, 23, 24, 25, 26, 27, 28, 29 agus Airteagal 30 ón 1 Iúil
 2016.
 Beidh an Rialachán seo ina cheangal
 go huile agus go hiomlán agus infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar ceann na Comhairle
 An tUachtarán An
 tUachtarán
 IARSCRÍBHINN I
 NA PARAMÉADAIR ÍOSTA MAIDIR LE TÁIRGÍ EORPACHA DE ROCHTAIN FHÍORÚIL AR
 LEATHANBHANDA
 1. TAIRISCINT 1 – Táirge rochtana
 mórdhíola do líonraí fosaithe a thairgfear thar líonraí na chéad ghlúine eile
 ag Sraith 2 de shamhail seacht sraith do phrótacail chumarsáide de chuid
 Eagraíocht na gCaighdeán Idirnáisiúnta (‘Sraith an Nasctha Sonraí’), lena
 dtairgfear feidhmiúlachtaí a bheidh coibhéiseach le díchuachadh fisiciúil, le
 pointí aistrithe ar leibhéal atá níos giorra do háitreabh an chustaiméara ná ar
 leibhéal náisiúnta nó réigiúnach.
 1.1 Eilimintí líonra agus faisnéis ghaolmhar:
 (a) cur síos ar an rochtain ar líonra a
 sholáthrófar, lena n‐áireofar tréithe teicniúla (lena n‐áireofar
 faisnéis i ndáil le cumraíocht an líonra nuair is gá chun úsáid éifeachtach a
 bhaint as an rochtain líonra);
 (b) na suíomhanna ag a soláthrófar rochtain
 líonra;
 (c) aon chaighdeáin theicniúla ábhartha a
 bhaineann le rochtain líonra, lena n‐áireofar srianta úsáide agus aon
 saincheist slándála eile;
 (d) sonraíochtaí teicniúla don chomhéadan ag
 pointí aistrithe agus ag pointí críochnaithe líonra (áitreabh an chustaiméara);
 (e) sonraíochtaí i ndáil le trealamh a
 úsáidfear ar an líonra; agus
 (f) sonraí faoi thástálacha
 idir-inoibritheachta.
 1.2 Feidhmiúlachtaí líonra:
 (a) leithdháileadh solúbtha VLANanna (Líonraí
 Fíorúla Ceantair Logánta) a bheidh bunaithe ar shonraíochtaí teicniúla comhchoiteanna;
 (b) lúdracht agnóisíoch ó thaobh seirbhíse de,
 lena bhféadfar smacht a choimeád ar luasanna uaslódála agus íoslódála tráchta;
 (c) cumasúchán slándála;
 (d) rogha solúbtha i ndáil le trealamh ag
 áitreabh an chustaiméara (chomh fada agus is féidir go teicniúil);
 (e) cianrochtain ar threalamh ag áitreabh an
 chustaiméara; agus
 (f) feidhmiúlacht ilchraolacháin, i gcás ina
 bhfuil gá agus an cineál feidhmiúlachta is gá chun inmhacasamhlaitheacht
 theicniúil tairiscintí iomaíocha miondíola a áirithiú.
 1.3 Próiseas oibríochtúil agus gnó:
 (a) próisis ceanglas cáilitheachta d’ordú agus
 do sholáthrú;
 (b) faisnéis bhilleála;
 (c) nósanna imeachta i ndáil le hascnamh,
 bogadh agus críochnú; agus
 (d) tréimhsí ama sonracha i gcomhair deisithe
 agus cothabhála.
 1.4 Seirbhísí coimhdeacha agus Córais TF:
 (a) faisnéis agus coinníollacha i ndáil le
 comhshuí agus aisiompar;
 (b) sonraíochtaí do rochtain ar sheirbhísí
 coimhdeacha TF agus a n‐úsáid do chóras tacaíochta oibriúcháin, do chóras
 faisnéise agus do bhunachair i gcomhair réamhordaithe, soláthraithe, orduithe,
 iarrataí ar chothabháil agus ar dheisiú agus billeála, lena n‐áirítear
 srianta ar a n‐úsáid agus nósanna imeachta chun rochtain a fháil ar na
 seirbhísí sin.
 2. TAIRISCINT 2: Táirge rochtana mórdhíola
 do líonraí fosaithe a bheidh á thairiscint ag Sraith 3 de shamhail seacht
 sraith do phrótacail chumarsáide de chuid Eagraíocht na gCaighdeán
 Idirnáisiúnta (Sraith an Nasctha Sonraí’), ar leibhéal IP leibhéal an tsrutha
 giotáin le pointí aistrithe lena dtairgfear céim níos airde comhbhailiúcháin
 amhail atá ar leibhéal náisiúnta agus/nó réigiúnach.
 2.1 Eilimintí líonra agus faisnéis ghaolmhar:
 (a) tréithe an naisc cheangail a sholáthrófar
 ag na pointí aistrithe (i ndáil le luas, Cáilíocht Seirbhíse, etc.);
 (b) cur síos ar an líonra leathanbhanda a
 cheanglaíonn áitreabh an chustaiméara leis na pointí aistrithe, i ndáil le
 haisiompar agus rochtain ailtireachta líonraí;
 (c) suíomh an phointe aistrithe (na bpointí
 aistrithe); agus
 (d) na sonraíochtaí teicniúla do na comhéadáin
 ag pointí aistrithe.
 2.2 Feidhmiúlachtaí líonra:
 An cumas tacú le leibhéil éagsúla caighdeán
 seirbhíse (e.g. cáilíocht seirbhíse 1,2 agus 3) maidir le:
 (i) moill;
 (ii) giodam;
 (iii) caillteanas paicéid; agus
 (iv) cóimheas coimhlinte.
 2.3 Próiseas oibríochtúil agus gnó:
 (a) próisis ceanglas cáilitheachta d’ordú agus
 do sholáthrú;
 (b) faisnéis bhilleála;
 (c) nósanna imeachta i ndáil le hascnamh,
 bogadh agus críochnú; agus
 (d) tréimhsí ama sonracha i gcomhair deisithe
 agus cothabhála.
 2.4 Seirbhísí Coimhdeacha TF:
 (b) Sonraíochtaí do rochtain ar sheirbhísí
 coimhdeacha TF agus a n‐úsáid do chóras tacaíochta oibriúcháin, do chóras
 faisnéise agus do bhunachair i gcomhair réamhordaithe, soláthraithe, ordaithe,
 iarrataí ar chothabháil agus ar dheisiú agus billeála, lena n‐áirítear
 srianta ar a n‐úsáid agus nósanna imeachta chun rochtain ar na seirbhísí
 sin.
 3. TAIRISCINT 3: Deighleáin chríochnaithe
 mórdhíola de línte léasaithe, a bhfuil comhéadain fheabhsaithe acu, d’úsáid
 eisiach an chuardaitheora rochtana lena soláthrófar acmhainn bhuan shiméadrach
 gan srian maidir le húsáid lena mbeadh comhaontuithe de ghrád leibhéal na
 seirbhíse, trí nasc ó phointe go pointe agus le Sraith 2 de shamhail seacht
 sraith do chomhéadain líonra prótacail chumarsáide de chuid Eagraíocht na
 gCaighdeán Idirnáisiúnta (‘Sraith an Nasctha Sonraí’).
 3.1 Eilimintí líonra agus faisnéis ghaolmhar:
 (a) cur síos ar an rochtain ar líonra a
 sholáthrófar, lena n‐áireofar tréithe teicniúla (lena n‐áireofar
 faisnéis i ndáil le cumraíocht an líonra nuair is gá chun úsáid éifeachtach a
 bhaint as an rochtain líonra);
 (b) na suíomhanna ag a soláthrófar rochtain
 líonra;
 (c) na luasanna éagsúla agus an fhad uasta a
 thairgfear;
 (c) aon chaighdeáin theicniúla ábhartha a
 bhaineann le rochtain líonra, lena n‐áireofar srianta úsáide agus aon
 saincheist slándála eile;
 (f) sonraí faoi thástálacha
 idir-inoibritheachta;
 (f) sonraíochtaí i ndáil le trealamh a
 cheadófar ar an líonra;
 (g) comhéadan idir líonraí ar fáil (NNI);
 (h) méid uasta an chreata a cheadófar, i
 mbearta.
 3.2 Feidhmiúlachtaí líonra agus táirge;
 (a) rochtain thiomnaithe shiméadrach saor ó
 choimhlint;
 (b) lúdracht agnóiseach ó thaobh seirbhíse de,
 lena bhféadfar smacht a choimeád ar luasanna agus ar shiméadracht tráchta;
 (a) trédhearcacht prótacail, leithdháileadh
 solúbtha VLANanna (Líonraí Fiorúla Ceantair Logánta) a bheidh bunaithe ar
 shonraíochtaí teicniúla comhchoiteanna;
 (d) Paraiméadair eile i leith Cáilíochta
 Seirbhíse, (moill, giodam, caillteanas paicéid) lena gcumasófar gníomhú ríthábhachtach
 don ghnó.
 3.3 Próiseas oibríochtúil agus gnó:
 (a) próisis ceanglas cáilitheachta d’ordú agus
 do sholáthrú;
 (c) nósanna imeachta i ndáil le hascnamh,
 bogadh agus críochnú;
 (d) tréimhsí ama sonracha i gcomhair deisithe
 agus cothabhála;
 (d) athruithe ar chórais TF (a mhéid a
 chuireann sé isteach ar oibreoirí malartacha); agus
 EUR muirir ábhartha, téarmaí íocaíochta agus
 nósanna imeachta billeála.
 3.4 Comhaontuithe leibhéal na seirbhíse,
 (a) an cúiteamh a bheidh le híoc ag páirtí
 amháin go páirtí eile toisc nár comhlíonadh gealltanais chonarthacha, lena n‐áirítear
 soláthrú agus am cothabhála, chomh maith leis na coinníollacha a bhaineann le hincháilitheacht
 ar chúitimh;
 (b) sainmhíniú ar dhliteanas agus ar
 shlánaíocht agus teorannú ina leith;
 (c) nósanna imeachta i gcás ina mholfaí
 athruithe ar na seirbhísí tairgthe, mar shampla, seoladh seirbhísí nua,
 athruithe ar sheirbhísí atá ann cheana nó athruithe ar phraghsanna;
 (d) sonraí i leith aon chearta maoine
 intleachtúla ábhartha;
 (e) sonraí i leith fhad agus athchaibidlíocht
 na gcomhaontuithe.
 3.5 Seirbhísí Coimhdeacha TF:
 sonraíochtaí do rochtain ar sheirbhísí
 coimhdeacha TF agus a n‐úsáid do chóras tacaíochta oibriúcháin, do chóras
 faisnéise agus do bhunachair i gcomhair réamhordaithe, soláthraithe, ordaithe,
 iarrataí ar chothabháil agus ar dheisiú agus billeála, lena n‐áirítear
 srianta ar a n‐úsáid agus nósanna imeachta chun rochtain a fháil ar na
 seirbhísí sin.
 IARSCRÍBHINN II
 NA PARAMÉADAIR ÍOSTA MAIDIR LE TÁIRGÍ EORPACHA LÚDRACHTA ASQ
 Eilimintí líonra agus faisnéis ghaolmhar
 ‐ Cur síos ar an táirge lúdrachta
 atá le soláthar thar líonra fosaithe, lena n‐áirítear tréithe teicniúla
 agus glacadh aon chaighdeán ábhartha.
 Feidhmiúlachtaí líonra:
 ‐ comhaontú lúdrachta lena n‐áireofar
 Cáilíocht Seirbhíse ó cheann go ceann, bunaithe ar pharaiméadair shonraithe
 chomhchoiteanna lenar féidir na haicmí seirbhísí seo a leanas a sholáthar ar a
 laghad:
 ‐ guthghlaonna agus
 físghlaonna;
 ‐ craoladh ábhair
 chlosamhairc; agus
 ‐ feidhmchláir i ndáil le
 sonraí criticiúla.
 [1] COM [cuirtear isteach an tagairt deiridh]
 [2] COM(2013) 147.
 [3] IO L 334, 28.12.2007, lch. 65.
 [4] Steps towards a truly
 internal market for e-communications in the run‐up to 2020, Ecorys, TU Delft agus TNO, 2012.
 [5] Business communications, economic growth and the
 competitive challenge, WIK, 2012.
 [6] Capturing the ICT dividend, Oxford Economics
 Research, 2011.
 [7] Quantitative estimates of the demand for cloud
 computing in Europe and the likely barriers to takeup, IDC, 2012.
 [8] COM(2013) 48.
 [9] Go sonrach, tionóladh seisiún eolais leis an bpobal sa
 Bhruiséil an 17 Meitheamh 2013. Reáchtáladh ócáid eile mar
 chuid den Tionól Bliantúil um an dTráthchlár Digiteach i mBaile Átha Cliath an
 19 Meitheamh.
 [10] Steps towards a truly
 internal market for e-communications in the run‐up to 2020, Ecorys, TU Delft agus TNO, 2012.
 [11] European Commission, European Economy Occasional Papers
 129: Market Functioning in Network Industries -
 Electronic Communications, Energy and Transport, 2013.
 [12] IO C , , lch. .
 [13] IO C , , lch. .
 [14] Treoir 2002/19/CE ó Pharlaimint
 na hEorpa agus ón gComhairle an 7 Márta 2002 maidir le rochtain ar líonraí
 cumarsáide leictreonaí agus ar shaoráidí gaolmhara, agus maidir le hidirnasc a
 bheith eatarthu (Treoir na Rochtana) (IO L 108, 24.4.2002, lch. 7)
 [15] Treoir 2002/20/CE ó Pharlaimint
 na hEorpa agus ón gComhairle an 7 Márta 2002 maidir le húdarú líonraí agus
 seirbhísí cumarsáide leictreonaí (Treoir an Údaraithe) (IO L 108, 24.4.2002,
 lch. 21)
 [16] Treoir 2002/21/CE ó Pharlaimint
 na hEorpa agus ón gComhairle an 7 Márta 2002 maidir le comhchreat rialála do
 líonraí agus seirbhísí cumarsáide leictreonaí (Treoir Réime) (IO L 108,
 24.4.2002, lch. 33)
 [17] Treoir 2002/22/CE ó Pharlaimint
 na hEorpa agus ón gComhairle an 7 Márta 2002 maidir le seirbhís uilíoch agus cearta
 úsáideoirí a bhaineann le líonraí agus seirbhísí cumarsáide leictreonaí (Treoir
 um Sheirbhís Uilíoch) (IO L 108, 24.4.2002, lch. 51).
 [18] Treoir 2002/58/CE ó Pharlaimint
 na hEorpa agus ón gComhairle an 12 Iúil 2002 maidir le sonraí pearsanta a
 phróiseáil agus maidir le cosaint príobháideachais san earnáil cumarsáide
 leictreonaí (Treoir maidir le príobháideachas leictreonach) (IO L 201,
 31.7.2002, lch. 37).
 [19] Treoir ón gCoimisiún 2002/77/CE an 16
 Meán Fómhair 2002 maidir le hiomaíocht sna margaí do líonraí agus seirbhísí
 cumarsáide leictreonaí (IO L 249, 17.9.2002, lch. 21.)
 [20] Rialachán (CE) Uimh. 1211/2009 ó
 Pharlaimint na hEorpa agus ón gComhairle an 25 Samhain 2009 lena mbunaítear
 Comhlacht na Rialálaithe Eorpacha um Chumarsáid Leictreonach (BEREC) agus an
 Oifig (IO L 337, 18.12.2009, lch. 1).
 [21] Rialachán (AE) Uimh. 531/2012 ó
 Pharlaimint na hEorpa agus ón gComhairle an 13 Meitheamh 2012 maidir le
 fánaíocht a dhéanamh ar líonraí poiblí cumarsáide soghluaiste laistigh den
 Aontas (IO L 172, 30.6.2012, lch. 10).
 [22] Cinneadh Uimh. 243/2012/AE ó
 Pharlaimint na hEorpa agus ón gComhairle an 14 Márta 2012 ó Pharlaimint na
 hEorpa lena mbunaítear clár beartais ilbhliantúil um an speictream raidió (IO L
 81, 21.3.2012, lch. 7).
 [23] Cinneadh Uimh. 243/2012/AE ó
 Pharlaimint na hEorpa agus ón gComhairle an 14 Márta 2012 ó Pharlaimint na
 hEorpa lena mbunaítear clár beartais ilbhliantúil um an speictream raidió, IO L
 81, 21.3.2012.
 [24] Cinneadh 676/2002/CE ó Pharlaimint na hEorpa agus ón
 gComhairle an 7 Márta 2002 maidir le creat rialála don bheartas um an
 speictream raidió sa Chomhphobal Eorpach (Cinneadh an Speictrim Raidió) (IO L
 108, 24.4.2002, lch. 1).
 [25] Rialachán (AE) Uimh. 182/2011 ó
 Pharlaimint na hEorpa agus ón gComhairle an 16 Feabhra 2001 lena leagtar síos
 na rialacha agus na prionsabail ghinearálta a bhaineann leis na sásraí maidir
 le rialú ag na Ballstáit ar fheidhmiú chumhachtaí cur chun feidhme an
 Choimisiúin (IO L 55, 28.2 2011, lch. 13).
 [26] Rialachán (AE) Uimh. 531/2012 ó
 Pharlaimint na hEorpa agus ón gComhairle an 13 Meitheamh 2012 maidir le
 fánaíocht a dhéanamh ar líonraí poiblí cumarsáide soghluaiste laistigh den
 Aontas (IO L 172, 30.6.2012, lch. 10).
 [27] Cinneadh 676/2002/CE ó Pharlaimint na
 hEorpa agus ón gComhairle an 7 Márta 2002 maidir le creat rialála don bheartas
 um an speictream raidió sa Chomhphobal Eorpach (Cinneadh an Speictrim Raidió)
 (IO L 109, 24.4.2002, lch. 1).
 [28] Cinneadh 2002/622/CE ón gCoimisiún an
 26 Iúil 2002 maidir le Grúpa um an mBeartas Radaispeictrim a bhunú (IO L 198,
 27.7.2002, lch. 49).
 [29] Cinneadh Uimh. 243/2012/AE ó
 Pharlaimint na hEorpa agus ón gComhairle an 14 Márta 2012 lena mbunaítear
 clár beartais ilbhliantúil um an speictream raidió (IO L 81, 21.3.2012, lch.
 7).
 [30] Treoir 2013/35/AE ó Pharlaimint
 na hEorpa agus ón gComhairle an 26 Meitheamh 2013 maidir leis na híoscheanglais
 sábháilteachta agus sláinte a bhaineann le nochtadh oibrithe do rioscaí a
 bhaineann le hoibreáin fhisiceacha (réimsí leictreamaighnéadacha) (an fichiú
 Treoir leithleach laistigh de bhrí Airteagal 16(1) de Threoir 89/391/CEE)
 agus lena n‐aisghairtear Treoir 2004/40/CE (IO L 179, 29.6.2013,
 lch. 1).
 [31] Moladh 1999/519/CE ón gComhairle an
 12 Iúil 1999 maidir leis an teorannú ar nochtadh an phobail i gcoitinne do
 réimsí leictreamaighnéadacha (0 Hz go 300 GHz) (IO L 1999, 30.7.1999, lch.
 59).
 [32] Treoir 1999/5/CE ó Pharlaimint
 na hEorpa agus ón gComhairle an 9 Márta 1999 maidir le trealamh
 raidió agus trealamh teirminéil teileachumarsáide agus le haitheantas
 frithpháirteach a gcomhréireachta (IO L 91, 7.4.1999, lch. 10).
 [33] Treoir 2013/11/AE ó Pharlaimint na hEorpa agus ón
 gComhairle an 21 Bealtaine 2013 maidir le réiteach malartach díospóide le
 haghaidh díospóidí tomhaltais agus lena leasaítear Rialachán (CE)
 Uimh. 2006/2004 agus Treoir 2009/22/CE, IO L 165, 18 Meitheamh 2013,
 lch. 63.